SunOnline: Story: #GenbigenNudhanees - last ep\n2 އަހަރު 11 މަސް ކުރިން - 04 އޯގަސްޓް 2016 17\nއައްމާރު ސާރާގެ އަތްތިލައިގާ ހިފާލުމުން ސާރާ ހީފިލާގޮތްވިއެވެ. އެކުޑަ އަދާއިންވެސް ހިތާއި ކުޅެލިއެވެ. ޑިނަރ ނިމިގެން އައްމާރުގެ ދެމަފިރިން ނީޒާއާއި ރައިޝާ ގެއަށް ގެންގޮސްދީފައި އައި މަގުމަތީގައި ކުޑަކޮށް ވާރޭވެހެމުން ދިޔައެވެ.\n"އަހަރެން މިހާ ކައިރީގައިވާއިރުވެސް ކީއްވެ ދުރުން މިއުޅެވެނީ؟ ސްޓިލް ފޮގިވް ނުކުރާނީތަ؟ "އައްމާރު އެހިއެވެ.\n"ފޮގިވްކުރީމައެއްނު އިމީއާއިއެކު މިއުޅެނީ. އެހާ ޓަފްއިރުވެސް. ކައި އެހާ ހިތްހަމަނުޖެހޭއިރުވެސް އިމީމެންގެ ގޭގައެއްނު މިހިރީ........" ސާރާ ފުންނޭވަޔެއް ދޫކޮށްލިއެވެ.\n"ސާރާ ބުނީމެއްނު ދަރިފުޅަށްޓަކައޭ....." އައްމާރު ހަނދާންކޮށްލަދިނެވެ.\n"ދެން ނޭގޭ....." ސާރާގެ ހިތަށް އުދަގޫވިއެވެ. އަދިވެސް އެދޭތެރޭގައިވާ ގަނޑުފެން މުޅިން ވިރުވާނުލެވިގެން އުޅެނީ ކީއްވެހެއްޔެވެ؟ އައްމާރު ދުރުން އުޅެނީ ކީއްވެހެއްޔެވެ؟ ނިދާއިރުވެސް ދެމީހުންގެ ދޭތެރޭގައި ހުރަކަށް ބާލީހާއި ކުޝަންތައް ޖަހަންވަނީ ކީއްވެބާވައެވެ. އެހެން ގަޑިތަކުގައި އައްމާރު ލޯބިން އަތުގައި ހިފާލުން ފަދަ ކަމެއްކޮށްލިޔަސް ކޮޓަރީގައި އެކަނިވުމުން އައްމާރު ބީރައްޓެއްސަކާ ތަފާތެއް ނުހުރެއެވެ. އެހެން ހަދަންވީ ސަބަބެއް ސާރާއަކަށް ނޭގެއެވެ. އައްމާރު ލޯބިވާކަމެއްވެސް އެނގެނީއެއްނޫނެވެ. ކުރިން ހާދަ ރޮމެންޓިކް ބައިވެރިޔެކެވެ. އެހަނދާންތައް އާވެފައި ހިތަށް ފުން އަސަރުތަކެއް ކުރުވިއެވެ. ހުޅުވާފައި ހުރި މާ ވިއްކާ ފިހާރައަކަށް ވަދެފައި އައްމާރު ގަނެލައިގެން އައި ރަތް ފިނިފެންމަލުގައި ވާރޭގެ ތިކިތައް ބޮސްދެމުން ދިޔައިރު އެމަންޒަރު ހާދަ ނަލައެވެ.\n"ކާކަށްދޭން؟ " ސާރާ އަހައިލިއެވެ.\n"އަހަރެން މާ ދޭނެ އެހެން އަންހެނަކު މިހާރު މި ދުނިޔެއަކު ނުވާނެ. ޓްރަސްޓްމީ ބޭބީ. ކައިއަކީ ސިސްކަން އެނގުމަށްފަހު އަހަރެން މިވަނީ ކައިގެ މަތިން ހަނދާން ނައްތާލުމުގައި ގާތްގަނޑަކަށް ކާމިޔާބުކޮށްފައި، މިހާރު އެރޮގުން އޭނައަށް ބަލައިލުން ފަސޭހަކަމަކަށްވެސް ނުވޭ. ސްޓިލް ތެދަށް ބުނަންޏާ ކުރީގެ ޚިޔާލުތައް ކޮންމެވެސް ވަރަކަށް އުދަގޫކުރުމުން ލަދުގަނޭ. އޭރު މޮޔަވިވަރާއި ދެމީހުން ދެއްކި ވާހަކަތައް ހަނދާންވީމަ ނުބައި ގޮތެއްވާނެކަމަށް ސާރާވެސް ގަބޫލުކުރާނެ. އެތައް ޒަމާނެއްވާންދެން ލޯބިން އުޅެފައި އަދި ނުވީތާކަށް އަންބަކަށްވުމަށްފަހުގައި މި ކައިވެނިކުރެވުނީ ކޮއްކޮއާއިކަން އެނގުމުން ދެން ލަދުގަންނާނެވަރާއި ހިތާމަކުރާނެވަރު ބޭބީ ވިސްނާލަބަލަ. އެކަމުން އަރައިގަންނަން އަހަރެން ބޭނުމީ ސާރާގެ ހެލްޕް. ޕްލީޒް އެހީވާނަންތަ؟ ހިތާމައިގެ ކަނޑަށް ގެނބިގެން ނުދަނީސް ހަލާކުނުވަނީސް ސާރާ އަހަންނާއެކު ވާނަންތަ؟ " އައްމާރު މަޑުކޮށްލަމުން ސާރާގެ މޫނުގައި ފިނިފެންމަލުން ކާއްތާލިއިރު އަތުގެ އިނގިލިތައްވެސް ބީހިލިއެވެ. އެ ލުއި ބީހިލުމުން ހަށިގަނޑަށް އެނގުންވިއެވެ. ސާރާ ބޯޖަހައިލިއެވެ.\n"ވަރަށް ލޯބިވޭ. ވަރަށް ވަރަށް ލޯބިވޭ. ސާރާއާއި ދަރިފުޅު ނެތްނަމަ މިއަދު އަހަންނަށް ޔަގީން ކައިފަދައިން އަހަރެންވެސް ހަމަ ޑިޕްރެޝަންއަށްގޮސް ނިމިގެންކަން ދާނީ......" އައްމާރު ސާރާ ގެނެސް މޭގައި ފޮރުވައިލިއެވެ.\n"ލަވް ޔޫ ޓޫ. އަހަންނަށްވެސް އަންޑަސްޓޭންޑްވޭ އިމީގެ ސިޗުއޭޝަނާއި މާޒީގައި ހިނގިކަންތައްތަކުގެ ސަބަބުންކަން އިމީ އަހަންނާއި ވަކިވެގެން ދިޔައީ، ޚަލީސީއަށްޓަކާ އެކަނިއެއް ނޫނޭ އިމީއަށް މާފުދީފައި އެކީގައި އުޅެން މިނިންމީ. އިމީނޫން މީހެއްދެކެ ލޯބިނުވެވޭނެތީ. އަދި އަހަރެމެންގެ ދަރިފުޅަށްވެސް މަންމައާއި ބައްޕަގެ ލޯބި ބޭނުންވާނެތީ. އިމީއަށް މާ ރަގަޅަށްވެސް އިހުސާސް ކުރެވޭނެ މަންމައަކާއި ބައްޕައެއްގެ ލޯބި ނުލިބި ބޮޑުވުމުން އުޅެން ޖެހުނު ހާލާއި އެކަމުން ކުރި ނަފްސާނީ އަސަރުތައްވެސް........" ސާރާގެ ނާޒުކް އަތްވެސް އައްމާރު ވަށައިލެވުނެވެ.\nދެމީހުން ތެމިގެންގޮސް ފެންޑާއަށް އެރިއިރު ބެލްކަނީގައި ބަލަންހުރި ކާއިއާގެ ހިތަށް ތަފާތު އަސަރުތަކެއްކޮށް ކަރުނަ ހިލުވައިލިއެވެ. ސާރާދެކެ ރުޅިއަންނަން އުޅުނަސް މިހާރު ސާރާގެ އުޅުން ރަގަޅުކަމާއި އޭނައާއި ވާހަކަދައްކަން މަސައްކަތްކުރާތީ ވާހަކަދައްކާހިތްވެސް ވިއެވެ. ސާރާ އަބަދުހެން ނަމާދުގަޑިއަށް ޓީވީ ނިވާ އެގަޑީގައި ގުރުއާން ޖައްސާތީ އެކަމަށްވެސް ކާއިއާ ހޭނުނެވެ. ސާރާގެ ސަބަބުން ނަމާދުކުރާ ހިތްވިއެވެ. ސާރާ ބުރުގާ އަޅާލެއް ރީތިކަމުން ޝޯލްއަޅަންވެސް ކާއިއާ ބޭނުންވިއެވެ. ޚަލީސީދެކެވެސް އެހިތުގައި އުފެދެމުން އައީ އާދަޔާޚިލާފު ލޯތްބެކެވެ. އަބަދާއަބަދު ޚަލީސީއާއިއެކު ކުޅެ ސަކަރާތްޖަހާ ހިތްވިއެވެ. މަންމަމެން ފެންނަން ތިބިއްޔާ ފޫހިގޮތަކަށް ޚަލީސީއާއި ދިމާލަށް އަޑުލާފައިވެސް ފަހުން ލޯބިން ސޮރީއޭވެސް ބުނާނެއެވެ. ބައެއްފަހަރު ތުއްތު ޚަލީސީ އަށް ކާއިއާ ދަސްނުވާތީ ކާއިއާއާއި ރުޅިވެ ކައިރިޔަސް ދުރުކުރަން އުޅެއެވެ. އައްމާރު ކައިރީގައި ޚަލީސީ ހުރެއްޖެއްޔާ އަދި އަމުދަކުން ބަލައިވެސް ނުލާނެއެވެ. ޚަލީސީދެކެ ކާއިއާ ނަފްރަތުކުރާކަމަށް އައްމާރުއަށް ހީކުރުވަން އޭނަ މަސައްކަތްކުރިއެވެ.\nޝުވޭކާރުއާއި ޝެހެނާޒްއާއި ދެމީހުން އެކީގައި ގިނަ ވަގުތު ހޭދަކޮށް ބާޒާރަށް ގޮސްހަދާއިރު ދެމީހުންވެސް ތިބެނީ ދެމީހުންގެ ދަރިން ގުޅުމުން ލިބުނު އުފަލާއިއެކު ވަރަށް ހިތްހަމަޖެހިފައެވެ. ދެމީހުންގެ އެކުވެރިންގެ ލިސްޓަށް މިހާރު ސަބީގެ މަންމަ އަލީވިއާވެސް އިތުރުވެއްޖެއެވެ. އެގޮތަށް ގާތްވާން މަޖުބޫރުވީވެސް ކިޔަންއާއި ސަބީގެ ކޮއްކޮ ލީސާ ރައްޓެހިވެގެން އެންގޭޖްކުރި ހިސާބުންފެށިގެންނެވެ. މުއްސަދި ވާދަވެރި ދެ އާއިލާއެއްގެ ދަރިންގެ މި ގުޅުން ވެގެންދިޔައީ ހެޔޮފާލަކަށެވެ. ދެ އާއިލާ ގުޅިގެން ވިޔަފާރިކުރަން ހުޅުވުނު ދޮރަކަށެވެ. ލީސާދެކެ ކާއިއާ ފުރަތަމަ ނަޒަރުންވެސް ރުހުނެވެ. އެއީ ކާއިއާފަދައިން ފެޝަނަށް ލޯބިކުރާ އަންހެންކުއްޖެކެވެ. އަދި ސަބީއަކީ އެގޭގެ ދޮށީ ފިރިހެންދަރިފުޅުކަން އެނގުމުން ކާއިއާހުރީ މަޖާވެފައެވެ. ސަބީ އެވަރަށް ފޯނުކުރާއިރުވެސް އޭނައާއި ރައްޓެހިވާކަށް ކާއިއާއަށް ފަސޭހަނުވަނީ އައްމާރުގެ ގާތް އެކުވެރިޔާއަށްވެފައި އައްމާރުދެކެ ވާ ލޯބި ހިތުން ނުފިލާތީއެވެ. އެހިސާބަށް އައިއިރު ދެމީހުންގެ އެކުވެރިކަން ބޮޑުކަމުން ސިއްރުތައްވެސް ހިއްސާކުރެވެން ފެށުނެވެ. ކާއިއާއަށް ކެތްނުވެގެން އަމިއްލަ ބޭބެދެކެ މޮޔަވެފައިވާކަމުގައި ބުނެލިއެވެ. އެއީ އެހާ ފަސޭހައިން ހިތުން ފިލުވައިލެވޭނެ ކަމެއް ހޭ ކިޔާފައި އޭނަ ސުވާލުކުރިއެވެ.\nދިގު ދަންމަން ނަހަދާ ކިޔަންއާއި ލީސާގެ ކައިވެނީގެ ކަންތައް ހަމަޖެހި ފުރިހަމައަށް އިންތިޒާމުކުރެވުނެވެ. ހިތްތަކުން ފިލައިގެން ނުދާނެ ވަރުގެ ޕާޓީއެއް ބޭއްވުނެވެ. އެދެމަފިރިން ޖެހިގެން އައިދުވަހު ހަނީމޫން ދަތުރުގައި ފުރަން ހަމަޖެހިފައިވަނީ ޔޫރަޕަށެވެ. ޕާޓީތެރޭގައި އައްމާރުއާއި ސާރާ ޚަލީސީ ގޮވައިގެން އުޅޭ އުފާވެރި މަންޒަރު ކާއިއާއަށް ފެނުނެވެ. ކިޔަންއާއި ލީސާވެސް އަތުގުޅުވާލައިގެން ތިބިއިރު ކޮންފަދަ އުފާވެރި ޖޯޑެކޭ ހިތަށް ނާރާ މީހަކު މަދުވާނެއެވެ. ޕާޓީއަށް އަންނަ ކޮންމެ ދެމަފިރިއަކުވެސް ބަލާބެލުމަށް އެއުޅެނީ ކޮންފަދަ އުފަލުންހެއްޔެވެ؟ އޭނައަށް ދެން ދުވަހަކުވެސް އެ ނަސީބެއް ނުލިބޭނެއެވެ. ސަބީވެސް ކަޅު ފަޓުލޫނަކާއި ރޮގުދެމި ގަމީހެއްލައިގެން ރަސްމީކޮށް ހުރިއިރު ދޭތެރެއަކުން ކާއިއާއަށް ބަލައިލަނީ ލޯބިންނެވެ. ކާއިއާގެ ހިތަށް އަސަރުކުރިއެވެ. ސަބީ އޭނަދެކެ ލޯބިވާކަމަށް ގަބޫލުކުރެވޭއިރު އެއީ އެއްފަރާތުން ވެވޭ ލޯތްބެއްކަމަށް އޭނަ ގަބޫލުކުރިއެވެ. އޭނައަކީ ދިރިއުޅުން ނާކާމިޔާބުވެ އެކަނިވެރިވެފައިވާ އަންހެންކުއްޖެކެވެ. އެއްވެސް ފަރާތަކަށް އޭނަގެ ހަލާކުވެފައިވާ ހިތަށް ތަސައްލީއެއް ހޯދައެއް ނުދެވޭނެއެވެ. ލޯބި އެލަފުޒުދެކެވެސް އޭނަ ފޫހިވެއްޖެއެވެ.\nވެއިޓަރަކު ތަބަކެއްގައި ޖޫސްގެންދަނިކޮށް ކާއިއާ ޖޫސްތަށްޓެއް ނެގިއެވެ. ދެން ހިނގައިގަތީ ރާޅުޖަހަޖަހާ އޮތް މޫދުކައިރިއަށެވެ. އެހިސާބު އޮތީ އަނދިރިވެލާފައެވެ. އެތަނުގައި ހުރިއިރުވެސް ޕާޓީގެ އަޑު އިވެމުންދިޔައެވެ. އެކަނިވެރިކަމާއި ހިމޭންކަމުގެ ދުނިޔެއެއް މިފަހަކަށް އައިސް އޭނަ ބޭނުމެވެ. އަޑުގަދަވުމުންވެސް ސިކުނޑިއަށް އިތުރު އުދާސްކަމެއްލިބެއެވެ. ކާއިއާ ދެފައި ތެމޭ ހިސާބަށް އެރިފައި ޖެހި ބުދެއްހެން ހުއްޓާ ކޮންމެވެސް މީހަކު ގޮވައިލިއެވެ.\n"ކައި. އެކަނި ކީއްކުރަނީތަ؟ " ކާއިއާ އެދިމާލަށް އައިތަން ފާހަގަކުރެވި ފަހަތުން އައި ސާރާ އަހައިލިއެވެ. ސާރާ އޭނަގެ ހުރިހާކަމަކަށް ފާރަލަނީ ކީއްވެހެއްޔެވެ؟ އޭނަ މަރުވިޔަސް ސާރާއަށް ކޮންކަމެއް ހެއްޔެވެ؟ ހަޅޭއްލަވައިގަންނަން އުޅެފައިވެސް ކާއިއާ ޚިޔާރުކުރީ ހިމޭންކަމެވެ.\n"އަހަންނަށް އެނގޭ ކައިގެ ހިތް އަހަންނަށް ބުރަވެފައިވާކަން. ކައި އިމީދެކެ ލޯބިވާކަން އެންމެ ކުރިން އެގުނުނަމަ އަހަރެން ކައިމެންގެ ހަޔާތަކަށް ނާންނާނަން. ފަހުންވެސް މަސައްކަތްކުރިން ދުރުވާން. އެކަމަކު ކައިއަށް އެނގޭނެ ދެން ކަންތައް ހިނގާދިޔަގޮތް. އެހެންނޫންނަމަ ކައި ހުންނާނީ އިމީގެ ހަޔާތުގެ ބައިވެރިޔަކަށް. ދުރަށް ދިޔަސް ދާނީ އަހަރެން. އެހެން އަންހެންކުއްޖެއްގެ ހިތް ހަލާކުކޮށްލާފައި އަމިއްލަ އުފަލެއް ހޯދާކަށް އަހަރެން ބޭނުމެއްނޫން. ކައި. އަހަންނަށް މާފުކުރޭ. އަހަރެން ބޭނުން މާޒީ ހަނދާން ނައްތާލާފައި އެކީގައި އުފަލުގައި އުޅެން....." ސާރާ ވާހަކަދެއްކިއެވެ އެކިދުވަސްމަތިން ސާރާވަނީ މިގޮތަށް ލިބޭ ކޮންމެ ފުރުސަތެއްގައި މާފަށް އެދިފައެވެ.\n"ސާރާ މާފަށް އެދޭކަށް ނުޖެހޭނެ....." ކާއިއާ ތަންކޮޅެއް ރީތިކޮށް ވާހަކަދެއްކިއެވެ.\n"ބައެއްފަހަރު ނޭގުމުގެ ތެރޭގައިވެސް އިންސާނުންނަށް ކުށްކުރެވޭ...." ސާރާ ކާއިއާއާއި އެއްހަމަޔެއްގައި ހުއްޓުނެވެ.\n"މަންމަ ކުރި ކުށުގެ ސަބަބުން އަހަރެންގެ ލައިފް އެއްކޮށް ހަލާކުވީ. އެކަމަކު މަންމައަށްޓަކާވެސް މިހާރު ހިތް ސާފު، މިއީ އަހަރެންގެ ބަދުނަސީބު ސާރާ. އެހެން ނޫންނަމަ ކައިވެނީގެ ކުރިންވެސް އަހަރެންގެ ބޭބެކަން އެނގުނީސް. ނޫނީ ރައްޓެހިވުމުގެ ކުރިންވެސް. އެގޮތަކަށްނުވީ ހަމައެކަނި އަހަރެންގެ ބަދުނަސީބުކަމުން. މިހާރު ދުނިޔެއިން ބޭނުންވާ އުފަލެއްނެތް. މާ ރަގަޅުކަން ނޭގޭ މަރުވިއްޔާ. އޭރުން ފަހަރެއްގައި ނަސީބު ލިބިދާނެ........" ކާއިއާ މޫދާއި ދިމާލަށް ނަޒަރު ހުއްޓާލައިގެން ހުރެ ޖޫސްތަށިން އެތިފޮދެއް ބޯލިއެވެ.\n"ދުޢާކުރުމުން ހިތަށް ހަމަޖެހުން ލިބިދާނެ. ހުރިހާ އެންމެން ދޫކޮށްލިކަމުގައި ވިޔަސް އަހަރެމެންދެކެ އެންމެ ލޯބިވާ ފަރާތް ވާކަން ހަނދާން ނައްތާލާކަށްނުވާނެ. އެކަނިވެރިވާއިރުވެސް އެންމެ ފަރާތެއް އަހަރެމެންނާއިއެކު ވާނެ. ހިތާމަވެރިވާ ވަގުތު އިޚުލާސްތެރިކަމާއިއެކު ދުޢާކުރީމަ އެކަން ތަޖުރިބާކުރެވޭނެ. ކައި އަހަންނަށް އެނގޭ މިހެން ބުނެލިޔަސް ކައި ވާނެ ދެރަ. ޓައިމްނަގާނެ. ވާހަކަދައްކަން ބޭނުމިއްޔާ އަހަރެން އަބަދު ހުންނާނަން. ދެން ހިނގާ. އެންމެން ގެއްލިގެން ހޯދާނެ......" ސާރާ ކާއިއާގެ ކޮނޑުގައި އަތް ބާއްވާލިއެވެ. އެހެން ފަހަރެކޭ އެއްގޮތަށް އޭނަ ފޮޅުވައެއްނުލިއެވެ. ސާރާ ދެއްކި ވާހަކަތަކާއިމެދު ކޮންމެވެސް ވަރަކަށް ކާއިއާ ވިސްނައިލިއެވެ.\n"ޑޯންޓް ވޮރީ، ނޫޅެން މަރުވާކަށް...."ކާއިއާ ލުއިގޮތަކަށް ހީލިއެވެ. އެވަގުތު ދެމީހުންނަށްވެސް ފެނުނީ ދުރުދުރުން ލާފައިގޮސް ގަސްތަކުގެ ތެރެއަށް ތިރިކޮށްލި އަލިފާންބޯޅައެކެވެ.\n"އޯގޯޑް، އެއީ ކޯނޗެއްތަ؟ ޔޫއެފްއޯ އެއްތަ؟ " ކާއިއާ ހައިރާންވިއެވެ.\n"ފުރަތަމަ ފަހަރަށް މިފެނުނީ، ބިރުގަނެއްޖެ. އެނުވާނެ ރަގަޅު އެއްޗަކަށް. އައި މީން އެއީ ޝޫޓިން ސްޓާއެއް ނޫންކަން ޔަގީން. ދުވަހަކު ދެކުނު ޒާތުގެ އެއްޗެއްނޫން. ހިނގާ އަވަހަށްދާން....."ސާރާގެ މޭގަނޑު ނެގިނެގިފައި ޖެހެމުން ދިޔައެވެ. ކާއިއާ އެކަނިކޮށްލާފައި ދުއްވައިގަންނާކަށްވެސް ނުކެރުނެވެ. ދެން އަވަހަށް ގުޅީ އައްމާރުއަށެވެ. ދެމިނިޓްތެރޭގައި އައްމާރު ހުރީ އެމީހުންގެ ކައިރީގައެވެ. ސާރާ އަވަސްއަވަހަށް އެމީހުންނަށް ފެނުނު އަލިގުޅައިގެ ވާހަކަދައްކަން ފެށުމުން ކާއިއާ އަދި ހޭންފެށިއެވެ.\n"ސާރާ ހާދަ ސިލީއޭ، ދެން މިހާ ގިނަމީހުން ތިބިތަނަކަށް ޖިންނިއެއް ނާންނާނެއްނު. އައިއްޔާ އައި ބެޓް ހީވިލް އެންޖޯއި ޓޫ. އަހަރެންވެސް ބޭނުން އެއެއްޗެހި އުޅޭ ޕްލެނެޓަކަށްދާން. އޭރުން އާ އެކްސްޕީރިއެންސަކަށް ވާނެއްނު. ކޮބާ ޚަލީސީ........." ކާއިއާ ހުރީ އައްމާރުއާއި ވާހަކަދައްކާހިތުންނެވެ. ބޭބެއެއްގެ ގޮތުގައި ބަލައިގަންނަން އެބަޖެހެއެވެ. ހިތް އެކަން ގަބޫލުނުކުރިޔަސް ބޭރުފުށުން އެގުޅުން ދަމަހައްޓަން މިއަދު މަޖުބޫރެވެ. އެހެންނޫނިއްޔާ އެކީގައި އެންމެނަށް އުޅެން ފަސޭހަވާނީ ކިހިނެއްހެއްޔެވެ؟\n"މަންމަ ކައިރީގައި...." އައްމާރު ޖަވާބުދިނެވެ.\n"މަންމައަށް މަންމަ ކިޔަންފެށީ ކޮންދުވަހަކުންތަ؟ "ކާއިއާ ލަދުން ހުރެވެސް ހީލިއެވެ.\n"ދުރުގައި ހުއްޓަސް މަންމަވާނީ ހަމަ މަންމައަށްތާ...." އައްމާރުވެސް ކާއިއާއާއި ބައިވެރިވުމުގެ ގޮތުން ހިނިތުންވެލިއެވެ. އޭނައަށް އޮޅިގެން ބުނެވޭ އެއްޗަކުން ކާއިއާގެ ބޮލަށް މޮޔަވެރިވެދާނެތީ އައްމާރު ވިސްނިއެވެ.\n"މަންމާއޭ ކިޔާފައި ގޮވާލާތަން ދެކެން ބޭނުން. އޭރުން ގަބޫލުކުރެވޭނީ ބޭބެއެއްކަމަށް. އެގުޅުން ފެންނާނެ ދުވަހަކަށް ވެއިޓިންގައި މިހިރީ...." ކާއިއާގެ ވާހަކައަށް އައްމާރު ރައްދުދިނެވެ. މަންމަކަން ކަށަވަރުވުމަށްފަހުގައި އޭނަ ބޮޑާވެގެން ދުރުން އުޅުމަކީ އިންސާފެއްނޫންކަމުގައި އައްމާރު ބުނެލިއެވެ. މަންމަ އޭނައަށް އަނިޔާވެރިވިޔަސް އޭނަ އެކަމުގެ ބަދަލުހިފާކަށްނެތެވެ. މަންމަމެން ލައްވާ އެހާވަރަށް އާދޭސްކުރެވުނުކަމަށްޓަކާ މާފަށް އޭނަ އެދޭނެއެވެ. އެމީހުން ވާހަކަދައްކަން ތިއްބާ މޫދުގެ ލޮނުގަނޑުގެ ތެރެއިން ދާދި ކައިރިން ކޮންމެވެސް އެއްޗެއް ހަރަކާތްކުރިއެވެ. ފެންގަނޑުގައި އުފެދުނު ބާނިތައް ވަކިދިމާލަކަށް ދިޔަތަން ބަލަން ކާއިއާ ހުރެފައި ގާކޮޅެއް އެއްލިއެވެ.\n"ވާއު....ލޮކްނެސް މޮންސްޓާ ރާއްޖެއަށް ވިޒިޓްކުރީ. އަދި ކެލިފޯނިއާގެ ކޮންމެވެސް ސަރަހައްދެއްގައި އެ ގެންގުޅޭ އޭލިއަނެއްވެސް އޭރު އުދުހިފައި ދިޔައެއްނު. ޔަގީންވާކަމަކީ މިސްޓީރިއަސް އެއްޗެއް މި ރިޒޯޓުގައި އެބައުޅޭކަން އެކަމަކު އެހެންމީހުން ބިރުގަންނަވަން އެހެން ކިޔާނެކަމެއްނެތް...." ކާއިއާ ބުނެލިއެވެ.\nކާއިއާއާއި ސަބީ ދިމާވެގެން ވާހަކަދެއްކުމުން މިރޭވެސް ކާއިއާ ބުނީ ވިސްނާނެކަމުގައެވެ. އޭނައަށް ދިމާވެފައިވާ ހިތްދަތިކަމުން އަރައިގަންނަން އަދި ވަގުތު ބޭނުންވާނެކަމުގައެވެ. ސަބީ ހުރީ ކޮންމެވެސް ވަރަކަށް މޮޅިވެރިވެފައެވެ. މިނޫނީ އެހެން އަންހެންކުއްޖަކު މިވީހާތަނަށް ސަބީއަށް ނޫނެކޭ ބުނެފައެއްނުވެއެވެ.\nކިޔަންއާއި ލީސާ ހަނީމޫނަށް ފުރުވަން ހުޅުލެއަށްގޮސްފައި މާލެއައުމަށްފަހު ޝުވޭކާރު އެދުނީ އެކުޑަ އާއިލާގެ އެންމެން ދެތިންދުވަސް ރިސޯޓްގައި ހޭދަކޮށްލުމަށެވެ. ދަތުރުހަދައިގެން އެރިސޯޓަށް އާދެވުނުއިރު މެންދުރުން އަނބުރައިފިއެވެ. އެހާ ހޫނުގަދަދުވަހެއްވެސް ނޫނެވެ. ހެޔޮވަރަކަށް ވައިޖެހޭ މޫދަށް އެރެން އެންމެ އެކަށީގެންވާ އެއްދުވަހެވެ. ރެސްޓޯރެންޓަށް ކާން ދިޔުމުގެ ބަދަލުގައި ބީޗްގައި ކުނާ ފަތުރާލައިގެން ޕާރުސަލް ގެނުވައިގެން ކުޑަ ޕިކްނިކެއްހެދިއެވެ. ޚަލީސީ ކުޑަ ބިކިނި ކޮޅެއްލައްވާފައި ހުރިއިރު ކުޑަ ޕަރީއެއްފަދައެވެ. ކާއިއާވެސް ޓައިޓަކާއި ޓޮޕެއްލައިގެން ހުރިއިރު ސްކާފެއް ބޮލުގައި އޮޅާފައި އޮތެވެ. އޭނަ އޭރު ނިންމާފައިވަނީ ވީހާވެސް އަވަހަށް ބުރުގާ އެޅުމަށެވެ.\nއައްމާރުއާއި ސާރާ ކާންތިބިއިރު ކާއިއާ ހުރީ ނުކައި ތަންކޮޅެއް ދުރުގައި ސޭންޑް ކާސަލްއެއް ހަދާށެވެ. ޚަލީސީ މޫދުގެ ލޮނުގަނޑަށް އަތް ބާނައިގެން ކުޅެން އިންއިރު ކޮންމެފަހަރަކު ރާޅު އޭނަގެ ގަޔަށް ބުރުއްސާލުމުން ހީގަނެއެވެ. ޚަލީސީއަށް އެކަން ވީ މަޖާކަމަކަށެވެ. ކުއްލިއަކަށް ކާއިއާއަށް ފެނުނީ ލޮނުގަނޑުގެ ތެރެއިން ކޮންމެވެސް އެއްޗެއް ޚަލީސީގެ ފައިގާ ހިފާ ދަމައިގަތްތަނެވެ. އެންމެ ކައިރީގައި އިނީ ކާއިއާކަމުން ދުވަމުންގޮސް އެއެއްޗަކާއި ހަމަލާދީ ޚަލީސީ ވަކިކުރުވިއިރު އެއެއްޗެއް ކާއިއާގެ ގައިގާ ހިފައިގަނެގެން ވިދާލިވިދުވަރެއްފަދައިން ދުރަށް ދާންފެށިއެވެ. ސިކުންތުކޮޅެއްގެ ތެރޭގައި ޝުވޭކާރުއާއި ފައިސަލް އަދި އައްމާރުވެސް މޫދަށް އެރުނީ ކާއިއާ ސަލާމަތްކުރުމަށެވެ. ސާރާ އެއްގަމަށް އަރާ ދުއްވައިގަތީ އެހެންމީހުންގެ އެހީ ހޯދުމަށެވެ. ރޭ އެތަނުން ހަރަކާތްކުރި އެއްޗެއްގެ ބިރުވެރިކަން ސާރަ ހަނދާންވީ މިހާދިސާއެއް ހިނގުމުންނެވެ. އައްމާރުއަކީ ކިތަންމެ މޮޅު ފެތުންތެރިޔަކަށްވީ ނަމަވެސް ލޮނުގަނޑުގެ އަޑިއަށް ކާއިއާ ދަމައިގަތް މަޚުލޫގަކާއި ވާދައެއް ނުކުރެވުނެވެ. އެއީ ކޯންޗެއްކަން ފެނުނު މީހެއްވެސް ނެތެވެ. ކާއިއާގެ އެއްވެސް އަސަރެއްނެތި ގެއްލުމުންވެސް އައްމާރު ހޯދުން ހުއްޓައެއްނުލިއެވެ. އިރުކޮޅެއް ނުވަނީސް ޑައިވަރުންނާއި ސިފައިންވެސް އައިސް ކާއިއާ ހޯދަންފެށިއެވެ.\nސާރާ ޚަލީސީ މެޔާއިލާ ފިތާލައިގެން އިންއިރު ޚަލީސީ ކިޔަމުން ދިޔައީ އެންމެ އެއްޗެކެވެ.\n"އެ ކްރޯ ގޮޓް ކައި......" ޚަލީސީ ރޯންފެށިއެވެ.\n"އޯމައި ގޯޑް..ދަރިފުޅަށް ކްރޮކޮޑައިލް ފެނުނުތަ...." ސާރާ އަދިވެސް ބާރަށް ޚަލީސީގެ ގައިގާ ބައްދައިލިއެވެ. ޚަލީސީ އާއެކޭ ބުނުމުގެ ގޮތުން ބޯ ޖަހައިލިއެވެ.\n"އެއީ ޝާކެއްތަ ދަރިފުޅާ....." ސާރާ އަހައިލިއެވެ.\n"ނޯ މަމް. އިޓްސް އެ ކްރޯ...." ޚަލީސީ ޖަވާބުދިނެވެ.\nއޭރު އަތިރިމަތީގައި ހުރެ ޝުވޭކާރު ރޯއަޑު މުޅިހިސާބުގައި ގުގުމާލާފައިވިއެވެ. ފައިސަލް ޝުވޭކާރު މަސަލަސްކުރުމުގައި އަވަދިނެތި އުޅުނުއިރު އޭނަގެ ލޮލުގައިވެސް ވިދަވިދާހުރީ ކަރުނައެވެ. ޝުވޭކާރު އަމިއްލަ ނަފުސްކުށްވެރިކުރިއެވެ. މި ރިސޯޓަށް އެންމެން ގެނައީ އޭނައެވެ. އޭނަ ހަމަޖެއްސި ދަތުރެކެވެ. ކުއްލިއައަކަށް ކާއިއާއަށް މޫދުން އެއްޗެއް ހަމަލާދީފާނެކަމަށް ހީކުރާނީ ކާކުހެއްޔެވެ؟ ޝުވޭކާރު ރޮއިރޮއި ހުރެފައި ޚަލީސީމެންނާއި ހަމަޔަށް އައުމުން ޚަލީސީކިޔާ އެއްޗެއް އިވި ހައިރާންކަމެއް ލިބުނެވެ. ރާއްޖޭގެ މޫދުން ދޭތެރެއަކުން ކިނބޫ ފެންނަ ވާހަކަ ދެކެވެއެވެ. ވަކި މޫސުމެއްގައި އެތަން މިތަނުން ކިނބޫ ތިލަވެގެން އުޅުނަސް އަދި ޓޫރިސްޓަކަށް ހަމަލާދީފައެއް ނުވެއެވެ. ނަމަވެސް ނުވާނެކަމެއް ނޫނެވެ. ނާދިރު ހާދިސާއެއް ހިނގުމަކީ އެކަށީގެންވާކަމެއްކަން މިހާރު މިޔަގީންވީއެވެ. ދެރައީ އެކަނި ކުޑަކުއްޖަކަށް އެއީ ކިނބުލެއްކަން އެނގުނުކަމެވެ. އެހެން މީހަކަށް ނުފެނުނުކަމެވެ.\nޑައިވަރުންނާއިއެކީގައި ކާއިއާ ހޯދުމުގެ މަސައްކަތުގައި އުޅުމަށްފަހު އައްމާރު މޫދުން އަރައިގެން އައިއިރު އައްމާރުގެ މޫނުމަތިން ފެނުނު ހިތާމައިގެ އަސަރުތަކުން ސާރާގެ ހިތްފަޅިފަޅިވިއެވެ. އައްމާރު އައިއިރު ސާރާވެސް ޚަލީސީ ކޮޓަރިއަށްގެންގޮސް ފެންވަރުވާ ރީތިކޮށްލާފައި ކާންދީ ހަދައިގެން ގޮނޑުދޮށަށް އައީއެވެ. އޭރުވެސް ސާރާ އަދި އުއްމީދު ކަނޑައެއްނުލައެވެ. އައްމާރުގެ ހާލު ފެނިފައި ސާރާއަށް އައްމާރުގެ ގައިގާ ބައްދާލެވުނުއިރު ޚަލީސީވެސް އައްމާރުގެ ފައިގާ އޮޅުލައިގެންފިއެވެ. ދެމައިން އަތުތެރެއަށް ގެނައިގޮތަށް ދޮންވެލިގަނޑުމައްޗަށް ތިރިވިއިރު އައްމާރުގެ ލޮލުން ހޯސްލާފައި ކަރުނަ އޮހެމުން ދިޔައެވެ.\n"ކައި އިޒް ގޯން. ކައި ދެނެއް ނުފެންނާނެ. ޕުއަރ ތިންގް...." އައްމާރު އެ ޖުމްލަ ބުނެލިގޮތުން ސާރާ ފަޅަފަޅައިގެންގޮސް ބާރަށް ރޮއިގަނެވިއްޖެއެވެ. އައްމާރުގެ ހިތަށް ކުރާނެ އަސަރު އޭނައަށް އިހުސާސްކުރެވުނެވެ. ތިން މީހުން ބައްދައިގެން އިރުކޮޅެއްވާންދެން ތިބިއިރު ޚަލީސީވެސް ހުރީ ހިމޭނުންނެވެ. މަންމައާއި ބައްޕަގެ ރުއިމުން އަސަރުކޮށްފައެވެ. އެންމެފަހަށް ޚަލީސީ އަނެއްކާވެސް ކިނބޫދެކެ ރުޅިއަންނަ ވާހަކަ ބުނެލިއެވެ. ސާރާ އައްމާރުއަށް ޚަލީސީ ކިޔާ އެއްޗެއް ބުނެދިނުމުން އައްމާރު މޫދަށް ބަލަހައްޓައިގެން އިނީ ދެރަވެފައެވެ.\n"އަހަރެމެންގެ ދަރިފުޅު ސަލާމަތްކުރަންވެގެން ކައި އެ ގުރުބާންވީ. ކައިގެ އެ އިހުސާންތެރިކަން ހަނދާން ނައްތާލާނީ ކިހިނެއް؟ ފަހަކާއި ޖެހެންދެން އަހަރެމެންނާއި ދިމާލަށް އެއްޗެހި ކިޔާ ދަރިފުޅަށް ބެވިޔަސް ކައި ލީސްދެކެ ލޯބިވާވަރު މިއަދު ސާބިތުކޮށްދީފި..ރޭގައި ކައި މަޖަލަކަށް ލޮކްނެސް މޮންސްޓާ އެކޭ ކިޔައިގެން އުޅުނެއްނު. އެއީ ކިނބުލެއްކަމަށް ހިތަށް އަރާނީވެސް ކިހިނެއްތަ؟ އެ ހަނދާން ހުރިނަމަ ލީސްމެން މޫދާއި ކައިރިއެއް ނުކުރާނަން........." ސާރާ ޚަލީސީ އުނގުގައި ބައިންދައިގެން އައްމާރުގެ ކައިރީގައި އިށީދެއްޖެއެވެ.\n"ނޭގޭ ދެން ހަދަންވީގޮތެއް. ކޮބާ މަންމަމެން؟ ކިޔަންއަށް މި ޚަބަރު ލިބުމުން ކިހާ ދެރަވާނެ. ހަނީމޫންގައި ހުއްޓާ މިކަމެއް މިހިނގީ........" އައްމާރު ބޯ ހޫރައިލިއެވެ. އެންމެން އުފާކުރަން ތިއްބާ އެހިނގި ނުރައްކާތެރި ހާދިސާއަކުން އިބުރަތް ލިބިގަންނަންވެސް ޖެހެއެވެ. އެހާވެސް މަރު ކައިރިއެވެ. ވަކި އުމުރެއް ވަކި ވަގުތެއް ނޯންނާނެއެވެ. އަޖަލު ހަމަވުމުން ކޮންމެވެސް ކަމެއް މެދުވެރިކުރައްވާނެއެވެ. ސާރާގެ ޚިޔާލަށް ބިރުވެރިކަންތައް ތައްވެސް އައެވެ. ކިނބޫ ކާއިއާ ދިރިއޮތްވާ ކާލީހެއްޔެވެ؟ ނޫނީ ދިރުވާލީހެއްޔެވެ؟ ކާއިއާ ޚަލީސީ ސަލާމަތްކުރަން ނޫޅުނުނަމަ އެ ކިނބޫ ގެންދިޔައީހީ އެމީހުންގެ ދަރިފުޅެވެ. ކާއިއާއާއިމެދު ވިސްނިވަރަކަށް ހިތަށް ކުރި އަސަރު ބޮޑުވެ ސާރާގެ ކަރުނަތައްވެސް ހުއްޓުމަކަށް ނައެވެ.\nޝުވޭކާރު ހޮސްޕިޓަލުގައި ބާއްވައިގެން ފަރުވާކުރަމުންދިޔައިރު އެ ޚަބަރުލިބިގެން ކިޔަންމެންވެސް ދަތުރު ކެންސަލްކޮށްލާފައި އެނބުރި ރާއްޖެއަށް އަތުވެއްޖެއެވެ. ކޮއްކޮ ނިމިގެންދިޔަގޮތް އެނގުމުން ކިޔަންވެސް ކަރުނަ އޮއްސިއެވެ. މުޅި އާއިލާއަށް ލިބިފައިވާ ފުން ހިތާމަ އަވަހަށް ފިލައިގެން ނުދާނެކަން ޔަގީނެވެ. ކާއިއާ ހޯދަން އެތައްވަރަކަށް ކުރި މަސައްކަތްވީ ނާކާމިޔާބެވެ.\nއައްމާރު ޒަކާއާއި އީމާ ހޯދައި އެކުދިންނާއި ބައްދަލުކޮށްފައި މަންމަ ގޮވައިގެން އިންޑިއާއަށް ދާން އެދުނެވެ. ޒަކާ ބުނީ އޭނަގެ އަތުގައި ފައިސާ ހުރިނަމަ ދެވިދާނެކަމުގައެވެ. އައްމާރު ބުނީ ކުއްޔަށް ގެއެއް ހިފައިދޭނެކަމުގައެވެ. އަދި މަހުން މަހަށް މުސާރަވެސް ފޮނުވައިދޭނެކަމުގައެވެ. އީމާއަށްވެސް އިންޑިއާގައި ހުރެ ކޯހެއް ހަދަން އެހީތެރިވެދޭނެކަމަށްވެސް އައްމާރު ބުނެލިއެވެ. ޒަކާ ފައިސާގެ ދަހިވެތިކަމުގައި އޭނަގެ މަންމައަށް އެހީވާން ނިންމިއެވެ. އެވެސް އައްމާރު ބާރު އަޅައިގެންނެވެ. ނަބީލާ އޭނައަށް ކިތަންމެ އަނިޔާވެރިކޮށް ކަންތައްކުރިޔަސް އޭނަ ބަލާބޮޑުކުރިކަމުގެ ހައްގު އަދާކުރަންޖެހޭނެއެވެ. މިއަދު އައްމާރުގެ އަތުގައި ފައިސާގެ ތަނަވަސްކަން އެބަހުއްޓެވެ. އައްމާރު އެތިންމައިން ފޮނުވީ ބެންގަލޫރަށެވެ. ޒަކާގެ ފިރިމީހާވެސް ދިޔައެވެ. ނަބީލާގެ ފަރުވާގެ ކަންތައް ހަމަޖެހުމުން އައްމާރުގެ ބޮލުން ބޮޑު ބުރައެއް ލުއިވެގެން ދިޔަހެން ހީވިއެވެ. ފުރިއިރު ނަބީލާ ވަރަށް ރޮއިފާ އައްމާރު އާއި ސާރާ ގެނެސް ވާހަކަދެއްކިއެވެ. މާފަށް އެދިފައި ރުޔެވެ. ޖަވާހިރެއްފަދަ ދަރިއެއް އަތުން ބީވެގެން ދިޔައީކަމަށް މިއަދު ނަބީލާ ގަބޫލުކޮށްފިއެވެ. އޭނައަށް ޖެހިފައިވާ ބައްޔަށް ދަރިންނާއި ނައީމާ އެހީނުވިއިރު އައްމާރު އެވަނީ ހުރިހާގޮތަކުން އެހީތެރިކަން ފޯރުކޮށްދީފައެވެ. އަދި ޒަކާއާއި އީމާވެސް އޭނައާއިއެކު ފޮނުވުމުގައި ކާމިޔާބުކޮށްފައެވެ. އައްމާރުއާއި ސާރާ އޭނައާއިއެކު ވާނެނަމަ ހާދަ ރަގަޅޭ ހިތަށް އެރިޔަސް އެއީ ދެން ނުވާނެކަމެއްކަން ޔަގީންވެ ނަބީލާ ހިތުގައި އެވާހަކަ ބޭއްވީއެވެ. ވަގުތު ފާއިތުވުމަށްފަހުގައި ހިތާމަކުރުމަކުން ވާނެ ފައިދާއެއްނެތެވެ. އޭނައަށް ކިތަންމެހާވެސް ފުރުސަތު ލިބުނެވެ. ގެއްލުވާލެވުނީއެވެ. ދެން އަލުން މާޒީ އަނބުރާ ނާންނާނެއެވެ.\nއައްމާރުއަކީ ފައިސަލް ނަހަލާލަށް ލިބިފައިވާ ފިރިހެންދަރިފުޅުކަން މަޑުމަޑުންގޮސް ފައިސަލްއާއި ޝުވޭކާރުގެ އާއިލާއަށް އެނގުނެވެ. އެންމެން އޭނަ ބަލައިގަތީ ވަރަށް ފަސޭހަކަމާއިއެކުގައެވެ. ކިޔަންއަށްވުރެވެސް އެންމެނަށް އައްމާރު ޚާއްސަވިއެވެ. އޭނަގެ ހުންނަ މަޑުމައިތިރިކަމާއި ސިފަތައް އެންމެންގެ ހިތުން މަގާމެއް ހޯދިއެވެ. އަދި ސާރާވެސް މެއެވެ. އެދެމަފިރިންނާއި ކުޑަ ދަރިފުޅުވެގެން ދިޔައީ އެ އާއިލާގެ ފަޚުރުކަމުގައެވެ.\nއައްމާރުމެންނަށް ފައިސަލް ދިން އެޕާޓްމެންޓަށް ބަދަލުވުމަށްފަހުގައި އެކުޑަ އާއިލާ އުފާވެރި ދިރިއުޅުމެއް އުޅެންފެށިއެވެ. އޭރު ދެމީހުންވަނީ އާއިލާ ފުރިހަމަކުރަން އިތުރު ދަރިއެއް ހޯދަން ރާވާފައެވެ. އައްމާރު އާއި ކިޔަންވެގެން އާއިލީ ވިޔަފާރިކުރިއަރުވަން މަސައްކަތްފެށިއިރު ސަބީމެންގެ އާއިލާވެސް ވަނީ އެމީހުންނާއި އޮތް ވާދަވެރިކަން ކެނޑި ގުޅިފައެވެ. ކާއިއާ ވަކިވުމުން ސަބީއަށް ފުން އަސަރުތަކެއް ކުރިނަމަވެސް ހަތަރުމަސްފަހުން އޭނަވެސް ރަގަޅު އަންހެންކުއްޖަކާއި ކައިވެނިކުރިއެވެ.\nދަރިފުޅު ނިންދަވާލާފައި އައްމާރުއާއި ސާރާ ސިޓިންރޫމްގައި ތިބެފައި ޗެނެލް ބަދަލުކުރަމުން ދަނިކޮށް މާލެއާއި ކައިރި ރަށެއްގެ ފަޅުތެރެއިން ކިނބުލެއް ފެނުނު ޚަބަރުކިޔާތަން ފެނިފައި ސާރާގެ ހިތަށް ބިރުވެރިކަން ވަނެވެ. ކާއިއާގެ މަތިން ހަނދާންވެ އައްމާރުގެ އަތުގައި ހިފާ ބާރުކޮށްލެވިއްޖެއެވެ. ދެމީހުންވެސް އަނގައިން ނުބުނެ ތިބިއިރު ކަޅިހުއްޓިފައިވަނީ ޓީވީގެ ސްކްރީނަށެވެ. ދެން ކިޔައިލި ޚަބަރަކުން ސާރާގެ ހިތަށް ހަމަޖެހުމެއް ލިބުނެވެ. އެންމެފަހުން ޖިދާން ސަނާ މަރައިލި ކޭސް ހުޅުވައިގެން އޭނަގެ މައްޗަށް ކުށް ސާބިތުވެ މަރަށް މަރު ހިފަން ކޯޓުން ހުކުމްކުރީއެވެ. ޖިދާން ހުރިހާ ކުށަކަށް އިއުތިރާފުވީއެވެ. އަދި އިތުރު އެތައް ކަމެއް ޖިދާންގެ ބޮލުގައި އެޅުނެވެ. އެންމެފަހުން ޝަރީއަތް ރަގަޅަށް ހިންގާ ސަނާއަށްވެސް އެކުއްޖާގެ ހައްގު ހޯދާދެވިއްޖެއެވެ. މަރަށް މަރު ހިފުމަށް އެއާއިލާ އެންމެން އެއްބަސްވާނެއެވެ. ހައްގު އޮތީ ކުށްވެރިޔާގެ އެއް ނޫނެވެ. އެމީހުންގެ ސަބަބުން ދުނިޔެއިން ނެތިގެންދާ މައުސޫމް ފުރާނަ ތަކުގެ ހައްގުތައް މާބޮޑެވެ. ކުށްތައް ކޮށް މީހުންގެ ހައްގަށް އަރައިގަނެގެން އަބަދަކަށް އުފަލުގައި ނޫޅެވޭނެއެވެ. އެކަމުގެ ސަޒާ ކޮންމެވެސް ދުވަހަކުން ކޮންމެވެސް ސިފައެއްގައި ލިބޭނެއެވެ.\nއަނިލްގެ ސަބަބުން އޭނަގެ ކޮއްކޮވެސް ކުށަށް އިއުތިރާފުވެ އައްމާރު މީހެއްގެ މަރުގެ ތުހުމަތުން ނެއްޓުނެވެ. އޭނަގެ ނަން ސާފުވިއެވެ. އެންމެ އުފާވިމީހަކީ ސާރާއާއި އައްމާރުގެ އާއިލާއެވެ.\nއަހަރެއްނުވަނީސް ނަބީލާ ކެންސަރު ބައްޔާއި ހަގުރާމަކުރަމުންގޮސް އެންމެފަހުން ދުނިޔެއަށް އަލްވަދާއުކިޔައިފިއެވެ. އޭރު ޒަކާއާއި އީމާއަށްވެސްވަނީ އައްމާރުގެ ސަބަބުން ލޯ ހުޅުވި ރަގަޅުމަގު ޚިޔާރުކުރެވިފައެވެ. އައްމާރު އެކުދިންނަށް ކިޔެވުމަށް ފައިސާ ޚަރަދުކޮށް ދިރިއުޅުމެއް ހޯދަދިނެވެ. އެހާ ގާތްކޮށް އުޅެން ބޭނުންނުވިޔަސް އައްމާރުވަނީ ކޮއްކޮމެންގެ ގޮތުގައި ތިބި ކުދިންނަށް ކިތަންމެހާވެސް މަތިވެރި އެހީއެއް ވެދީފައެވެ. ޒަކާއާއި އީމާވެސް ދުވަހަކު އެ އިހުސާންތެރިކަން ހަނދާންނައްތާލާނެހެނެއް ހިޔެއްނުވެއެވެ.\nތިން އަހަރު ފަސް\nއައްމާރު އާއި ސާރާ ދެކުދިން ގޮވައިގެން ރިސޯޓަކަށް އައީ އެތައް ޒަމާނަކަށްފަހުއެވެ. ޚަލީސީއާއި ކައިލިއަން މޫދަށް ގެންދަންވެގެން ހެދުން ލައްވައިގެން އެދިމާލަށް އެރުނުއިރު ދެމީހުންވެސް ކާއިއާގެ މަތިން ހަނދާންވިއެވެ. ކައިލިއަންއަށް އެނަން ދިނީވެސް ކާއިއާގެ ނަމާއި ގުޅުވާފައެވެ. ފިރިހެންކުއްޖަކު ލިބުމުން އެދެމަފިރިންގެ އާއިލާވަނީ ފުރިހަމަވެފައެވެ. ދެކުދިން ރިންގްއަޅުވައިގެން މޫދަށް ބާލައިގެން ތިބިއިރު ޚަލީސީ އަބަދުވެސް ކޮއްކޮއާއިމެދު ކަންބޮޑުވެއެވެ. އައްމާރު ތަންކޮޅެއް ދުރަށް ފަތައިގަތަސް އަޑުކޮޅަށް ހަޅޭއްލަވައިގެންފާ ދުރަށް ނުދާން ބުނާނެއެވެ. އަބަދު ވަށައިގެން ހޯދާލަނީ އެއްޗެއް ފެނިދާނެތީ ކަހަލަ ގޮތަކަށެވެ. ދޭތެރެއަކުން ޚަލީސީ ކާއިއާ ގެންދިޔައީ ކިނބުލެއްކަމުގައި ކިޔާފައި އެދުވަސް ހަނދާންކުރާތީ އެކުއްޖާގެ ހިތުން އެކަން ފަސޭހައިން ފިލައިގެން ނުދާކަން އެދެމަފިރިންނަށް އެނގެއެވެ. ނަފްސާނީ ޑޮކްޓަރަކަށް ދެއްކުމުން ޑޮކްޓަރު ބުނީ މަޑުމަޑުން މޫދަށް ހޭނުވުމަށެވެ. އަބަދު ނުރައްކާތަކާއި ބިރުވެރިކަން ކުރިމަތިނުވާނެކަމަށާއި މޫދަކީ އަމާންތަނެއްކަން އަންގާދިނުމަށެވެ.\n"ޑެޑީ. ކައި ކްރޮކޮޑައިލް އެއް ގެންގޮސްފިއްޔާ..........." ޚަލީސީ ކައިލިއަންއާއި ދުރަށް ދާކަށްވެސް ބޭނުމެއްނުވިއެވެ.\n"މިހާރު ނޫޅެއޭ އެއްޗެހި. ޕޮލިސް ހުރިހާ ކްރޯއެއް މަރާލައިފިއޭ ސްވީޓްހާޓް. ދޭ ވިލް ނޮޓް ކަމް ބެކް އެގެއިން އިންޝާﷲ. ނެވަރ........" އައްމާރު ޚަލީސީ ގެނެސް މޭގައި ޖައްސައިލަމުން ޔަގީންކަން ދިނެވެ. ޚަލީސީ އުފާވިއެވެ.\n"އިންޝާﷲ....." ޚަލީސީ ލޯބިކޮށް ކިޔައިލިއެވެ. ކިނބޫތައް ދެން ދުވަހަކު ނާންނާނެ ވާހަކަ ކޮއްކޮ ކައިރީގައި ބުނުމުން ކައިލިއަން ލޯބިކޮށް ހުނެވެ. އަދި ޚަލީސީގެ މޫނަށް ފެން ބުރުއްސާލުމުން ޚަލީސީ ބައްޕަމެން ކައިރީގައި ޝަކުވާކުރިއެވެ. މޫދުން އަރައިގެން ގޮސް ކާންތިބިއިރު ޚަލީސީ ކާއިއާއާއި ބެހޭގޮތުން އަހައިލިއެވެ. ކިނބޫ ކާއިއާ ގެންދިޔައީ ކޮންތަނަކަށްހެއްޔޭ ކިޔާފައި ސުވާލުކުރިއެވެ.\nދޭތެރެއަކުން މޫދަށް ދާންފެށުމުން މަޑުމަޑުންގޮސް ޚަލީސީ މޫދާއި ރައްޓެހިވިއެވެ. މޫދަކީ އެހާ ބިރުގަންނަން ޖެހޭ ތަނެއްނޫންކަމަށް ގަބޫލުކުރެވުނެވެ. އެއީ އުފާވެރި މަޖާކުއްޖަކަށްވާން މާ ގިނަ ދުވަސްތަކެއް ނުނެގިއެވެ.\nފައިސަލްއާއި ޝުވޭކާރުގެ ދެފިރިހެން ދަރިންކަމަށްވާ އައްމާރު އަދި ކިޔަން އާއިލާ ގޮވައިގެން މަންމަމެން ކައިރިއަށް އައީ މަންމަމެންގެ ދައުވަތަކަށެވެ. އެންމެން ކައިގެން އައިސް ސިޓިންރޫމްގެ ސޯފާތަކުގައި ތިބިއިރު ވިޔަފާރީގެ ވާހަކަ ދެކެވުނެވެ. އެއާއިލާގެ ވިޔަފާރި ފުޅާވަމުންގޮސް މިހާރުވަނީ ބޭރު ގައުމުތަކުގައި އެތައް ކުންފުންޏެއް ހުޅުވާފައެވެ. އެއް އިރެއްގައި އޮތް ދަރަނިވެސް ފިލާ އެމީހުންނަކީ ރާއްޖޭގައި ތިބި އެންމެ މުއްސަދިންގެ ތެރޭގައި ހިމެނިއްޖެއެވެ. މަޑުމަޑުންގޮސް ޝުވޭކާރު ކާއިއާގެ ވާހަކަވެސް ދެއްކިއެވެ.\n"ކައި ދުނިޔޭގައި ނެތަސް މާމަމެންނަށް ކައި އެއް ލިބިއްޖެއެއްނު، އެޓްލީސްޓް ކައި ކިޔާނެ ކުއްޖެއް ހުރިކަމީވެސް އެހަނދާން ދިރުވާނެކަމެއް. މަންމަ އަދިވެސް ހިތަށް އަރަނީ ކައި ކޮބާހޭ. ހަށިގަނޑު ނުފެނުމުން މަންމަ ގަބޫލުކުރާކަށްވެސް ބޭނުމެއްނުވޭ. ކައި މަރުވިކަމަކަށް ހިތް ގަބޫލެއްނުކުރޭ. އެކަމަކު ތިންއަހަރުވީމަ ދެން އެނޫންގޮތަކަށް ނިންމޭކަށްވެސް ނެތް. މަންމަ އެދުވަހު ކައިމެން ނުގެންދިޔަނަމަ............." ޝުވޭކާރު ހަނދާންކޮށްދިނެވެ. ކުޑަކޮށް ފެންކަޅިވިއެވެ.\n"މަންމާ. މަންމަ އަމިއްލަ ނަފުސް ކުށްވެރިކުރާކަށް ނުވާނެ. އެންމެންވެސް ތިބީ ރިސޯޓުގައި މަޑުކުރަން ބޭނުންވެފައި. ކަމެއް ދިމާވާން ހުރިއްޔާ ދިމާވާނީ، ކައިއަށް ސުވަރުގޭގެ މަތިވެރި ނިއުމަތް ލިބުމަށް އެދި އަބަދުވެސް ދުޢާކުރަން. އިރާދަކުރެއްވިޔާ ދެރަގޮތެއްނުވާނެ. ކައިވަނީ ސެލްފްލެސް ލަވިން ކުއްޖެއްކަން ސާބިތުކޮށްދީފައި. ބޭރުފުށުން ކޮންމެ ކުލަވަރެއް ދެއްކިޔަސް ގޯލްޑެން ހާޓެއް ލިބިފައިވާ ކުއްޖެއް އެއީ. ކައިގެ ހަނދާންތައް އެންމެންގެ ހިތްތަކުގައި އަބަދަށްޓަކާވާނެ. ކައި މިއަދު ދުނިޔޭގައި ނެތަސް މަންމަމެން އުފަލުގައި އުޅެން ބޭނުންވާނީ. ކައިއަށްޓަކާ މަންމަވެސް ހިތްވަރުކުރަންވާނެ..........." އައްމާރު މަންމަގެނެސް މޭގައި ޖެއްސިއެވެ.\nއައްމާރު އެބުނީ ދޮގެއްނޫނެވެ. ކާއިއާ ބޭނުންވާނީ ހުރިހާ އެންމެން އުފަލުގައި އުޅުމެވެ. ކާއިއާގެ ހަނދާންތައްވެސް ނެތިގެނެއް ނުދާނެއެވެ. އެމީހުންވަނީ ކާއިއާގެ ނަމުގައި މިސްކިތެއް އަޅާ ކުންފުންޏެއްވެސް ހުޅުވާފައެވެ. އައްމާރު ދެކޭގޮތުގައި ސާރާއަށްވެސް ޝުކުރު ހައްގެވެ. އޭނަ ހަލާކުގެ ތެރެއަށް ގެނބިގެން ނުދަނީސް ސަލާމަތްވެ އާ ދިރިއުޅުމެއް ލިބުނީ ސާރާ އޭނަގެ ހަޔާތަށް އައިސްދިނުމުންނެވެ. އެހެންނޫންނަމަ ކާއިއާގެ މަތިން ހަނދާން ނައްތާލާކަށް ފަސޭހައެއްނުވާނެއެވެ. މިއަދު އައްމާރުއަށް ދުނިޔޭގެ ހުރިހާ އުފާތަކެއް މިވަނީ ހާސިލުކުރެވިފައެވެ. އެތައް ހިތާމަކުރުމަށްފަހު އެންމެފަހުން އޭނަގެ ނަސީބު އަތުގައި ހިފީއެވެ. ވަފާތެރި ބައިވެރިޔާ އަދި އޭނަގެ ލޯބިވާ އަންހެނުން ދުވަހަކު އޭނަގެ އަތުން ދޫކޮށްނުލާނެކަމުގެ ޔަގީންކަން އޮތްއިރު އޭނައަށްވަނީ ލޯބިވާ މައިންބަފައިންނާއިއެކު އާއިލާއެއްވެސް ލިބިފައެވެ. އެ އާއިލާއަށް ދިމާވި އަޑިގުޑަންތަކުން އަރައިގަނެވި މިހާރު މިވަނީ ދިރިއުޅުމާއިގެން ކުރިއަށް ދާނެ ހިތްވަރު ލިބިފައެވެ. އައްމާރުއާއި ކިޔަންއަކީ ފައިސަލްގެ ދެމަފިރިން އެންމެ ބޭނުންވާނެފަދަ ހަރުދަނާ ފިރިހެންދަރިންނަށްވީ ފަދައިން ސާރާއާއި ލީސާވަނީ އެންމެ ރަގަޅު ޅީދަރިންގެ ގޮތުގައި ހިމެނިފައެވެ. ނަސީބު ރަގަޅު އުފާވެރި އާއިލާއެކެވެ.\nގެނބިގެން ނުދަނީސް2އަހަރު 11 މަސް ކުރިން\nގެނބިގެން ނުދަނީސް2އަހަރު 12 މަސް ކުރިން\nގެނބިގެން ނުދަނީސްް2އަހަރު 12 މަސް ކުރިން\nގެނބިގެންް ނުދަނީސް2އަހަރު 12 މަސް ކުރިން\nގެނބިގެންް ނުދަނީސްް2އަހަރު 12 މަސް ކުރިން


Munaz ge dhifaaugai anbikanbalunge suvaaluthakeh!\nމުނާޒްގެ ދިފާއުގައި އަނބިކަނބަލުންގެ ސުވާލުތަކެއް!\nމަގާމުން ވަކިކުރެއްވި ކުރީގެ ކޮމިޝަނަރު އޮފް ޕްރިޒަންސް އަބްދުﷲ މުނާޒްގެ ދިފާއުގައި، އަނބިކަނބަލުން ދިޔާނާ ތޯހިރު ވެސް ތުހުމަތުތަކަކާއެކު ނުކުމެވަޑައިގެން ގިނަ ސުވާލުތަކެއް ކުރިމަތި ކުރައްވައިފި އެވެ.\nޓީވީއެމްގެ ޕްރެޒެންޓަރެއްގެ ގޮތުގައި މަސައްކަތް ކުރެއްވި ދިޔާނާ މިއަދު ވަނީ މުނާޒްގެ މައްޗަށް ތުހުމަތުތަކެއްކޮށް، ކަރެކްޝަނަލް ސާވިސްގެ ގާނޫނީ ވަކީލް އަލީ ރަޝީދު އަހްމަދު ކޮށްފައިވާ ޓްވީޓަކަށް ހަވާލާ ދެއްވައި ގިނަ ސުވާލުތަކެއް ބަންޑުންކޮށްލާފަ އެވެ.\nރައީސް މައާފު ނުދެއްވާ ގައިދީއަކު ޖަލުން ދޫކޮށްލި މައްސަލަ ތަހުގީގު ކުރުމަށް އެކުލަވާލި ކޮމެޓީގައި ހިމެނުނު އަލީ ރަޝީދު ވިދާޅުވެފައި ވަނީ ސިއްރު ތަހުގީގެއްގެ މައުލޫމާތު ހާމަކުރަން މުނާޒް މަޖުބޫރު ކުރެއްވި ކަމަށެވެ.\nއޭނާގެ ތުހުމަތުތަކަށް އިޝާރާތްކުރައްވާ ދިޔާނާ ވަނީ އަލީ ރަޝީދުގެ އެ ތުހުމަތުތައް ސާފުކޮށްދިނުމަށް ހޯމް މިނިސްޓަރު އިމްރާން އަބްދުﷲ ގެ އަރިހުން އެދިވަޑައިގެންފަ އެވެ. އަދި އެއަށްފަހު ދިޔާނާ އިތުރު ސުވާލުތަކެއް ކުރައްވާފައިވެ އެވެ.\n"ދޫކުރަން ނުޖެހޭ މީހަކު ދޫކުރީ ކާކު؟ ރައީސް އޮފީސް އިން ކޮންޓެކްޓް ކުރާނެ ފޯކަލް ޕޮއިންޓް ދޭން ބުނުމުން ވަކި އޮފިސަރެއްގެ ނަން ފޮނުވަން ބުނީ ކާކު؟ ޑޮކިއުމެންޓް ފޯޖު ކުރިކަމަށް ފުލުހުންގެ ތަހުގީގުން އެނގުނު މީހާ މިހާރު ކޮބާ؟" ދިޔާނާ ސުވާލު ކުރައްވާފައިވެއެވެ.\nދިޔާނާގެ ޓްވީޓަށް މުނާޒް ކުރެއްވި ރިޕްލައިއެއްގައި ވިދާޅުވީ ހޯމް މިނިސްޓްރީންނާއި ރައީސް އޮފީހުގެ ތެރެއިން އަދާލަތުގެ ބާރު ކެނޑި އެމްޑީޕީ މިނިވަން ވީމާ ސަރުކާރުގެ ތެރެއިން ތިބެގެން ކުޅޭ ކުޅިގަނޑު އެމްޑީޕީގެ މެންބަރުންނަށް ވަރަށް އަަވަހަށް ސާފު ވާނެ ކަމަށެވެ.\nމުނާޒް އެހެން ވިދާޅުވުމުން ދިޔާނާ ކުރެއްވި އިތުރު ޓްވީޓެއްގައި އަނެއްކާވެސް ވަނީ އިތުރު ސުވާލުތަކެއް ކުރައްވާފަ އެވެ.\n"ޗެކް ކުރަން ޖެހޭ ކިތައް ލެވަލް އިން ޗެކް ކުރިފަހުން މުނާޒް ސޮއި ކުރީ؟ އޭރު އޮފެންޑާ ސާވިސް އިންޗާޖް ތޮލާލް ޗެކް ކޮށްފައި އޭގެ ފަހުން މުނާޒް ސޮއި ކުރީ؟ އޭނާ ކުށެއް ކުރިކަމަށް ސާބިތުވީމަ މާލޭ ޖަލުގެ އިންޗާޖް (ޑިރެކްޓަރ) ގެ މަގާމު ދީފައި އެހުރީ؟" ދިޔާނާ ލިޔުއްވާފައިވެ އެވެ.\nމުނާޒް، ސީޕީގެ މަގާމުން ވަކިކުރެއްވީ މިދިޔަ މަހުގެ 21 ވަަނަ ދުވަހު އެވެ. ނަމަވެސް، އޭނާ މަގާމުން ވަކިކުރެއްވި ސަަބަބު ވިދާޅުވެފައެއްނުވެ އެވެ.\nނަމަވެސް، މުނާޒް ވިދާޅުވީ ސަރުކާރު ހިންގާ ކޯލިޝަންގެ ތެރެއިން އަދި ބޭރުން ގުޅިގެން ޖަލުތެރެ ހިލުވާލަން މަސައްކަތްތަކެއް ކޮށްފައިވާ ކަމަށެވެ. އަދި މަގާމުން ވަކިކުރީ އެކަން ކާމިޔާބު ނުވުމުން ކަމަށް ވިދާޅުވި އެވެ.\nއެގޮތަށް ވަޒީފާއިން ވަކިކުރުމަކީ ލިބުނު ކާމިޔާބީއެއް ކަމަށްވެސް މުނާޒް ވިދާޅުވި އެވެ.\nމާފުށީ ޖަލު އިމްރާން އަބްދުﷲ މިނިސްޓްރީ އޮފް ހޯމް އެފެއާޒް + ޕްރިޒަންސް އޮޑިޓް ކޮމިޝަން އަބްދުﷲ މުނާޒް


އިބާރާތެއްގެ މާނަ: ‘ކްރޮކޮޑައިލް ޓިއާރސް’ ނުވަތަ ‘ކިނބޫގެ ކަރުނައެޅުން’ | Sandhaanu\nއިބާރާތެއްގެ މާނަ: ‘ކްރޮކޮޑައިލް ޓިއާރސް’ ނުވަތަ ‘ކިނބޫގެ ކަރުނައެޅުން’\n‘ކްރޮކޮޑައިލް’ ނުވަތަ ކިނބުލަކީ، އާންމު ގޮތެއްގައި، ކޯރު ކޯރުގައި އުޅޭ ‘ފިރުކޭ ޖަނަވަރުންގެ’ އާއިލާގެ ބިޔަ ބޮޑު ނުރައްކާތެރި ޖަނަވާރެކެވެ. ބޮޑުވެފައިވާ ކިނބުލެއްގެ ދިގުމިނުގައި، ގާތްގަނޑަކަށް 12އާއި 20 ފޫޓު ހުރެއެވެ. ބޮޑޭ ބުނެވެނީ މިހެންވީމައެވެ. ކިނބުލަކީ އިންސާނުންނާ ހަމަލާދީ އިންސާނުން އޭގެ ޝިކާރައަކަށް ހަދާލާ އެއްޗަކަށްވާތީ ކިނބޫ ނުރައްކާވަނީއެވެ\nއެންމެންހެން، ދަންނަފަދައިން، އިނގިރޭސި ބަހުގައި، މުހާވިރާ ބަހެއްގެ ގޮތުގައި ‘ކްރޮކޮޑައިލް ޓިއާރސް’ ނުވަތަ ‘ކިނބޫގެ ކަރުނަ’ މި އިބާރާތް ބޭނުންކުރެވެއެވެ. ފުރަތަމަ ސުއާލަކީ މިއީ ހަގީގަތެއް ހެއްޔެވެ؟ ކިނބޫ ހަމަ ކަރުނަ އަޅާ ހެއްޔެވެ؟\nމީގެ ޖަވާބުގައި ރުޖޫއަވާން ޖެހެނީ ކިނބޫއާ ބެހޭ ދިރާސާތުތައް ހައްދަވާ އިލްމުވެރިންގެ ބަހަށެވެ. އެފަދަ އިލްމުވެރިން ވިދާޅުވާ ގޮތުގައި، ހަގީގަތުގައި ވެސް، ކިނބޫ ކަރުނައަޅައެވެ. ނަމަވެސް ކިނބޫގެ ކަރުނައެޅުން ގުޅެނީ އޭގެ ހިތުގައި ހިނގާ ޖަޒުބާތުތަކާ ނޫނެވެ. ނަމަވެސް، ކިނބޫ ކަރުނައަޅަނީ، އޭގެ ލޯ ހިކުނަ ނުދީ، ލޮނދިކޮށް ބެހެއްޓުމުގެ ބޭނުމުގައެވެ. ލޮލުގެ ވަޒީފާ އެއަށް އެންމެ ފުރިހަމަ ގޮތުގައި އަދާކުރެވި ދިޔުމަށްޓަކައެވެ.\nދެވަނަ ސުވާލަކީ ‘ކްރޮކޮޑައިލް ޓިއާރސް’ ނުވަތަ ކިނބޫގެ ކަރުނަ، މި އިބާރާތުން އިޝާރަތް ކުރާ މާނައަކީ ކޮބައި ހެއްޔެވެ؟ މީގެ މާނަ ވިސްނައިގަތުމަށް އެންމެ ފުރަތަމަ ބަލާލަން ޖެހެނީ ކަރުނައިން އިޝާރަތްކުރާ މާނައަށެވެ. ލޮލުން ކަރުނަ ފޭދުމުން، އަދި އެކަރުނަ ހިފެހެއްޓުމެއްނެތި ކޯތާފަތް މައްޗަށް ފޭބުމުން އިޝާރަތްކުރަނީ ހިތުގައި ހިނގާ ޖަޒުބާތުތަކަށެވެ. އަމިއްލަ ދެރަވުމާއި، ހިތާމައިގެ ޖަޒުބާތެވެ. އަނެކުންގެ ދެރަވުމާއި ހިތާމަ ވިސްނި ފަހުމުވުމުގެ ޖަޒުބާތެވެ. މިއީ ‘އެމްޕަތީ’ ނުވަތަ ހަމްދަރުދީވުމެވެ. އަނެކުންގެ ދެރަވުމާއި ހިތާމަކުރުމުގައި ބައިވެރިވެވުމުން ވެސް ލޮލުން ކަރުނަ ފާއްދާލައެވެ. މިއަށް ސިމްޕަތީ ނުވަތަ ހަމްދަރުދީކުރުމޭ ކިޔިދާނެއެވެ. އަދި، މީގެ އިތުރުން ހިތަށް ހަމަޖެހުން ލިބި އިންތިހާއަށް އުފާވުމުގެ ސަބަބުންވެސް، ހިތުގައި އުފެދޭ ޖަޒުބާތުތައް ނުހިފެހެއްޓި، ލޮލުން ކަރުނައިގެ ސިފައިގައި އެއުފާވެރިކަން ފައުޅެވެދެއެވެ. އާންމު ގޮތެއްގައި، ކަރުނައެޅުން ގުޅެނީ ހިތާމަވެރި ކަމަކާކަމުން، އެހެން މީހަކަށް މިފަދަ ހިތާމަވެރި ހާލަތެއް ދިމާވުމުން، އެއްވެސް އިޚުލާސްތެރިކަމެއް ނެތި، މީހަކު، ކަރުނައަޅައި، ހިތާމަވެރިކަން ބަރުދާސްތު ކުރަމުންދާ މީހާއާ ބައިވެރިވާކަން ދެއްކުމުގެ ގޮތުން ކަރުނައަޅާ ނަމަ، އެފަދަ އިޚުލާސްތެރިކަމެއް ނެތް ކަރުނައަކީ ކިނބޫގެ ކަރުނަކަމުގައި ބުނެ އުޅެއެވެ.\nތިންވަނަ ސުވާލަކީ ‘ކްރޮކޮޑައިލް ޓިއާރސް’ ނުވަތަ ‘ކިނބޫގެ ކަރުނަ’، އާދެ، އެކަރުނައިގައި އެއްވެސް އިޚުލާސްތެރިކަމެއް ނެތް، ހަމްދަރުވުން، ނުވަތަ ހަމްދަރުދުކުރުން، ނެތް، ކަރުނަ، މި އިބާރަތުގެ އަސްލަކީ ކޮބައި ހެއްޔެވެ؟ މި މައްސަލައާ ބެހޭ ބަސްފޮތްތައް ބުނާ ގޮތުގައި މި އިބާރާތުގެ އަސްލު ގުޅެނީ ޚުރާފީ ވާހަކައަކާއެވެ. ބައެއް ކަހަލަ ހަރުފާއާއި ކިނބޫ، އޭގެ ޝިކާރަ އަތުޖެހި މަރާލުމަށް ފަހު، އެ ޝިކާރަ ކަމުންދާ އިރު، ކަރުނައަޅާކަމުގެ ވާހަކައަކާއެވެ. ޝައްކެއް ނެތް ގޮތުގައި އެއްޗެއް މަރާލާފައި، އެކަމުންދާއިރު، އަޅާ ކަރުނައަކީ، އެއެއްޗެއް މަރުވެގެން އެކަމުގެ ހިތާމައިގައި އަޅާ ކަރުނައަކަށް ނުވާނެއެވެ!\nދެން އޮތް ސުއާލަކީ އެންމެ ފަހުގެ ސުވާލެވެ. މިއަދު ކޮންމެހެން، ކިނބޫގެ ކަރުނައިގެ ވާހަކަ ތި ދައްކަނީ ކީއްވެގެން ހެއްޔެވެ؟ މިސުއާލުގެ ޖަވާބުގައި ބުނަން ޖެހެނީ، މިވޭތުވެދިޔަ ދެދުވަހެއްގެ ޚަބަރުތައް ބަލާއިރު، ފަލަ އެއް ސުރުޚީއަކީ، ދިމާވި ހާދިސާއަކާ ގުޅިގެން، އަޅުގަނޑުމެންގެ އިއްޒަތްތެރި ރައީސް، ގާތް ބޭފުޅުން މުޚާތަބުކުރައްވާ ނަން ބޭނުންކުރާ ނަމަ، އިބޫ ސޯލިހުގެ ކީރިތި ކުރައްވައި ކަރުނައެޅުއްވި ވާހަކައެވެ. އަދި، މިކަމާ ގުޅޭ ޚަބަރުތައް ކިޔައި، ބައެއް މީހުން، ރައީސް އިބޫ ސޯލިހުގެ ކަރުނައި މާނައާ ބެހޭ ގޮތުން ވާހަކަދައްކާފައިވާތީއެވެ. މިޚަބަރާއި ގުޅުވައިގެން މީހުންކޮށްފައިވާ އެއް ސުއާލަކީ ރައީސް އިބޫ ސޯލިހުގެ ކަރުނައަކީ ހަމްދަރުދީވުމުގެ ނުވަތަ ކުރުމުގެ ކަރުނަ ހެއްޔެވެ؟ ނުވަތަ އިބޫގެ ކަރުނައަކީ ކިނބޫ ކަރުނަ ހެއްޔެވެ؟ ކިނބޫ ކަރުނަ ވާހަކަ ދައްކާލާ ހިތްވީ މީހުން ކުރަމުން ގެންދިޔަ މިސުއާލާ ވިދިގެންނެވެ. މީހުން މިކުރާ ސުއާލުގެ ޖަވާބެއްލިބޭތޯ ބަލާލަމާ ހެއްޔެވެ؟\nއެންމެ ފުރަތަމަ، ރައީސް އިބޫ ސޯލިހުގެ ކަރުނައެޅުއްވުން ގުޅޭ ހާދިސާއަށް ބަލާލަމާތޯއެވެ. އެކަން ގުޅެނީ ސަރުކާރުގެ ވަޒީރެއްގެ އަމަލުތަކާއެވެ. އޭނާގެ ވުޒާރައިގައި މަސައްކަތްކުރައްވާ އަންހެން މުވައްޒަފުންތަކަކަށް ‘ޖިންސީ ގޯނާކުރުމުގެ’ ތުހުމަތާއެވެ. އަދި، މިކަން، މި އަނިޔާތައް ލިބުނު މުވައްޒަފުން، ސީދާ ރައީސް އިބޫ ސޯލިހު އަރިހުގައި ދެންނެވުމާއެވެ. ދެން، އިބޫ ސޯލިހު، ހިތާމަކުރައްވައި، އެ މުއްވައްޒަފުންނަށް ހަމްދަރުދީވެ، އަދި ހަމްދަރްދީކޮށް، ކަރުނައެޅުއްވިއެވެ. މީގެ އިތުރުން، އެވަޒީރާ މެދު، ފިޔަވަޅު އަޅުއްވައި، ވަޒީފާއިން ވަކިކުރެއްވިއެވެ.\nމި ފިޔަވަޅަކީ، އެންމެންހެން ދުށްގޮތުގައި، ރަނގަޅު ފިޔަވަޅެކެވެ. އެ ވަޒީރުކުރެއްވިކަމަށް ތުހުމަތުކުރެވޭ ކަމަކީ ވަޒީރުކަމުން ވަކިކުރަން ޖެހޭނޭ ފަދަ އަމަލެކެވެ. މިތުހުމަތު ހަގީގަތަކަށްވުން ގާތްވުމުގެ ސަބަބުތަކެއް ވެސް އެބަހުއްޓެވެ. އެތައް މުވައްޒަފުންނެއް މިވާހަކަ ރިޕޯޓުކުރުމެވެ. ހަދީސްގެ މުސްތަލަހުގައި ‘ތަވާތުރު’ ރިޕޯޓެކެވެ. އެތައް ބަޔަކު އެކައްޗެއް ކިޔައި ކުރި ރިޕޯޓެކެވެ. އެއެންމެން، މިފަ ވާހަކައެއް ހަދައި ދޮގު ރިޕޯޓެއްކުރުމަކީ ވަރަށް ވެސް ދުރު ކަމަކަށްވާތީއެވެ. މީގެ އިތުރުން، ޚުދް ވަޒީރު އޭނާގެ މައްޗަށް ތުހުމަތުކުރެވުނު ކަމާ ސީދާ އިންކާރު ނުކުރެއްވުން ވެސް، އެ ރިޕޯޓު ތެދުކަމުގައިވުމާ ގާތެވެ. އެ ރިޕޯޓާ ބެހޭ ގޮތުން ވަޒީރު ވިދާޅުވިހާ ވެސް ބަސްފުޅަކީ ‘ފަހުން ހަގީގަތް ހާމަވާނޭކަމެވެ.’\nކޮންމެ އަކަސް، ވަޒީރު ވަކިކުރުމަކުން، އަދި ވަޒީރުގެ މައްސަލަ، ކަމާ ބެހޭ ފަރާތްތަކުން ތަހުގީގުކުރެވެން ފެށުމަކުން، މީސްތަކުންގެ ދޫ ތެޅުވުމާއި ވާހަކަތައް ހުއްޓުމަކަށް ނާދެއެވެ. ޖިންސީ ގޯނާގެ އެހެން މައްސަލަތަކުގެ ވާހަކަތައް މީސްތަކުން ވަރަށް ބާރަށް ދައްކަން ފެށިއެވެ. އޭގެ ތެރޭގައި، ދާދި ފަހުން، ފުލުހުންގެ އޮފީހަށް ހުށަހެޅުނު އެކަހަލަ މައްސަލެއްގެ ވާހަކަ ނެގުނެވެ. އާދެ، ކެންޏާގެ އަންހެން ކަނބަލަކަށް، ސަފާރީއެއްގައި، ‘ސިޔާސީ ގޮތުން ބާރުގަދަ’ ދެބޭކަލަކު ޖިންސީ ގޯނާކުރި މައްސަލައެވެ. އެންމެ ފުރަތަމަ އިވުނު، ރިޕޯޓުތައް ބުނި ގޮތުގައި ކުށުގެ ތުހުމަތު ބާރު ގަދަ އެ ދެ ބޭކަލެއްގެ އިސްތަށިފުޅުގައި އެޅޭ ދެބޭކަލުން ހިފުނީ ‘ކުށުގެ ވެށިންނެވެ’. އަދި، ވަރަށް އަވަސްކޮށް މި މައްސަލަ ތަހުގީގުކުރަން ފެށުނުކަމުގެ ޚަބަރުވެސް އިވުނެވެ. އެހެން ކަމުގައި ވިޔަސް، ޚަބަރުތައް ބުނާ ގޮތުން، ‘މަތިން’ އައި ފޯނު ކޯލެއްގެ ބަރަކާތުން، އެ މައްސަލައިގެ ތަހުގީގު ހުއްޓުނީއެވެ. އަދި، އެ ބުނާ އަންހެން ބޭކަލެއް ޣަރަގުވުމުން ސަލާމަތްކުރެއްވީ ކަމަށްވެ، ‘ބާރުގަދަ’ އެ ދެބޭކަލުން ޝަރަފާއި ގަދަރު ދިނުން ހައްގުވާ ބަތަލުންނަށް ވެސް ވީއެވެ. އަދި މީގެ އިތުރުން، މިހާދިސާއާ ގުޅޭ ޚަބަރުތައް ގެނައި ނޫސްތަކާއި އެ ޚަބަރުތައް ލިޔުނު މީހުން ކުށަކަށް ހުށަހެޅިގެން ދިޔައީއެވެ. ޚަބަރުތައް ބުނާ ގޮތުން، މި ބާރުގަދަ އެއް ބޭކަލަކީ އިއްޒަތްތެރި ރައީސް އިބޫ ސޯލިހާ ލޭގެ ގޮތުން ގުޅޭ ބޭކަލެކެވެ. އަނެއް ބޭކަލަކީ އަދި އެއަށް ވުރެވެސް އިއްޒަތްތެރި މަޖުލީހު މެމްބަރަކާ ކައިވެނީގެ ގޮތުން ގުޅިފައިވާ ބޭކަލެކެވެ. މި ދެއިއްޒަތްތެރިކަން އެއްވުމުގެ ނަތީޖާއަކަށްވީ، ނޫސްތަކުގައި މި ދެބޭކަލުންނަށް ‘ރޯޔަލްޓީގެ’ އާދެ، ‘ރަސްމަތިފުށުގެ’ ލަގަބުދެވުމެވެ. ނޫސްތައް ބުނާ ގޮތުން، އެ ދެބޭކަލުން ވެސް ‘ރަސްމަތިފުށުގެ’ އާއިލާއާ ގުޅުމުން، ކުށް، ކުށަށް ނުވީއެވެ. މުޖުރިމުން ޖަރާމާއިން ބަރީއަވެ، ބަތަލުންނަށްވީއެވެ!\nމިމަގާމުގައި، މިކަމާ ސީދާ ގުޅުމެއް ނެތް ވާހަކައަކަށް ވިޔަސް، ހަނދާނަށް އަންނަ، މިފަދަ އެހެން ކަމެއްގެ ވާހަކަ ލިޔެލާ ހިތްވެއެވެ. އެފް. ޕީ. އައި. ޑީގެ ބޮޑު ޚިޔާނުގެ މައްސަލައިގައި ބޭކަލަކު މާލެ ކައިރީ ރަށެއްގައި ހައްޔަރުކުރެވުނެވެ. މި ބަންދުގައި މިމީހަކު ހުއްޓައި، ގާނޫނާ ޚިލާފަށް، މިމައްސަލައިގައި ތުހުމަތުކުރެވޭ ‘ބާރުގަދަ ބޮޑު ބޭކަލަކު’ އޭނާއަށް ފޯނުކުރައްވަމުން ގެންދެވިއެވެ. އަދި، އެހެން މީހަކަށް ‘އޮޅުމަކުން’، މިފޯނުކުރުމުގައި ދެކެވުނު ވާހަކަތައް އިވި އެވާހަކަތައް ރެކޯޑުކުރެވުނެވެ. އަދި، މި މައްސަލައިގައި، ވާހަކަތައް ރެކޯޑުކުރި މާހާއާއި، ރެކޯޑުކުރެވިފައިވާ މިވާހަކަތައް އަޑުއެހި މީހުންވެސް ކުށްވެރިވިއެވެ. އެ މީސްމީހުންނަށް ހަމަހުގެ ޖަލު ހުކުމެއް އައެވެ. ގާނޫނާ ޚިލާފަށް، ފޯނުގެ ޒަރިއްޔާއިން، ތަހުގީގުކުރެވެމުން ދިޔަ މައްސަލައަކާ ބެހޭ ގޮތުން ވާހަކަ ދެއްކި މީހުން ކުށްވެރިއެއް ނުވެއެވެ! އާދެ، ކުށްކުރާ މީހުން، ‘ރަސްމަތިފުށުގެ’ އާއިލާއާ ގުޅުން ހުރުމުގެ ބަރަކާތެވެ، ލާބައާއި މަންފާއެވެ!\nމައުލޫއަށް އެނބުރި ދަމާ ހެއްޔެވެ؟ ކޮންމެ އަކަސް، އެނގި ސާބިތުވާ ކަމަކީ ކެންޏާގެ އަންހެން ކަނބަލުގެ ވާހަކަ އައްސަވާފައި ރައީސް ކީރިތި ނުކުރައްވާކަމެވެ. މީގެ އިތުރުން ވެސް މިކަހަލަ އެހެން މައްސަލައެއްގެ ވާހަކަ، މީސްތަކުން ދެއްކިއެވެ. ރައީސް އޮފީހުގެ ޑިރެކްޓަރެއްގެ ފަރާތުން، ކުރީގެ މިނިސްޓަރެއްގެ ދަރިކަނބަލަކަށް ޖިންސީ ގޯނާ ލިބުނު މައްސަލައެވެ. އެމައްސަލަ ރައީސް އޮފީހަށާއި، ފުލުހުންގެ އިދާރާއަށް ވެސް، އެކަމުގެ އަނިޔާ ލިބިވަޑައިގެންނެވި އަންހެން ބޭފުޅާ ހުށަހެޅުއްވި ކަމަށް ބުނެފައި އޮތް ޓުވީޓެއް ވެސް ޚަބަރުތަކާއެކު ދައުރުވަމުން ދިޔައެވެ. އަދި ހަމަ އެހެންމެ، ތުންތުން މަތިން، ވަރަށް މުއުތަބަރު ގޮތެއްގައި، ޚަބަރު ލިބެނީ ޚުދް މިނަންގަތް އިހުގެ މިނިސްޓަރު ވެސް، ސީދާ ރައީސްއާ ގުޅުއްވައި އޭނާގެ ދަރިކަނބަލުންނާ ދިމާވި އަނިޔާވެރި ހާދިސާގެ ވާހަކަ ރިޕޯޓުކުރެއްވިއެވެ. ނަމަވެސް، މިކަމާ މެދު، ރައީސް ކަރުނަ އެޅުއްވިކަމަކަށް ނުވެއެވެ. މިހެން ބުނަން ޖެހެނީ، ޚަބަރުތައް ބުނާ ގޮތުން، މި މައްސަލަ، މިއަހަރުގެ ފެބްރުއަރީ މަހު، ކަމާ ބެހޭ ފަރާތްތަކަށް ހުށަހެޅިފައި ވިޔަސް، މިކަމާ ބެހޭ އެއްވެސް ތަހުގީގެއް ކުރެވިފައި ނުވާ ކަމުންނެވެ.\nކޮންމެއަކަސް، އެއްކަހަލަ ކަމެއް ކުރިމަތިވުމުން، އެކި ފަހަރު އެކި ގޮތަށް ކަންތައް ކުރެވުމުން، އެ ކުރެވޭ ކަމުގެ މާނަކުރުން ތަފާތު ވެދެއެވެ. ޖިންސީ ގޯނާއެއްގެ އެއް ހާދިސާ އަޑުއަހައި ދެރަވެ، މީހަކު ކަރުނަ އަޅައި، އެކަމާ މެދު ފިޔަވަޅު އަޅާފައި، ހަމަ އެފަދަ އެހެން ހާދިސާތަކުގެ ވާހަކަ އަޑު އަހާފައި ހަމަ އެމީހަކު އެކަމާ އަޅާ ނުލާކަމަށް ވަންޏާ، އެކަރުނައަކީ ހަމްދަރުދީގެ ކަރުނަތޯ ނޫންތޯ ސުއާލު އުފެދެއެވެ. އެހެންވެ، ރައީސް އިބޫ ސޯލިހު، ވަކި ވުޒާރާއެއްގެ ވަޒީރުގެ ޖިންސީ ގޯނާ ލިބުނުކަމަށް ބެލެވޭ މުވައްޒިފުންގެ ވާހަކަ އަޑުއައްސަވައި ކަރުނައަޅުއްވާފައި، ކެންޔާގެ އަންހެން ކަނބުލޭގެއަށާއި ކުރީގެ މިނިސްޓަރުގެ ދަރިކަނބަލުނަށް ލިބުނު ޖިންސީ ގޯނާގެ ވާހަކަ އަޑުއައްސަވައި ކަރުނަ ނޭޅުއްވުން، ކުރީގެ ކަރުނަ އެޅުއްވުން އެއީ ރައީސް އިބޫ ސޯލިހުގެ ކިނބޫ ކަރުނަ ކަމަށް ބައެއް މީހުން ދެކެއެވެ. މިފަދައިން ދެކޭ މީހުން ބުނާ ގޮތުގައި ކޮވިޑް 19ގެ ހިތާމައިގައި ވެސް އިބޫ ސޯލިހު ކަރުނައެޅުއްވިއެވެ. ނަމަވެސް، ދެން ފެނުނީ، ގަވާއިދުތަކާ ޚިލާފަށް، ރައްޓެހިންގެ ބަޔަކާއެކު މޫދުގައި، ބުއިންތައް ބައްލަވަމުން، ހިނިފުޅުވަޑުވައި އުފާފާޅުކުރައްވާ ތަނެވެ. މިބުނިފަދަ މީހުންގެ ނަޒަރުގައި، މިއީ ވެސް، ރައީސް އިބޫ ސޯލިހުގެ ކިނބޫ ކަރުނައިގެ މިސާލެކެވެ.\nނިންމާލަމުން އަޅުގަނޑަށް ބުނެވޭނީ، ރައީސް އިބޫ ސޯލިހުގެ ކޮވިޑް މައްސަލައާ ބެހޭ ކަރުނަ، ކިނބޫ ކަރުނައަށް ވެދާނޭކަމެވެ. ނަމަވެސް، ވުޒާރައެއްގެ މުވައްޒިފުންގެ ޖިންސީ ގޯނާގެ ވާހަކަ އައްސަވާފައި ރައީސް އިބޫ އެޅުއްވި ކަރުނައަކީ ކިނބޫ ކަރުނައަށް ވުން ވަރަށް ވެސް ދުރުކަމެވެ. ބޮޑަށް ލަފާކުރެވެނީ، އެކަރުނަ ގުޅެނީ، ރައީސް ހިއްޕުޅުގައި އުފެދުނު ހަގީގީ ޖަޒުބާތުތަކަކާ ކަމެވެ. ނަމަވެސް، މަތީގައި ނަންގަނެވުނު މިބާވަތުގެ އެހެން ހާދިސާތަކާ ވިދިގެން ކަންތައް ކުރެއްވި ގޮތުގެ އަލީގައި ބުނަން ޖެހެނީ، މިކަރުނަތައް ގުޅެނީ ހިތާމައިގެ ޖަޒުބާތުތަކާ ނޫންކަމެވެ. އެހެންވި ނަމަ، މިފަދަ އެހެން ހާދިސާތަކުގެ އަޑުއައްސަވާފައި ވެސް ކަރުނަ އެޅުއްވީހެވެ. އެހެން ނޫނަސް، އިހުގައި އޮތް ކުޑަކާފައި ބޮޑުކާފުގެ ހަގީގީނޫން ޑިމޮކުރަސީގައި ވެސް، އަދި މިހާރު މިއޮތް ވޯޓު ގަނެ ވިއްކާ ޕާޓީތަކުގެ ހަގީގީ ޑިމޮކުރަސީގައި ވެސް، އަދުލު އިންސާފުގެ ނިޒާމަކީ ލޯ ހުޅުވިފައި އޮތް ނިޒާމެކެވެ. ލޯމަރައިފައި، މޫނަށް ބެލުމެއް ނެތި، އެންމެންގެ މައްޗަށް، ހިންގާލެވޭ ނިޒާމެއް ނޫނެވެ. ކުށްވެރިވާން ޖެހޭ މީހުންނާއި ކުށްވެރިވާން ނުޖެހޭ މީހުން އެ ނިޒާމުގެ ލޮލަށް ވަރަށް ރީތިކޮށް ފެނެއެވެ! އެހެންކަމަށްވާ އިރު، ޖަރީމާއެއް ހިންގައިގެން، މީހަކަށް ނުވަތަ ބަޔަކަށް އަނިޔާއެއް ލިބިގެން ހިތާމައިގެ ކަރުނައަޅަން ޖެހެންވީ ކީއްވެ ހެއްޔެވެ؟\nމިހުރިހާ ސަބަބައްޓަކައި ބުނެވެން އަންނަނީ، ވުޒާރާގެ އަންހެން މުވައްޒިފުންނަށް ޖިންސީ ގޯނާ ކުރި ވާހަކަތައް އަޑުއަހައި، ރައީސް އިބޫ ސާލިހުގެ ލޯފުޅުން ފާއްދާލި ކަރުނަފޮދަކީ ހިތާމައިގެ ކަރުނަފޮދެއް ނޫންކަމެވެ. އެއީ އެމަނިކުފާނުގެ ހިއްޕުޅަށް ވެރިވި އުފަލުގެ ޖަޒުބާތުތަކަކާ ގުޅޭ ކަރުނަފޮދެއްކަމެވެ. މިބުނީ، ފަހަރެއްގައި ވެސް، ބަޔަކަށް ޖިންސީ ގޯނާ ލިބިގެން އެކަމާ، ރައީސް އުފާފުޅުކުރެއްވި ވާހަކައެއް ނޫނެވެ. ނަމަވެސް، އެ ހިތާމަވެރި ހާދިސާވީ އެހެން އުފާވެރިކަމެއް މެދުވެރި ކުރުވި ސަބަބަކަށެވެ. އެ ހާދިސާވީ، ބޭރުކޮށްލައްވަން ބޭނުންފުޅުވެވަޑައިގެން ހުންނެވި، ވަޒީރަކު ބޭރުކޮށްލުމަށް، ވަރަށް ވެސް ރަނގަޅު، ހަގީގީ ސަބަބެއް މެދުވެރި ކުރުވި ހާދިސާއަކަށެވެ. އާދެ، ޓުއަރިޒަމް މިނިސްޓުރީގެ މުއައްޒަފުންގެ ވާހަކަ އައްސަވާފައި ރައީސް އިބޫ ސޯލިހު އެޅުއްވި ކަރުނައަކީ ކިނބޫ ކަރުނައެއް ނޫނެވެ. އެއީ އެމަނިކުފާނުގެ ހިއްޕުޅުގައި އުފެދުނު އުފަލުގެ ޖަޒުބާތުތަކެއްގެ އަސަރެވެ. ވަކިކުރައްވަން ބޭނުންފުޅުވެ ވަޑައިގެން ހުންނެވި، މިނިސްޓަރެއް ވަކިކުރެއްވުމަށް ރަނގަޅު ސަބަބެއް މެދުވެރިވުމުން، ހިތުގައި އުފެދުނު އުފާވެރިކަމުގެ ޖަޒުބާތުތައް، އުތުރިއަރައި، ލޯފުޅުން، އަގު ބޮޑު މުތީތަކެއްގެ ސިފައިގައި ބޭރުވި ކަރުނަތިކިތަކެކެވެ. ބައެއް ކަހަލަ ކަންތައް ދިމާވުމުން، ކިނބޫ ކަރުން އަޅަން ޖެހޭ ފަހަރުވެސް އާދެއެވެ. އަދި ބައެއް ކަހަލަ ވާހަކަތައް އަޑުއަހައި އުފާވެރި ކަމުގެ ކަރުނަ އަޅަން ވެސް ޖެހެއެވެ. މިފަހަރު އެޅުނީ ފަހުން މިނަންގަތް ކަހަލަ އުފާވެރިކަމުގެ ކަރުނައެވެ. ޕާޓީން ބޭރު ވަޒީރަކު ބޭރުކޮށް، ކޯލިޝަންގެ ކުލަތައް، މަދުކޮށް، އެއްކުލަވުމާ ގާތަށް ދިޔުމަށް، އިތުރު ފިޔަވަޅެއް އެޅޭނޭ ގޮތް ދިމާވީމައެވެ. އާދެ، ހުރިހާ ބާރެއް އެކެއްގެ އަތް މައްޗަށް އައިސް، ޕާޓީގެ ހަގީގީ ޑިމޮކުރަސީގައި ހަގީގީ ޑިމޮކުރަސީގެ ކުލަޖެހުމުގެ ހެޔޮ ނަސީބު މިންވަރުކުރެވިގެން ދިޔައީއެވެ. އެހެންވެ، މިއީ ހަމަ ކަށަވަރުން ވެސް، ރައީސް އުފާފުޅުކުރައްވައި ކީރިތިކުރައްވައި، އުފަލުގެ ކަރުނަ އަޅަން ޖެހޭ މުނާސިބަތެކެވެ.


ޢިރާޤު ފުލުހުން ބާރުގެ ބޭނުންކުރުމުގެ ސަބަބުން މުޒާހަރާކުރާ މީހުންގެ ތެރެއިން4މީހުން މަރުވެއްޖެ ޢިރާޤު ފުލުހުން ބާރުގެ ބޭނުންކުރުމުގެ ސަބަބުން މުޒާހަރާކުރާ މީހުންގެ ތެރެއިން4މީހުން މަރުވެއްޖެ\nޢިރާޤު ފުލުހުން ބާރުގެ ބޭނުންކުރުމުގެ ސަބަބުން މުޒާހަރާކުރާ މީހުންގެ ތެރެއިން4މީހުން މަރުވެއްޖެ\nހުކުރުދުވަހު ބަޣްދާދުގައި މުޒާހަރާކުރި ފަރާތްތަކާ ދެކޮޅަށް ޢިރާޤުގެ ފުލުހުން ބާރުގެ ބޭނުންކުރުމުގެ ސަބަބުން4މީހުން މަރުވެއްޖެއެވެ. ފުލުހުން ވަނީ މުޒާހަރާތައް މައިތިރިކުރުމަށް ކަރުނަގޭސް ބޭނުންކުރުމުގެ އިތުރުން ބަޑިވެސް ޖެހިކަމަށް އެއްބަސްވެފައެވެ.\nހުކުދުވަހު މަރުވި4މީހުންގެ ތެރެއިން2މީހުން މަރުވީ ފުލުހުން ދިން ބަޑީގެ ޙަމަލާތަކުގައިކަމަށާ އަނެއް2މީހުން މަރުވީ ކަރުނަގޭހުގެ އަސަރު މާބޮޑަށް ކުރުމުގެ ސަބަބުންކަމަށް މަޢުލޫމާތު ލިބެއެވެ. ނަމަވެސް ޢިރާޤުގެ ބޮޑުވަޒީރު އާދިލް އަބްދުލްމަހްދީގެ އޮފީހުން ނެރުނު ބަޔާނެއްގައި ވަނީ ހުކުރުދުވަހުގެ މުޒާހަރާތަކުގައި އެކަކުވެސް މަރުވެފައިނުވާކަން ބަޔާންކޮށް ހަތަރު މީހުން މަރުވިކަމަށް ބުނާ ޚަބަރުތައް ދޮގުކޮށްފައެވެ.\nމީގެ އިތުރުން، ޢިރާޤުގެ ފުލުހުންވަނީ އެ ޤައުމުގެ ދެކުނުގައިވާ އުންމުގަސްރު ބަނދަރުގެ މައިދޮރާށި ބަންދުކުރުމަށް މުޒާހަރާކުރާ ފަރާތްތަކުން ޖަމާކޮށްފައިވާ ހުރަސްތައް ނައްތާލައި، އެ ބަނދަރު އަލުން ހުޅުވާފައެވެ. ޢިރާޤުގައިވާ ހަމައެކަނި ކަނޑުގެ ބަނދަރުކަމަށްވާ އުންމުގަސްރު ބަނދަރު ބަންދުކުރުމަކީ ޢިރާޤުގެ ސަރުކާރަށް ދަތިކުރުމުގެ ގޮތުން މުޒާހަރާކުރާ ފަރާތްތަކުން ހިންގާ ހަމަނުޖެހުންތަކުގެ ތެރޭގައި ހިމެނޭކަމެކެވެ.\nމީގެ ދެމަސްކުރިން ފެށިގެން ޢިރާޤުގައި ކުރިޔަށްދާ މި މުޒާހަރާތަކަކީ އެމެރިކާ ސިފައިން ޢިރާޤަށް އަރާ، އެ ޤައުމުގެ ކުރީގެ ރައީސް ސައްދާމް ހުސައިންގެ ވެރިކަން ވައްޓާލުމަށްފަހު ޢިރާޤުގެ ރައްޔިތުން ސަރުކާރާ ދެކޮޅަށް ހިންގާ އެންމެބޮޑު އިޙްތިޖާޖެވެ. މުޒާހަރާކުރާ ފަރާތްތަކުން އެދެމުންދަނީ ކޮރަޕްޝަން ހުއްޓުވައި ސަރުކާރުން ރައްޔިތުންނަށް ދޭ ޢާއްމު ޚިދްމަތްތަކުގެ ފެންވަރު ރަނގަޅުކޮށް ވަޒީފާގެ ފުރުޞަތުތައް އިތުރުކޮށްދިނުމަށެވެ.\nމީގެ އިތުރުން، ޢިރާޤުގެ އިސްވެރިން އިސްތިޢުފާދެއްވުމަށާއި ޢިރާޤުގެ މަޛްހަބްތަކާއި ދަރިކޮޅުތަކުގެ މީހުންގެ މެދުގައި ގެންގުޅޭ ތަފާތުކުރުންތައް ހުއްޓާލުމަށްވެސް މުޒާހަރާތަކުގައި ގޮވާލަމުންދެއެވެ. ޢިރާޤުގެ ސުންނީ އަދި ޝިޔައީ ދަންނަބޭކަލުންވަނީ ރައްޔިތުންގެ މި ގޮވާލުންތަކަށް އިޖާބަދިނުމަށް ސަރުކާރަށް އިލްތިމާސްކޮށްފައެވެ.


Ronaldinho aai Messi ge jazbaathee bahdhaluvun\nރޭގެ މެޗުގައި މެސީ އާއި ރޮނާލްޑީނިއޯ ބައްދަލުވި ވަގުތު ވޯމްއަޕް ކުރަން ހުރެފައި މެސީ ގޮސް ރޮނާލްޑީނިއޯ ގައިގައި ބައްދާލި\nޔުއެފާ ޗެމްޕިއަންސް ލީގުގައި ޕީއެސްޖީ އާއި އާރުބީ ލެޕްޒިގް ބައްދަލުކުރި މެޗު ބަލަން ދުނިޔޭގައި އުފެދުނު އެންމެ މޮޅު އެއް ކުޅުންތެރިޔާ އަދި ފުޓްބޯޅަ ލެޖެންޑް ރޮނާލްޑީނިއޯ ވަނީ ދަނޑަށް ގޮސްފަ އެވެ.\nރޮނާލްޑީނިއޯ ދަނޑަށް ވަދެގެން އައުތަން ފެނުމާއެކު ދަނޑުމަތީގައި ވާމްއަޕް ކުރަން ހުރި ލައިނަލް މެސީ ވަނީ ދުވެފައި ރޮނާލްޑީނިއޯ ކައިރިއަށް ގޮސް މަރުހަބާ ކިޔައި އޭނާ ގައިގައި ބައްދާލާފަ އެވެ.\nރޮނާލްޑީނިއޯ އާއި މެސީއަކީ ބާސެލޯނާގައި އެއްކޮށް ކުޅުނު ދެކުޅުންތެރިންނެވެ. މެސީ ބާސެލޯނާއިން ވިދާލީ ރޮނާލްޑީނިއޯގެ ރަން ޒަމާނުގައި އޭނާގެ އެހީތެރިކަމާއެކު ކަމަށް މެސީ އަބަދުވެސް ބުނެ އެވެ. މެސީގެ ފުރަތަމަ ގޯލަކީ ރޮނާލްޑީނިއޯ ދިން ޕާހަކުން ކާމިޔާބު ކުރި ގޯލެކެވެ. މި ގޯލު ޖެހުމަށް ފަހު މި ދެކުޅުންތެރިން އުފާ ފާޅު ކޮށްފައި ވަނީ ރޮނާލްޑީނިއޯގެ ކޮނޑަށް މެސީ އަރުވައިގެނެވެ.\nމެސީގެ ފުރަތަމަ ގޯލަށް ފަހު ރޮނާލްޑީނިއޯ އާއި މެސީ އުފާ ފާޅު ކުރަނީ\nބާސެލޯނާއަށް ބަދަލުވުމުގެ ކުރިން ޕީއެސްޖީއަށް ކުޅުނު ރޮނާލްޑީނިއޯއަށް މެސީ ޕީއެސްޖީގައި ކުޅޭތަން ފެނުމަކީ ގައިމުވެސް ލިބޭނެ ވަރަށް ބޮޑު އުފަލެކެވެ. ރޭގެ މެޗުގައި އެކަން ވަނީ ވަރަށް ރަނގަޅަށް ފެނިފަ އެވެ.\nޕީއެސްޖީން 3-2 ގެ ނަތީޖާއަކުން ލެޕްޒިގްގެ މައްޗަށް ކުރިހޯދި އިރު، މެސީ ވަނީ ދެ ގޯލު ޖަހާފަ އެވެ. މެސީގެ ދެ ގޯލަކީ 2-1 ގެ ނަތީޖާ އަކުން ޕީއެސްޖީ ބަލިވަނިކޮށް އޭނާ ކާމިޔާބު ކޮށްދިން ދެ ގޯލެވެ.\nރޭގެ މެޗަށް ރޮނާލްޑީނިއޯ ދަނޑަށް ދިޔައީ ހާއްސަ މެހެމާނެއްގެ ގޮތުގަ އެވެ. މީގެ ދެތިން ދުވަސް ކުރިން ޕީއެސްޖީން ވަނީ މި މެޗު ބަލަން ރޮނާލްޑީނިއޯ އަންނާނެ ކަމަށް ބުނެފަ އެވެ.\n"ހާއްސަ މެހެމާނެއް، އާޓިސްޓެއް، ފުޓްބޯޅަ ޖީނިއަސްއެއް. ޕީއެސްޖީ އާއި އާރުބީ ލެޕްޒިގް ބައްދަލުކުރާ މެޗު ބަލަން އަހަރެމެންގެ ލެޖެންޑް ރޮނާލްޑީނިއޯ ދަނޑަށް އަންނާނެ" ޕީއެސްޖީގެ ޓްވިޓާ އެކައުންޓުގައި ބުނެފައިވެ އެވެ.\nރޮނާލްޑީނިއޯއަކީ ފުޓްބޯޅައަށް ލޯބިކުރާ ހުރިހާ އެންމެންގެ ލޯތްބާއި އިހްތިރާމް ހޯދާފައިވާ ކުޅުންތެރިއެކެވެ. އޭނާ ފާހަގަ ކުރެވިފައި ވަނީ ދަނޑު މަތީގައި އެހެން ކުޅުންތެރިންނަށް ނުކުރެވޭ ފަދަ ތަފާތު މޮޅެތި ކަންތައް ކުރާ "މެޖީޝިއަން" އެއްގެ ގޮތުގަ އެވެ.\nމޮންޓްޕިލިއާ މެޗުގައި މެސީއަށް ނުކުޅެވޭނެ


SunOnline: Super league'un vaki nuvaa club thakah adhabu dhinun madu jahsaalaifi\nޢަބްދުﷲ އައިމަން 10 Jun 2021, 13:27\nޔޫރޮޕުގެ ގަދަބާރުތަކުން އެކުވެގެން ފަށަން އުޅުނު ޔޫރޮޕިއަން ސުޕަ ލީގުގައި ވާދަކުރަން ނިންމާފައި އޮތް ކުލަބުތަކުގެ ތެރެއިން މިހާތަނަށް ވަކިނުވެ އޮތް ތިން ކުލަބު ކަމަށްވާ ބާސެލޯނާ، ރެއާލް މެޑްރިޑް އަދި ޔުވެންޓަސްއަށް ޔޫއެފާއިން ދޭން އޮތް އަދަބުތައް ނުދީ މަޑު ޖައްސާލައިފި އެވެ.\nފުޓުބޯޅައިގެ މައި އިދާރާތަކުގެ އިންޒާރުތަކަށް ބެލުމެއް ނެތި ޔޫރޮޕުގެ 12 ކުލަބަކުން ސުޕަ ލީގުގެ މަޝްރޫއު އިއުލާން ކުރީ މިދިޔަ އޭޕްރީލް މަހު އެވެ. އެ 12 ޓީމުގެ ތެރޭގައި އިނގިރޭސިވިލާތަށް ނިސްބަތްވާ ހަ ކުލަބު ކަމަށްވާ، މެންޗެސްޓާ ޔުނައިޓެޑާއި މެންޗެސްޓާ ސިޓީ، ލިވަޕޫލް، ޗެލްސީ، ޓޮޓެންހަމް އަދި އާސެނަލް ހިމެނުނެވެ. ދެން އިތުރަށް އޮތީ ސްޕެއިނުގެ ރެއާލް މެޑްރިޑާއި، ބާސެލޯނާ، އެތުލެޓިކޯ މެޑްރިޑް އަދި އިޓަލީގެ ޔުވެންޓަސް، އޭސީ މިލާންގެ އިތުރުން އިންޓަ މިލާނެވެ.\nއެހެން ނަމަވެސް މިހާތަނަށް ވަކި ނުވެ އޮތް ތިންކުލަބުގެ މައްސަލަ ޔޫއެފާއިން ސީރިއަސް މައްސަލައެއްގެ ގޮތުގައި ބަލަމުން އަންނަ އިރު، އެ ކުލަބުތަކަށް އަދަބު ދޭނެކަން މީގެ ކުރިން ވަނީ ހާމަކޮށްފަ އެވެ.\nޔޫއެފާގެ އެތިކްސް އެންޑް ޑިސިޕްލިނަރީ ކޮމިޓީން މައްސަލަ ބަލައި ނިމިފައިވާ އިރު، ޔޫއެފާއިން ރޭ ނެރުނު ބަޔާނެއްގައި ބުނީ، ތިން ކުލަބަށް އަދަބު ލިބޭނެ ކަމީ ޝައްކެތް އޮތް ކަމެއް ވެސް ނޫން ކަމަށާއި، އެހެން ނަމަވެސް މިވަގުތަށް އެ އަދަބު ދިނުން ވަގުތީ ގޮތުން މަޑު ޖައްސާލައިފައި ވާކަމަށެވެ.\nބެލެވޭ ގޮތުގައި ޔޫއެފާއިން އެކަން މަޑު ޖައްސާލަން ނިންމީ ކުރިއަށް އޮތް ޔޫރޯ މުބާރާތް ނިމެންދެެނެވެ. ޔޫރޯގެ ކުރިން މިފަދަ ނިންމުމެއް ނިންމައިފި ނަމަ ކުލަބުތަކަށް ޔޫރޯގައި ބައިވެރިވާ ކުޅުންތެރިން ހިފެހެއްޓުމުގެ ބާރު އޮވެ އެވެ.\nމީގެ އިތުރުން އިނގިރޭސި އެފްއޭއިން ވެސް ރޭ ވަނީ އެކަމާ ގުޅިގެން ބަޔާނެއް ނެރެފަ އެވެ. އެ ބަޔާނުގައި ބުނެފައި ވަނީ ސުޕަ ލީގުގައި ބައިވެރިވި ހަ ކުލަބު ޖޫރިމަނާކުރަން ނިންމާފައިވާ ކަމަށެވެ. އެގޮތުން އެ ހަ ކުލަބު އެކުވެގެން 21 މިލިޔަން ޕައުންޑް ދެއްކުމަށް ވަނީ އަންގާފައެވެ. އެއީ ކޮންމެ ކުލަބަކުން 3.5 މިލިޔަން ޕައުންޑެވެ. އަދި ޕްރިމިއާ ލީގުގެ ގަވާއިދު ހުއްދަ ނުދޭ މަޝްރޫއެއްގައި ދެން ބައިވެރިވެއްޖެނަމަ، އެ ކުލަބެއް ޖޫރިމަނާކުރުމުގެ އިތުރުން ޕޮއިންޓް އުނިކުރާނެ ކަމަށްވެސް ވަނީ އަންގާފަ އެވެ.


Epal kalkiuleytaruge "bekspeys" - TrendingRED\nއެޕަލް ކަލްކިއުލޭޓަރުގެ "ބެކްސްޕޭސް"\n9 މޭ 2017 - 17:24\nއެޕަލްގެ ވަސީލަތްތަކުގައިވާ ކަލްކިއުލޭޓަރުގައި ނުބައިކޮށް ނަމްބަރެއް ލިޔެވިއްޖެ ނަމަ އެ ފޮހެވޭކަން ގިނަ ބަޔަކަށް ރޭކާލީ އިހަކަށް ދުވަހު، މިކަން ވާތާ7އަހަރު ދުވަހުފަހުންނެވެ. މިއަދާ ހަމައަށްވެސް އެކަން ނޭނގޭ ފަރާތްތަކުން ކަލްކިއުލޭޓަރު ބޭނުންކުރަނީ ވަރަށް ބޮޑަށް ސަމާލުވެގެންނެވެ. އެންމެ ކުށެއް ޖެހުނު ކަމުގައި ވީ ނަމަވެސް އަލުން ބަލުން ފަށަންޖެހޭ ކަމަށް ހިތުލައިގެންނެވެ.\nއެންޑްރޮއިޑުގައި މިކަން ވަރަށް ފަސޭހައިން އެންމެ ފިތަކުން ވެއެވެ. މިހާތަނަށް ހީވެފައި އޮތީ އެޕަލްއިން އެމީހުންގެ ވަސީލަތްތައް ފަރުމާ ކުރިއިރު މި ފިތްލާން ހަނދާންނެތުނީކަމަށެވެ. މިއީ ވަރަށް ބޮޑު އޮޅުމެކެވެ. އެޕަލްގެ ވަސީލަތްތަކުގައި ނުބައިކޮށް ލިޔެވުމުން ފޮހުމަށް ކަނާތް ނުވަތަ ވާތަށް "ސްވައިޕް" ކުރުމުން ބޭނުންވާކަން ހާސިލްވެއެވެ. މިއީ އަލަށް ނެރުނު އަޕްޑޭޓެއްގެ ބައެއް ނޫނެވެ. މާ ކުރިންވެސް ކުރެވެން އިންނަ ކަމެކެވެ. އެހެންނަމަވެސް ގިނަ ބަޔެއްގެ ލޯލަށް އަޅައިނުގަނެ އިނީތާއެވެ.\nމިކަން ދެނަނުގެނެ އިނީ އަމިއްލަ މޮޔަކަމުންނޭ ހިތާ ރުޅި އައުމުގެ ބޭނުމެއްނެތެވެ. މިކަމުގައި ވަކި މީހެކޭ ބުނެވޭކަށް ނެތެވެ. ގިނަ ބަޔަކަށް ތިބެވުނީ ނޭނގުމެއްގެތެރޭގައެވެ. ކޮންމެ ގޮތެއް ވިޔަސް މިހާރު މިއޮތީ މިކަން އެނގިފައެވެ. އަދި މިކަން ވެގެން ދާނީ އެޕަލްގެ ވަސީލަތްތައް ބޭނުންކުރާ ބޭފުޅުންނަށް އުފާވެރި ޙަބަރެއްކަން ޔަގީނެވެ.


Breaking News: Covid-19: Milandhoo Fihaarathakaai Restaurant Thah Bandhu Koffi - Vaguthu\nކޮވިޑް-19: މިލަންދޫ ފިހާރަތަކާއި ރެސްޓޯރެންޓުތައް ބަންދުކޮށްފި\nކޮވިޑް-19 އާ ގުޅިގެން ށ. މިލަންދޫ ފިހާރަތަކާއި ރެސްޓޯރެންޓުތައް ބަންދުކޮށްފިއެވެ.\nމިލަންދޫ ކައުންސިލްގެ ރައީސް އަބްދުﷲ ފާއިޒު ސޮއި ކުރައްވާ މިއަދު ނެރުނު އިއުލާނެއްގައި ބުނީ މިދުވަސްވަރު ރާއްޖޭގައި ހަލުވިކަމާއެކު ފެތުރެމުންދާ ކޮވިޑް-19އާއި ގުޅިގެން މިލަންދޫގެ ރައްޔިތުންގެ ސަލާމަތާއި ރައްކާތެރިކަމަށްޓަކައި އަޅަންޖެހޭ ފިޔަވަޅުތަކުގެ ތެރެއިން މިލަންދޫގެ ހުރިހާ ފިހާރަތަކާއި ކެފޭ، ރެސްޓޯރަންޓްތަކުން ޚިދުމަތް ދިނުމުގައި، އެތަންތަނަށް ގޮސް ޚިދުމަތް ހޯދުމުގެ ބަދަލުގައި، އޯޑަރު ކޮށްގެން ތަކެތި ޑެލިވަރީކޮށްދޭ ގޮތަށް އެފަރާތްތަކާއިއެކު މަޝްވަރާ ކުރުމަށްފަހު އެކަން އެގޮތަށް ކުރުމަށް ނިންމާފައިވާ ކަމަށެވެ.\nއިއުލާނުގައި ބުނީ އެގޮތަށް އެކަން ނިންމާފައިވަނީ ކޮވިޑް-19 އާ ގުޅިގެން އެރަށުގައި އެކުލަވާލައިފައިވާ ޓާސްކް ފޯސްގެ ލަފައާ މަޝްވަރާގެ މަތިން ކަމަށެވެ. އަދި ގިނަބަޔަކު އެފަދަ ތަންތަނަށް އެއް ފަހަރާ ޖަމާވުމުގެ ސަބަބުން ކޮވިޑް-19 ފެތުރުމަށް މަގުފަހިވާނެތީ އެފުރުޞަތު ހަނިކުރުމުގެ ގޮތުންނާއި، ރައްޔިތުންގެ ސަލާމަތާއި\nއެހެންކަމުން މިއަދުން ފެށިގެން އެނޫން ގޮތަކަށް ކައުންސިލުން އަންގަންދެން އެ ބަދަލާއި އެއްގޮތަށް މިލަންދޫގެ ހުރިހާ ފިހާރަތަކާއި ކެފޭ، ރެސްޓޯރަންޓްތަކުން\nއަދި މިލަންދޫގެ ރައްޔިތުން ޢަމަލުކޮށް ދިނުމަށް ކައުންސިލް ރައީސްގެ ސޮއިކޮށް ނެރެފައިވާ އިއުލާނުގައިވެއެވެ.\nމިލަންދޫ ކައުންސިލް އިން މިގޮތަށް ބުނި ނަމަވެސް އެގޮތަށް މިލަންދޫ ރައްޔިތުން އަމަލު ކުރުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އަންގާފައެއް ނުވެއެވެ. މީގެކުރިން އައްޑޫ ސިޓީގެ ފިހާރަތަކާއި ރެސްޓޯރެންޓުތައް ބަންދު ކުރުމަށް ނިންމިއެވެ. ނަމަވެސް އެކަންވެސް އެ ސިޓީން ކުރީ އެޗްޕީއޭ އިން އަންގައިގެން ނޫނެވެ. އެހެންކަމުން އޭރު އެޗްޕީއޭ އިން ވަނީ ގްރޭޓާ މާލެ ރީޖަން ނޫން އެއްވެސް ސަރަހައްދެއްގައި ހިންގާ ކެފޭ ހޮޓާ ރެސްޓޯރެންޓްތަކުގެ ހިދުމަތްތައް ހުއްޓާލަން އެއްވެސް ސިފައެއްގައި އެ އިދާރާއިން އަންގާފައި ނުވާނެ ކަމަށް ބުނެފައެވެ.\nއަދި އެއްވެސް ސަރަހައްދެއްގައި ވިޔަފާރި ކުރާ ގަޑިތަކަށް ބަދަލު ގެންނަންވެސް ލޯކަލް ކައުންސިލަކަށް އަންގާފައި ނުވަތަ އިރުޝާދެއްވެސް ދީފައިނުވާނެ ކަމަށް އެޗްޕީއޭއިން ވިދާޅުވިއެވެ. އޭގެފަހުން އައްޑޫ ސިޓީގެ ފިހާރަތަކާއި ކެފޭ ރެސްޓޯރެންޓު ފަދަ ތަންތަން އާއްމު އުސޫލުގެ ދަށުން ހުޅުވަމުން ގެންދިޔައެވެ.\nނަމަވެސް މިއަދު އައްޑޫ ސިޓީ ކައުންސިލުން އަނެއްކާވެސް ވަނީ ކޮވިޑް-19 އާއި ގުޅިގެން އައްޑޫސިޓީގެ ފިހާރަތަށް ހަވީރު5އިން ބަންދު ކޮށް ޑެލިވަރީގެ ހިދުމަތް ދިނުމަށް އެދިފައެވެ.\nއޭޕްރީލް 18, 2020 21:02\nމިލަންދޫ އެއީ ސިޓީއެއްނޫން އިނގޭތޯ ?


SunOnline: Qualifying ge furathama match gai Iraq athun gaumee zuvaan team balivejje\nކޮލިފައިންގެ ފުރަތަމަ މެޗުގައި އިރާގު އަތުން ޒުވާން ގައުމީ ޓީމު ބަލިވެއްޖެ\nޢަބްދުﷲ އައިމަން 25 Oct 2021, 20:30\nގައުމީ ޒުވާން ސްކޮޑު ---\nއަންނަ އަހަރު އުޒްބެކިސްތާންގައި އޮންނަ އޭޝިއާގެ 23 އަހަރުން ދަށުގެ މުބާރާތަށް ކޮލިފައިވުމަށް ކުޅޭ ކޮލިފައިންގެ ފުރަތަމަ މެޗުގައި އިރާގު އަތުން ގައުމީ ޒުވާން ޓީމު ބަލިވެއްޖެއެވެ.\nމިއަދު ހަވީރު ބަހްރޭނުގައި ކުޅުނު ކޮލިފައިންގެ ފުރަތަމަ މެޗުން ރާއްޖެ ބަލިވީ 0-4ގެ ސްކޯއަކުންނެވެ. މިއީ ކޮލިފައިންގައި ކުރިއަށް ދިއުމަށް ރާއްޖެއަށް އެޅުނު ބޮޑު ހުރަހަކަށްވީ އިރު، ކޮލިފައިންގެ ދެވަނަ މެޗުގައި ބައްދަލު ކުރާނީ 8 ވަަނަ ދުވަހު ބަހްރޭނާއެވެ. އަދި ފަހު މެޗުގައި ނުކުންނާނީ އަފްގާނިސްތާނާ ދެކޮޅަށެވެ. އެ މެޗު އޮތީ މި މަހު 31 ގައެވެ.\nއެކަމަކު، އެންމެ ފަހު ވަގުތު އަފްގާނިސްތާނުން ބަހްރޭނަށް ނުދާތީ ރާއްޖެ މިހާރު ކޮލިފައިންގައި ރާއްޖެ އަށް ކުޅެން އޮތީ އެންމެ ދެ މެޗެވެ.\nމިއަދުގެ މެޗު ފަށައިގެން 10 ވަނަ މިނަޓުގައި އިރާގުން ވަނީ ލީޑު ނަގައިފައެވެ. މޯމެލް އަބްދުލް ރިޒާގެ ގޯލުން އިރާގުން ނެގި ލީޑު، 35 ވަނަ މިނަޓުގައި އެ ޓީމުން ވަނީ ފުޅާކޮށްފައެވެ. އެ ގޯލު އެ ޓީމަށް ޖަހައިދިނީ އަހުމަދު ސާރޓިޕްއެވެ.\nދެވަނަ ހާފުގައި ވެސް އިރާގުން ވަނީ ދެ ގޯލު ޖަހައިފައެވެ. އެ ދެ ގޯލު އެ ޓީމަށް ޖަހައިދިނީ ވަކާ ރަމަދާންއެވެ.\nއަންނަ އަހަރު އުޒްބެކިސްތާންގައި އޮންނަ 23 އަހަރުން ދަށުގެ މުބާރާތުން ޖާގަ ލިބޭނީ މިހާރު ކުރިއަށްދާ ކޮލިފައިންގެ 11 ގްރޫޕްގެ އެއް ވަނަ ޓީމުގެ އިތުރުން 11 ގްރޫޕްގެ ދެ ވަަނަ އަށް ދާ ޓީމުތަކުގެ ތެރެއިން އެންމެ ރަނގަޅު ނަތީޖާތަކެއް ނެރޭ ހަތަރު ޓީމެކެވެ.\nކޮލިފައިންގައި ވާދަކުރާ ގައުމީ ޓީމުގެ ސްކޮޑު:\nއަހުމަދު ބައްސާމް މުހައްމަދު ނައީމް (ބައްކު)، އަހުމަދު ނާހިލް އިބްރާހިމް، އަހްނަފް ރަޝީދު، ހަމްދޫން އަބްދުލް ލަތީފް، ހައިސަމް ރަޝީދު، ހަސަން އަލީފް އިބްރާހިމް، ހަސަން އީނާޒް، ހަސަން ނައްވާޝް، ހުސެއިން އަހުސަމް މޫސާ (ތިއްތޭ)، މުހައްމަދު ޖައިލަމް (އޮގީ)، މޫސާ އަޒީމް ހަސަން، ނިޝާމް މުހައްމަދު ރަޝީދު (ޕޮގްބާ)، ޝައިފުﷲ އިބްރާހިމް، ޒައިން ޒަފަރު، ޒަޔާން ނަސީރު، އަބްދުﷲ ޔާމީން (ޔާން)، ހުސެއިން ފައިސަލް (ފައިޓޯ)، އަލީ ނާޖިހު (ނާޖީ)، އަލީ އަޖްފާން އަމްޖަދު، ހަސަން ނަޒީމް (ޗޯޓު)، އިޝާގް ރަޝީދު، ހައިޝަމް ހަސަން (ބިޑި)


ކޯވިޑް-19 : ޕޮޒިޓިވްވި އިތުރު 46 މީހަކު ބަލިން ރަނގަޅުވެއްޖެ ކޯވިޑް-19 : ޕޮޒިޓިވްވި އިތުރު 46 މީހަކު ބަލިން ރަނގަޅުވެއްޖެ\nކޯވިޑް-19އާއި ގުޅިގެން ފްރިންޓްލައިންގައި ޙަރަކާތްތެރިވާ ފަރާތްތަކަށް މަޢުލޫމާތުދެނީ / ފޮޓޯ:އެމްއެންޔޫ\nރާއްޖެއިން ކޯވިޑް-19އަށް ޕޮޒިޓިވްވި އިތުރު 46 މީހަކު ބަލިން ރަނގަޅުވެއްޖެއެވެ. އެޗްޕީއޭއިން އާންމުކުރެއްވި ތަފާސްހިސާބަށް ބަލާއިރު ރާއްޖެއިން މިހާތަނަށް ކޯވިޑް-19 ޖެހުނު މީހުންގެ ތެރެއިން 763 މީހަކު ވަނީ މި ބަލިން ރަނގަޅުވެފައެވެ.\nރާއްޖެއިން ކޯވިޑް-19އަށް ޕޮޒިޓިވްވާ މީހުންގެ ތެރެއިން ބަލިން ރަނގަޅުވާ އިންސައްތަ މިހާރު ވަނީ 34 އިންސައްތައަށް ވުރެ މައްޗަށް ގޮސްފައެވެ. އަދި މިހާރު ކޮންމެ ދުވަހަކުވެސް ޕޮޒިޓިވްވާ މީހުންގެ އަދަދަށް ވުރެ ބަލިން ރަނގަޅުވާ މީހުންގެ އަދަދު އަންނަނީ އިތުރުވަމުންނެވެ.\nމިހާތަނަށް ރާއްޖެއިން ކޯވިޑް-19 ޖެހިގެން މަރުވެފައިވަނީ 8 މީހެކެވެ. މީގެ ތެރޭގައި ހިމެނެނީ4ދިވެހިންނާއި4ބިދޭސީންނެވެ.\nރާއްޖޭގައި ކޯވިޑް-19ގެ ހާލަތާއި ގުޅިގެން މާލެ ސަރަހައްދު އޭޕްރީލް 15 ގައި ފުރަބަންދު ކުރުމަށް ފަހު، މެއި 29 ވަނަ ދުވަހުގެ ފަހުން ވަނީ ފުރަބަންދަށް ލުއި ދީފައެވެ. އަދި ޖޫން 11 އާއި ހަމައަށް އަންނައިރު، ހާލަތު ރަނގަޅު ނަމަ އިތުރު ލުއިތައްވެސް ދިނުމަށް ސަރުކާރުން ވަނީ ނިންމާފައެވެ.


ބާޠިލު ދީންތައް އުނގެނުމާއި އުނގަންނައިދިނުމުގެ ޙުކުމް – DhiSalafiyyah\nބާޠިލު ދީންތައް އުނގެނުމާއި އުނގަންނައިދިނުމުގެ ޙުކުމް\n15/02/2018 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nބާވައިލެއްވި ފޮތްތަކުގެ ތެރެއިން ބަދަލުކޮށްފައިވާ ފޮތްތަކާއި ބާޠިލު ދީންތަކާއި ޙައްޤުމަގުން އެއްކިބާވެފައިވާ ފިކުރުތައް އުނގެނުމާއި އުނގަންނައިދިނުމުގެ އަޞްލަކީ އެކަން ހުއްދަ ނުވުމެވެ. އެއީ އޭގެ ފާސިދުކަމާއި ބާޠިލުކަމާއި، އޭގައިވާ ބުއްދިއާއި ފިޠުރަތާ ތަޢާރުޟުވާ ކަންތައްތަކާ އަދި އިސްލާމްދީނާ ފުށުއަރާ ކަންތައްތައް މީސްތަކުންނަށް ބަޔާންކޮށްދިނުމަށް މެނުވީއެވެ. އެގޮތުން އެކަންކަން މީސްތަކުންނަށް ބަޔާންކޮށްދިނުމަށްޓަކައި އެފަދަ ތަކެތި އުނގެނޭ މީހަކު ވާންވާނީ ދީނުގައި ޘާބިތުވެހުރި، ފިތުނައާއި ޝުބުހަތަކުގައި ޖެހުމުގެ ބިރެއް ނެތް، ޙައްޤާއި ބާޠިލު ވަކިކުރަން އެނގޭފަދަ މީހަކަށެވެ. އަދި މިފަދަ ޝައިޠާނީ ބާޠިލުކަންކަން މީސްތަކުންނަށް ބަޔާންކޮށްދެވޭފަދަ އެދާއިރާއަށް ޚާއްޞަ މީހަކަށެވެ. މިއީ ކުޑަކުދިންނާއި ބޮޑެތި މީހުންނަށް ޢާންމުކޮށް ހުޅުވާލެވިފައިވާ ދޮރެއްކަމުގައި ހަދައިގެން ނުވާނެއެވެ. އެއީ އެބައިމީހުންގެ ދީނާމެދު ޝައްކު އުފެދި ޝައިޠާނާގެ ވަސްވާސްތަކުގައި ޖެހުމުގެ ބިރު އޮތުމުންނެވެ.\nحاشية ابن عابدين ގައިވެއެވެ.\n“ކާފިރުން ނުވަތަ އެބައިމީހުންގެ ތެރެއިން އިސްލާމުވާ މީހުން ނަޤުލުކުރާ ތަކެއްޗަށް ބެލުން އަހަރެމެންނަށް މަނާވެގެންވެއެވެ.” [حاشية ابن عابدين (1 / 175)]\nއަދި كشاف القناع عن متن الإقناع ގައިވެއެވެ.\n“އަހުލުކިތަބީންގެ ފޮތްތައް ބެލުން ހުއްދަވެގެން ނުވެއެވެ. – އިމާމް އަޙްމަދު މިކަން ބަޔާންކުރައްވާފައިވެއެވެ. – އެހެނީ ތައުރާތުގެ ފަތްފުށްތަކެއް ޢުމަރުގެފާނުގެ އަތްޕުޅުގައި ވަނިކޮށް ފެނިވަޑައިގަތުމުން، ނަބިއްޔާ صلى الله عليه وسلم އެކަމާ ކޯފާވެވަޑައިގެން ޙަދީޘްކުރެއްވިއެވެ.\n((أَفِي شَكٍّ أَنْتَ يَا ابْنَ الْخَطَّابِ؟))\nމާނައީ: “އޭ އަލްޚައްޠާބުގެ ދަރިޔާއެވެ! ކަލޭގެފާނުވެސް ޝައްކުކުރައްވަނީ ހެއްޔެވެ؟”\nއަދި ބިދުޢަވެރިންގެ ފޮތްތައްވެސް ނުބަލާށެވެ. އަދި ޙައްޤާއި ބާޠިލު އެއްކޮށްފައިވާ ފޮތްތައްވެސް ނުބަލާށެވެ. އަދި އެފަދަ ތަކެތީގައިވާ ވާހަކަތައް ކިޔައިނުދޭށެވެ. އެއީ ޢަޤީދާ ފަސާދަ ވެދާނެ ކަމަށްޓަކައެވެ.” [كشاف القناع عن متن الإقناع (1 / 434)]\nއަހުލުކިޔާބީންގެ ފޮތްތައް ކިޔުމާބެހޭގޮތުން އަލްޙާފިޡު އިބްނު ޙަޖަރު رحمه الله ވިދާޅުވިއެވެ.\n“މިކަމުގައި އެންމެ ރަނގަޅުގޮތަކީ އީމާންކަމުގައި ހަރުދަނާކަމާއި ޘާބިތުކަން ލިބިފައިވާ މީހުންނާއި އެނޫން މީހުން ފަރަޤުކުރުމެވެ. އީމާންކަމުގައި ހަރުދަނާކަމާއި ޘާބިތުކަން ލިބިފައިނުވާ މީހުންނަށް އެފަދަ ތަކެތި ބެލުން ހުއްދަވެގެން ނުވެއެވެ. އެއާޚިލާފަށް، އީމާންކަމުގައި ހަރުދަނާކަމާއި ޘާބިތުކަން ލިބިފައިވާ މީހުން، މުޚާލިފުންނަށް ރައްދު ދިނުމަށްޓަކައި އެކަމަށް ބޭނުން ޖެހިފައިވާތީ، އެފަދަތަކެތި ބެލުން ހުއްދަވެގެންވެއެވެ. މިކަމަށް ދަލީލުކޮށްދެނީ ކުރިއާއި ފަހުގެ އިމާމުން، މުޙައްމަދު صلى الله عليه وسلم ގެ (ރިސާލަތުގެ) ތެދުކަން ޔަހޫދީންނަށް ބަޔާންކޮށްދީ، އެބައިމީހުންނަށް ޙުއްޖަތް ޤާއިމުކޮށްދިނުމަށްޓަކައި ތައުރާތުގައިވާ ވާހަކަތައް ނަޤުލުކޮށް ދެއްވާފައިވުމެވެ. އެފަދަ ތަކެތި ބެލުން (އެބައިމީހުންގެ މައްޗަށް) ހުއްދަވެގެންނުވާކަމަށް އެބޭކަލުން ދެކިވަޑައިގެންނެވިނަމަ އެފަދައިން ކަންތައް ނުކުރެއްވީހެވެ.” [فتح الباري لابن حجر (13 / 525)]\nޝައިޚް އިބްނު ބާޒް رحمه الله تعالى އަށް ސުވާލު ދެންނެވުނެވެ.\n“އެހެން ދީންތައް އުނގެނި ދަސްކުރުމަށް ލޯބިކޮށް، އިސްލާމްދީން ފިޔަވާ އެހެން ދީންތަކުގެ ފޮތްތައް ކިޔުން އަޅުގަނޑުމެންނަށް ހުއްދަވެގެންވޭ ހެއްޔެވެ؟” ފަހެ، ޖަވާބުގައި ޝައިޚް ވިދާޅުވިއެވެ.\n“ނޫނެކެވެ. އެއީ އެކަށީގެންވާ ކަމެއް ނޫނެވެ. ނޫނެކެވެ. ތައުރާތާއި، އިންޖީލާ އަދި އެނޫންވެސް އެފަދަ ތަކެތި ކިޔުމަކީ އެކަށީގެންވާ ކަމެއް ނޫނެވެ. އެއީ އޭގެ ސަބަބުން (ދީނާމެދު) ޝައްކުކުރުމަށް މަގުފަހިވަތީއެވެ. ރަސޫލާ صلى الله عليه وسلم ގެ އަރިހުން ރިވާވެގެންވެއެވެ. ޢުމަރުގެފާނު ތައުރާތުން ބައެއް ކިޔުއްވާތަން ފެނިވަޑައިގެންނެވުމުން އެކަލޭގެފާނު ޙަދީޘްކުރެއްވިއެވެ.\n((لَقَدْ جِئْتُكُمْ بِهَا بَيْضَاءَ نَقِيَّةً، وَلَوْ كَانَ مُوسَى حَيًّا مَا وَسِعَهُ إِلَّا اتِّبَاعِي))\nމާނައީ: “ހަމަކަށަވަރުން ތިޔަބައިމީހުންނަށް (އިސްލާމްދީން) މިގެނެސްދެއްވީ ސާފުސީދާ ކަންމަތީގައެވެ. އަދި މޫސާގެފާނު ދިރިހުންނެވިނަމަ ތިމަންކަލޭގެފާނަށް ތަބާވާން އެކަލޭގެފާނަށްވެސް، ޖެހިވަޑައިގަތީހެވެ.”\nފަހެ، މީގެ މަޤްޞަދަކީ ތައުރާތާއި، އިންޖީލާ އަދި އެނޫންވެސް އެފަދަ ފޮތްތައް ކިޔުން މުސްލިމުންނަށް ހުއްދަ ނޫންކަމެވެ. އެއީ އެބައިމީހުންގެ ފޮތްތަކުން ޔަހޫދީންނާއި ނަޞާރާއިންނަށް ރައްދުދިނުމަށްޓަކައި އެފަދަ ތަކެތި ކިޔުމަށް ބޭނުންޖެހިފައިވާ ޢިލްމުވެރިން ފިޔަވައެވެ. ފަހެ، އެބައިމީހުންގެ ބާޠިލު ކަންތައްތައް ބަޔާންކޮށްދީ ރައްދުދޭން ޖެހިފައިވާނަމަ، އެކަން ކުރުމަށްޓަކައި ޢިލްމާއި ކުޅަދާނަކަން ލިބިފައިވާ މީހުންނަށް އެފަދަ ތަކެތި ކިޔުމުގައި މައްސަލައެއް ނެތެވެ.”\nޝައިޚްގެ ޖަވާބު އަޑުއެއްސެވުމަށް މިލިންކު ބައްލަވާލައްވާށެވެ.\nފަހެ، ބޮޑެތިމީހުންނަށް މިކަމުގައި އޮތް ޙުކުމަކީ މިއީ ކަމުގައިވާއިރު، ކުޑަކުދިންނަށް މިކަމުގައި މާރައްކާތެރިވާން ޖެހެއެވެ. އެހެނީ އެކުދިންގެ ވިސްނުމާއި ފިކުރު ވަރަށް ބަލިކަށިވާނެއެވެ. އެފަދަ ފާސިދު ދީންތައް އެކުދިންނަށް އުނގަންނައި ދިނުމަކީ އެކުދިންނަށް އެއްވެސް ހެވެއް އޮތް ކަމެއް ނޫނެވެ. އެފަދަ ދީންތަކާއި އޭގައި ހުރި ބާޠިލުކަންތައްތައް އެކުދިންނަށް ކިޔަވައިދިނުން ހުއްދަ ވެގެން ނުވެއެވެ. އެފަދަ އެއްޗެއް ކިޔަވައިދިންކަމުގައިވިޔަސް އޭގައިހުރި ޝުބުހަތަކާއި ރައްދުތައް އެކުދިންގެ ބުއްދިއަށް ފަހުމު ނުވާނެއެވެ. އެއީ އެކުދިންގެ ވިސްނުމާއި ޤާބިލިއްޔަތަށްވުރެ މާމަތީގައިވާ ކަންކަމެވެ.


5G iPhone thah thareehah nereveyne: FOxconn | Mihaaru\nއައިފޯން 5ޖީ ކަނޑައަޅާފައި ވާ ތާރީޚަށް މާކެޓަށް ނެރެވޭނެ ކަމަށް ފޮކްސްކޮން އިން ބުނޭ\n03 އެޕްރީލް 2020 - 08:41\nޗައިނާގައި ކޮރޯނާވައިރަސް ފެތުރިގެން ދިޔަ ބާރުމިނުގައި، ފެކްޓަރީތައް ވެސް ވަނީ ބަންދުކުރަން ޖެހިފަ އެވެ. އެހެންވެ، އިންވެސްޓަރުންނަށް ހީވެފައި އޮތީ، 5ޖީ އައިފޯނުތައް މި އަހަރު ނެރެން ކަނޑައެޅި ތާރީޚަށް ނުނިންމޭނެ ކަމަށެވެ.\nއާންމު ހާލަތުގައި އެޕަލް އިން ކޮންމެ އަހަރަކު ވެސް އައިފޯނުތައް މާކެޓަށް ނެރެ އެވެ. ޖޫން މަހުން ފެށިގެން އޮގަސްޓާ ހަމަ އަށް އައިފޯނުތައް ފައްކާކޮށް ފުރިހަމަކުރެވެ އެވެ. އަދި ސެޕްޓެމްބަރުގައި ރަސްމީކޮށް އާންމު ވިޔަފާރި އަށް ނެރެ އެވެ.\nއައިފޯނުތައް ނިމިދާނެ ކަމާ މެދު މީހުން އުފައްދަމުން ދިޔަ ސުވާލުތަކަށް ޖަވާބުދެމުން ފޮކްސްކޮން އިން ބުނީ، ގެއްލިގެން ދިޔަ ދުވަސްތަކުގައި ކުރަން ރޭވި މަސައްކަތްތައް ފުރިހަމަކުރުމަށް މިހާރު ކުންފުނީގެ ދުވެލި ބާރުކޮށްފައިވާ ކަމަށެވެ. އައިފޯނުތައް ތާރީޚަށް ނިންމުމަށްޓަކައި، އިތުރު ކޮންޓްރެކްޓަރުން ހޯދާފައި ވާ ކަމަށް ވެސް ފޮކްސްކޮން އިން ބުންޏެވެ.


އިޒްރޭލުގެ ބޮޑުވަޒީރާ ބައްދަލުކުރިން: އަބްދުﷲ ރަސްގެފާން\nއުރުދުންގެ އަބްދުﷲ ރަސްގެފާން ސިއެންއެންއަށް ދެއްވި އިންޓަވިއުއެއްގައި އިޒްރޭލުގެ ބޮޑުވަޒީރު ނަފްތަލީ ބެނެޓްއާ ސިއްރިއްޔާތުގައި ބައްދަލުކުރެއްވިކަން ހާމަކުރައްވައިފި އެވެ. އެ މަނިކުފާން މިކަން ހާމަކުރ...\nވަޒީފާއާ ބެހޭ ޓްރައިބިއުނަލްގެ ރައީސް ކަމަށް އާމިނަތު އަބްދުﷲ\nމަރިޔަމް އަނާ 20 ޖެނުއަރީ 2021\nވަޒިފާއާ ބެހޭ ޓްރައިބިއުނަލްގެ ނައިބު ރައީސް ކަމުގައި ހުންނެވި ގދ. ތިނަދޫ، ގެލަ، އާމިނަތު އަބްދުﷲ ޒުހައިރު އެ ޓްރައިބިއުނަލްގެ ރައީސްކަމަށް އައްޔަން ކުރައްވައިފި އެވެ.އެނގިފައިވާ ގޮތުގައި ރައީސް އިބްރ...\nވަޒީފާއާ ބެހޭ ޓްރައިބިއުނަލްގެ ރައީސް ކަމަށް އާމިނަތު އަބްދުﷲ ޒުބައިރު އައްޔަންކުރައްވައިފި\nނަޖާހު މަސްއޫދު 20 ޖެނުއަރީ 2021\nވަޒިފާއާ ބެހޭ ޓްރައިބިއުނަލްގެ ރައީސް ކަމަށް އެ ޓްރައިބިއުނަލްގެ ނައިބު ރައީސް ކަމުގައި ހުންނެވި ގދ. ތިނަދޫ، ގެލަ، އާމިނަތު އަބްދުﷲ ޒުހައިރު އައްޔަން ކުރައްވައިފި އެވެ. އެނގިފައިވާ ގޮތުގައި ރައީސް އިބ...\nއަދާލަތު ޕާޓީގެ ރައީސް ކަމަށް އެޕާޓީގެ މިހާރުގެ ވެސް ރައީސް، ހޯމް މިނިސްޓަރ އިމްރާން އަބްދުﷲ ކުރިމަތިލައްވައިފިއެވެ. އަދާލަތު ޕާޓީގެ މިހާރުގެ ރައީސަކީ ހޯމް މިނިސްޓަރު އައްޝެއިހް އިމްރާން އަބްދުﷲ އެވެ....


ހިތަދޫ ޕޯޓް ލިމިޓެޑް\nމިކުންފުނީގެ ބަނދަރަށް އަންނަ ބޯޓުފަހަރުން މުދާ އަންލޯޑްކޮށް ދެއްވާނެ ފަރާތެއް ހޯދަން\nމިކުންފުނީގެ ބަނދަރަށް އަންނަން ހަމަޖެހިފައިވާ "އެމްއެސް.ވީ މާރިޔާ"އިން މުދާ އަންލޯޑްކޮށް ދެއްވާނެ ފަރާތެއް ހޯދަން ބޭނުންވެއްޖެ.\nމިކުންފުނީގެ ބަނދަރަށް 11 އޮކްޓޯބަރ 2020 ވަނަ ދުވަހު އައިސްފައިވާ "އެމްއެސް.ވީ މާރިޔާ" ސަބްކޮންޓްރެކްޓްގެ ގޮތުގައި ކާގޯ ލޯޑު ކުރުމާއި އަންލޯޑު ކުރުމުގެ މަސައްކަތް ކޮށްދެއްވާނެ ފަރާތެއް ހޯދުމަށް ބޭނުންވެއެވެ.\nވީމާ، މިމަސައްކަތް ކޮށްދެއްވުމަށް ޝައުޤުވެރިވާ ފަރާތްތަކުން 13 އޮކްޓޯބަރ 2020 ވާ އަންގާރަ ދުވަހުގެ ހެނދުނު 9:00 އަށް މިއޮފީހަށް ވަޑައިގެން މަޢުލޫމާތު ސާފުކުރެއްވުމަށްފަހު 13 އޮކްޓޯބަރ 2020 ވާ އަންގާރަ ދުވަހުގެ 13:30 އަށް އަންދާސީހިސާބު ހުށަހެޅުއްވުން އެދެމެވެ.\nއަދި ދަންނަވަމެވެ. މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކާއި ހުށަހަޅުއްވާ މަޢުލޫމާތު ފުރިހަމަނުވާ އަންދާސީހިސާބު ބާޠިލުކުރެވޭނެ ވާހަކަ ދެންނެވީމެވެ.\nމި އިޢުލާނާ ގުޅޭގޮތުން މަޢުލޫމާތު ސާފުކުރެއްވުމަށް މި އޮފީހުގެ ނަންބަރު 6888558 އާ ގުޅުއްވުން އެދެމެވެ.\n24 ސަފަރު 1442\nސުންގަޑި: 13 އޮކްޓޫބަރު 2020 0900\n- MSV Maariya


2 ވަނަ ކުއާޓަރުގައި އިމާރާތްކުރުމުގެ ސިނާއަތް %61 ދަށަށް2ވަނަ ކުއާޓަރުގައި އިމާރާތްކުރުމުގެ ސިނާއަތް %61 ދަށަށް\n2 ވަނަ ކުއާޓަރުގައި އިމާރާތްކުރުމުގެ ސިނާއަތް %61 ދަށަށް\nހުޅުމާލޭގައި އިމާރާތްކޮށްފައިވާ ފްލެޓްތަކެއް / ފޮޓޯ: ޕީ.އެސް.އެމް ނިއުސް\nމިއަހަރުގެ2ވަނަ ކުއާޓަރުގައި އިމާރާތްކުރުމުގެ ސިނާއަތުގެ ހަރަކާތްތައް 61 އިންސައްތަ ދަށަށް ހިނގައްޖެއެވެ.\nމޯލްޑިވްސް މަނިޓަރީ އޮޓޯރިޓީ އެމްއެމްއޭގެ ކުއަރޓާލީ ބިޒްނަސް ސަރވޭ ރިޕޯޓުގައިވާ ގޮތުން މިއީ މިއަހަރުގެ ފުރަތަމަ ކުއާޓަރާއި އަޅާބަލާއިރު 76 އިންސައްތައިގެ ދަށްވުމެކެވެ.\nކޯވިޑް19އާ ގުޅިގެން އިޤްތިޞާދު ހިއްސާކުރާ މައިގަނޑު ހުރިހާ ސިނާއަތަކަށްވެސް ވަނީ އަސަރުކޮށްފައެވެ. އެމްއެމްއޭގެ ކުއަރޓާލީ ބިޒްނަސް ސަރވޭ ރިޕޯޓު ތައްޔާރުކޮށްފައި ވަނީ އިމާރާތްކުރުމުގެ ސިނާއަތުގެ ފަރާތްތަކުގެ ހިޔާލު ހޯދައިގެންނެވެ.\nމި ރިޕޯޓުގައިވާގޮތުން މިއަހަރުގެ ފުރަތަމަ ކުއާޓަރާއި އަޅާބަލާއިރު2ވަނަ ކުއާޓަރުގައި އިމާރާތްކުރުމުގެ ސިނާއަތަށް ވަނީ ބޮޑު ގެއްލުމަކާއި ކުރިމަތިލާންޖެހިފައެވެ. އެގޮތުން ފުރަތަމަ ކުއާޓަރުގައި އިމާރާތްކުރުމުގެ ސިނާއަތުގެ ހަރަކާތްތައް 15 އިންސައްތައިގައި ހުރިއިރު2ވަނަ ކުއާޓަރުގައި މި އަދަދު ވަނީ 61 އިންސައްތަ ދަށްވެފައެވެ. މިއީ މިހާތަނަށްވެސް މިދާއިރާއަށް މިހާބޮޑު ގެއްލުމަކާ ކުރިމަތިލާންޖެހުނު ފުރަތަމަ ފަހަރެވެ.\nހުޅުމާލޭގެ ދެވަނަ ފިޔަވަހީގައި އިމާރާތްކުރަމުންދާ ފްލެޓްތަކުގެ މަސައްކަތްތަކުގެ ފޮޓޯއެއް- ފޮޓޯ: އެޗްޑީސީ\nމުޅި ސިނާއަތައް ބަލާއިރު ވިޔަފާރިތަކުގެ ހާލަތުވެސް ވަނީ ބޮޑުތަނުން ދަށަށްގޮސްފައެވެ. މިއަހަރުގެ ފުރަތަމަ ކުއާޓަރާއި އަޅާބަލާއިރު2ވަނަ ކުއާޓަރުގައި އިމާރާތްކުރުމުގެ ސިނާއަތުގެ ވިޔަފާރިތަކުގެ އާންމު ހާލަތު %66 ދަށްވެފައިވާކަމަށް އެމްއެމްއޭގެ ރިޕޯޓުން ދައްކައެވެ.\nއިމާރާތްކުރުމުގެ ސިނާއަތުގައި ލިބުނު އައު މަޝްރޫޢުތައްވެސް މިއަހަރުގެ ފުރަތަމަ ކުއާޓަރާއި އަޅާބަލާއިރު2ވަނަ ކުއާޓަރުގައި ވަނީ 16 އިންސައްތަ ދަށްވެފައެވެ. މި ސިނާއަތުގައި ހަރަކާތްތެރިވާ ގިނަ ބައެއްގެ ވަޒީފާވެސް ވަނީ ކޯވިޑް19އާ ގުޅިގެން ގެއްލިފައެވެ. އެގޮތުން ފުރަތަމަ ކުއާޓަރާއި އަޅާބަލާއިރު2ވަނަ ކުއާޓަރުގައި ވަޒީފާ ގެއްލުނު މީހުންގެ ނިސްބަތްވެސް ވަނީ ބޮޑުތަނުން އިތުރުވެފައެވެ. އެއީ މުޅި ޖުމްލަ %45 އެވެ.\nލޮކްޑައުންއަށް އަޅާފައިވާ ފިޔަވަޅުތަކަށް ލުއިތައް ދިނުމާއި ގުޅިގެން މިހާރު ހުއްޓިފައިވާ ސިނާއަތުގެ މަސައްކަތްތައް އަލުން ފެށިގެންދާނެތީ3ވަނަ ކުއާޓަރުގައި މި ސިނާއަތުގެ ވިޔަފާރި ރަނގަޅުވާނެކަމަށް ގިނަ ވިޔަފާރިތަކުން ވަނީ އަންދާޒާކޮށްފައެވެ. އެމްއެމްއޭގެ ސަރވޭގައި ބައިވެރިވި %45 އިންސައްތަ ފަރާތުން3ވަނަ ކުއާޓަރުގައި ސިނާއަތު ހަރަކާތްތައް އިތުރުވާނެކަމަށް ވަނީ ބުނެފައެވެ. އަދި %26 ފަރާތުން އަންދާޒާކޮށްފައިވަނީ އަދިވެސް މި ސިނާއަތުގެ ހަރަކާތްތައް ދާނީ ދަށަށްކަމަށެވެ.


German VISA dhookuraa center eh anna aharu rajjeygai hulhuvanee | Mihaaru\nފޮރިން މިނިސްޓަރު އަބްދުﷲ ޝާހިދު (ކ) އާއި ޖަރުމަނުން ރާއްޖެ އާއި ލަންކާ އަށް ކަނޑައަޅާފައިވާ ސަފީރު ޔޯން ރޯޑަ ނޫސްވެރިންނާ މިއަދު ވާހަކަ ދައްކަވަނީ.--- ފޮޓޯ: ފޮރިިން މިނިސްޓަރު\nޖަރުމަން ވީސާ ދޫކުރާ ސެންޓަރެއް އަންނަ އަހަރު ރާއްޖޭގައި ހުޅުވަނީ\n16 ޑިސެމްބަރ 2019 - 13:12 1 comment\nރާއްޖޭގެ ފޮރިން މިނިސްޓަރު އަބްދުﷲ ޝާހިދާއި ޖަރުމަނުން ރާއްޖެ އާއި ސްރީ ލަންކާ އަށް ކަނޑައަޅާފައިވާ ސަފީރު ޔޯން ރޯޑަ މިއަދު ބޭއްވި ނިއުސް ކޮންފަރެންސެއްގައި ސަފީރު ވިދާޅުވީ، ޖަރުމަން ވިސާ އެޕްލިކޭޝަން ސެންޓަރު އަންނަ މާޗު މަހުގެ ދެވަނަ ދުވަހު ރާއްޖޭގައި ހުޅުވާނެ ކަމަށެވެ.\n"Maldivian passport with its strong security and biometric features, is also considered the strongest passport within the South Asian region". pic.twitter.com/HEtlF3MmIO\n— Ministry of Foreign Affairs 🇲🇻 (@MoFAmv) December 16, 2019\nމި ސެންޓަރު ހުޅުވުމުން، ޖަރުމަނަށް ދަތުރުކުރަން ބޭނުންވާ ދިވެހިންނަށް ރާއްޖޭގައި ތިބެގެން ޖަރުމަނު ވިސާ ނެގޭނެ އެވެ.\nދިވެހިންނަށް މިހާރު ޖަރުމަނު ވިސާ ދޫކުރަނީ ލަންކާގައި ހުންނަ ޖަރުމަނުގެ އެމްބަސީންނެވެ.\nޝެންގަން ވިސާ އަކީ ޔޫރަޕްގެ 26 ގައުމަކަށް ދަތުރުކުރުމުގެ ހުއްދަ ދޭ ވިސާ އެކެވެ. ރާއްޖެ އިން ދޫކުރަން ނިންމާފައިވާ ޖަރުމަން-ޝެންގަން ވިސާ ނެގޭނީ، އެ މީހެއްގެ ދަތުރުގެ ގިނަ ދުވަސް ޖަރުމަނުގައި ހޭދަކުރާ ނަމަ އެވެ. ނުވަތަ އެ ވިސާގެ ދަށުން ދަތުރުކުރާ ފުރަތަމަ މަންޒިލަކީ ޖަރުމަނަށް ވާ ނަމަ އެވެ. ޖަރުމަނަށް ދިއުމަށް ފަހު، އެ ވިސާގެ ދަށުން އެހެން ގައުމުތަކަށް ދަތުރު ކުރެވޭނެ އެވެ.\nޖަރުމަނު ސަފީރު ވިދާޅުވި ގޮތުގައި، އަންނަ މާޗު މަހު ޖަރުމަނުގައި ބާއްވާ އިންޓަނޭޝަނަލް ޓޫރިޒަމް ފެއާ (އައިޓީބީ) އަށް ދަތުރުކުރަން ބޭނުންވާ ދިވެހިންނަށް ފަސޭހައިން ވީސާ ދޫކުރަން ޚާއްސަ ކްލިނިކެއް އަންނަ ފެބްރުއަރީ މަހު ހުޅުވާނެ އެވެ. މި ކްލިނިކް ހުޅުވަން ނިންމާފައި ވަނީ ފެބްރުއަރީ މަހުގެ 2-5 އާ ހަމައަށެވެ.\nއައިޓީބީ ފެއާއަށް ދިޔަ ދިވެހިންނަށް އަމާޒުކޮށް ޝެންގަން ވިސާ ކްލިނިކެއް މި އަހަރުގެ ޖެނުއަރީ މަހު ވެސް ފޮރިން މިނިސްޓްރީން ހުޅުވި އެވެ. އެ ކްލިނިކުން 130 އަށް ވުރެ ގިނަ ދިވެހިންނަށް ޝެންގަން ވިސާ ދޫކުރި ކަމަށް ޖަރުމަން ސަފީރު ވިދާޅުވި އެވެ.\nމިއަދުގެ ނިއުސް ބްރީފިންގައި ފޮރިން މިނިސްޓަރު އަބްދުﷲ ޝާހިދު ވިދާޅުވީ ރާއްޖޭގައި ތިބެގެން ވިސާ ނެގުމުގެ ފުރުސަތު މިވަގުތަށް ހުޅުވާލަނީ ޖަރުމަނަށް އެކަނި ކަމަށެވެ.\nނަމަވެސް ޔޫރަޕިއަން ޔޫނިއަން (އީޔޫ) ގައި ހިމެނޭ އެހެން ގައުމުތަކަށް މި ފުރުސަތު ދިނުމަށްޓަކައި މަސައްކަތް ކުރަމުން އަންނަ ކަމަށް އޭނާ ވިދާޅުވި އެވެ. އަދި އީޔޫގައި ހިމެނޭ ގައުމުތަކުން އޮން-އެރައިވަލް ވިސާ ނެގޭނެ މަގު ފަހި ކުރުމަށްޓަކައި މަޝްވަރާ ކުރައްވަމުން ގެންދަވާ ކަމަށް ޝާހިދު ވިދާޅުވި އެވެ.\nމިނިސްޓަރު ވިދާޅުވި ގޮތުގައި، ދިވެހި ޕާސްޕޯޓަކީ ދެކުނު އޭޝިއާގެ ގައުމުތަކުގެ ތެރޭގައި ހިމެނޭ އެންމެ ވަރުގަދަ ޕާސްޕޯޓު ކަމަށެވެ.\nވިސާއާ ނުލައި 84 ގައުމަކަށް ދިވެހިންނަށް މިހާރު ވެސް ދަތުރުކުރެވޭ ކަން ފާހަގަކުރައްވަމުން، ރަޝިޔާ އާއި މޮރޮކޯ އަދި ޔޫއޭއީ އަށް ވެސް ވިސާ ނުނަގައި ދަތުރުކުރެވޭ ގޮތަށް މި އަހަރު ބަދަލު ކޮށްފައިވާ ކަމަށް ވިދާޅުވި އެވެ. އަދި މިކަމުގެ ސަބަބުން އެހެން ގައުމުތަކުން ވެސް ރާއްޖެ އަށް މި ފުރުސަތު ދިނުމަށް ޝައުގުވެރިކަން ފާޅުކުރި ކަމަށް މިނިސްޓަރު ވިދާޅުވި އެވެ.\nއިތުރު ލިޔުންތައް އީޔޫ ޖަރުމަން އަބްދުﷲ ޝާހިދު، ފޮރިން މިނިސްޓަރު ވީސާ ފޮރިން މިނިސްޓްރީ ރާއްޖެ-ޖަރުމަން ރާއްޖެ-އީޔޫ\nރާއްޖެ-އީޔޫ ޕޮލިސީ ޑައިލޮގް ބައްދަލުވުން ބާއްވައިފި


Kulhuntherin fit eh noon, balivumakee massala eh noon: Mourinho | Mihaaru\nކުޅުންތެރިން ފިޓެއް ނޫން، ބަލިވުމަކީ މައްސަލައެއް ނޫން: މޮރީނިއޯ\nޔުނައިޓެޑްގެ ކޯޗު މޮރީނިއޯ ނޫސްވެރިންގެ ބައްދަލުވުމުގައި ވާހަކަ ދައްކަނީ.-- ފޮޓޯ: އޭއެފްޕީ\n23 ޖުލައި 2016 - 06:54\nމިއީ ޔުނައިޓެޑަށް މޮރީނިއޯ ކޯޗު ކޮށްދިން ފުރަތަމަ މެޗެވެ. އޭނާ ބުނީ ޕްރީ ސީޒަން މެޗަކުން ބަލިވުމަކީ މާޔޫސްވާންޖެހޭ ކަމެއް ނޫން ކަމަށެވެ.\n"ޕްރީ ސީޒަނުގައި އެޑްވާންޓޭޖް އޮންނާނީ ކުރިން ޕްރެކްޓިސް ފަށާ ޓީމަކަށް. މިއީ ޑޯޓްމަންޑްގެ ފަސް ވަނަ މެޗު އަހަރެމެންގެ ފުރަތަމަ މެޗު. ކުޅުންތެރިންގެ ފިޓްނަސް ވަރަށް ދަށް. ބަލިވީ އެންމެ ބޮޑު އެއް ސަަބަބަކީ އެއީ،" މޮރީނިއޯ ބުންޏެވެ.\nމުހިއްމު ކުޅުންތެރިން ނުލައި ޔުނައިޓެޑް ކުޅުނު މި މެޗުގައި އެ ޓީމު ކޮޅަށް ޑޯޓްމަންޑްގެ ލަނޑުތައް ކާމިޔާބުކުރީ ގޮންޒާލޯ ކާސްޓްރޯ އާއި އޮސްމާން ޑެމްބެލޭ އަދި ޕިއޭ އައުބަމަޔަންގެވެ. މީގެ ތެރެއިން ކާސްޓްރޯ ދެ ލަނޑު ޖެހި އެވެ. ޔުނައިޓެޑްގެ ހަމައެކަނި ލަނޑު ޖެހީ މި ފަހަރުގެ ޓްރާންސްފާ މާކެޓްގައި ޑޯޓްމަންޑް ދޫކޮށް އެ ޓީމަށް ބަދަލުވި އާރްމީނިއާގެ މިޑްފީލްޑަރު ހެންރިކް މިކިތާރްޔަން އެވެ.\n"ޑޯޓްމަންޑް ފެނުނީ މާ ތަފާތުކޮށް. އެ ޓީމަށް ލިބުނީ ހައްގު މޮޅެއް. އަހަރެމެންގެ ފުރަތަމަ މެޗަށް ވުމުން ދަށްކޮށް ދިޔައީ. މި ނަތީޖާގެ ފަރަގު ބޮޑު. 3-2 އަކީ އެންމެ ރަނގަޅު ނަތީޖާ. އެކަމަކު ޕްރީ ސީޒަންގައި މެޗުތަކުގައި މިކަހަލަ ނަތީޖާ ނުކުތުމުން ހައިރާނެއް ނުވޭ،" ކުރިން ޗެލްސީ އަށް ކޯޗުކޮށްދިން މޮރީނިއޯ ބުންޏެވެ.\nޔުނައިޓެޑް ދެން ކުޅޭ މެޗުގައި އަންނަ ހޯމަ ދުވަހު ކުޅޭނީ މެންޗެސްޓާ ސިޓީއާ އެވެ.\nމެންޗެސްޓާ ޔުނައިޓެޑް ހޯޒޭ މޮރީނިއޯ ބޮރޫޝިޔާ ޑޯޓްމަންޑް\nސާބަހޭ ރަދީފް. މޮރީނިއޯ ޖެހޭނީ މަހަށް ދާން. ނުވަތަ މުޑިކާށި ހޮވަންދާން.\nރަދީފް ކޮންމެ ގޮތަކަށް ވާހަކަ ދެއްކިޔަސް މޮރީނޯ އަކީ ނަތީޖާނެރެދޭ ކޯޗެއް. ރަދީފްގެ ވެންގާ ބޭބެ ހެނެއް ނުވާނެ.\nމަރުހަބާ މައުރީން. ތިޔަ ކަހަލަ ނަތިޖާތައް ކުރިއައްއޮތް ތަނުގަ ގިނަގިނައިން މަނިކްފާނު ޔުނައިޓެޑް ލައްވާ ނެރޭނެކަމަށް އުއްމީދުކުރަން. ވ.ވެދުން\nފުޓްބޯޅައިގައި އޮންނާނީ ތިޔަހެން ބަލިވެއްޖިއްޔާމުން ކޯޗްބުނާނެ ކުލުންތެރިން ކަޑަކަމަށް ނޫނީ ފިޓްނޫންކަމަށް ، ކުޅުންތެރީން ބުނާނެ ކޯޗްގެ ރޭވުމެއް ނެތީކަމަށް ، އެކަމު މޮޅުވެއްޖިއްޔާމުން ކޯޗްމޮޅުކަމުން ވީކަމަކަށް ވާނީ ، އެހެންވެ އަޅުގަނޑުއަބަދުވެސް ބުނަނީ މެޗެއްގެ %90 އޮންނާނީ ކުޅުންތެރީންގެ އަތްމަތީގައޭ ، ޕްރެކްޓިސްގައި ޖަހާހާސަކަރާތެއް މެޗެއެއްގައި ގިނަފަހަރު ނުޖެހޭނެ އެއީ އިދިކޮޅުންވެސް އަރާނީ ބަޔަކުކުޅެން އެމީހުން ހަދާއެއްޗަކުން ދެންކުޅިހުންގަންވީގޮތް އެނގޭނީވެސް ،،،\nހަމަ އެކައްޗެކޭނު ތިކިޔަނީ؟ މޮރީނިއޯ އެބުނީ ކުޅުންތެރިން އަދި ފިޓް ނޫންކަމަށް.. ކަލޭ ތިބުނަނީ މެޗެއްގެ 90% އޮންނާނީ ކުޅުންތެރިންގެ އަތްމަތީގައި ކަމަށް. ދެން؟ މިފަހަރު ބަލިވީ ފިޓް ނޫންވީމާ، ދޮގެއްތަ؟


Aishwarya Aa Vahtharu Meehaage Video Eh Aamuvehjje - Vaguthu\nއައިޝްވާރިޔާއާ ވައްތަރު މީހާގެ ވީޑިއޯއެއް އާއްމުވެއްޖެ\nމިސް ވޯލްޑްގެ ލަގަބް އިންޑިއާގެ ބަތަލާ އައިޝްވާރީޔާ ރާއީ ބަޗަންއަށް ލިބުނުތާ އެތައް އަހަރެއް ވެގެން ދިޔައިރުވެސް އަދިވެސް އޭނާ ވެފައި ވަނީ ދުނިޔެއިން އެންމެ ރީތި އަންހެނުންގެ ތެރެއިން އެކަކަށެވެ. އެހެން ނަމަވެސް މިއީ އަސްލު އައިޝްވާރިޔާގެ ވާހަކައެވެ. މިހާރު އެހެން އައިޝްވާރިއާއެއް މިވަނީ އާއްމުންގެ ބޮޑު ސަމާލުކަމެއް ހޯދާފައެވެ.\nއޭނާއަށް އެ ލިބުނު ސަމާލުކަން ދަމައިގަނެވޭނެ ދެވަނަ އައިޝްވާރިއާއެއްގެ ވާހަކަަ މިހާރު މީޑިއާ ތަކުގައި ވަނީ ދެކެވެން ފަށާފައެވެ. އެގޮތުން އައިޝްވާރިޔާއާ ވަރަށް ވައްތަރު ކަމާށް ބުނާ އެ މީހާ ވަނީ، ވީޑިއޯއެއްގެ ޒަރިއްޔާއިން އޭނާއަކީވެސް ތަރިއެއްކަން ސާބިތު ކޮށްދީފައެވެ.\nއެ ވީޑިއޯގައި ފެނިގެން ދަނީ އައިޝްވާރިޔާ ކުޅުުނު ފިލްމެއްގެ ޑައިލޯގް، އޭނާ ފަރިތަކޮށް ކިޔާލާ މަންޒަރެވެ. އެއީ 2000 ވަނަ އަހަރު ނެރުނު ފިލްމް ކަންޑުކޮންޑެއިން ކަންޑުކޮންޑެއިން ފިލްމްގެ މަންޒަރެކެެވެ.\nއޭނާ އެ ވީޑިއޯގައި ލިޕްސިންކް ކުރަމުންދާއިރު، އައިޝްވާރިޔާގެ ފޭނުންގެ ސަމާލުކަންވެސް މިހާރު ވަނީ ދަމައިގަނެވިއެވެ.\nއެ ވީޑިއޯ ބަލާފައި އެންމެންވެސް ބުނަނީ އެއީ ހަމަ އައިޝްވާރީޔާ ކަމަށެވެ. އަދި ހީވަނީ އައިޝްވާރީޔާ އާއި ދިޕިކާ ޕަދުކޯން އެކުއެކީ ފެންނަހެން ކަމަށްވެސް އެއް ބަޔަކު ބުނެފައި ވެއެވެ. އަދި އޭނާ ރީތިކަމަށް ބުނާ މީހުންވެސް މަދެއް ނޫނެވެ. އަދި އޭނަ ފިލްމީ ދާއިރާއަށް ނެރުމަށް ގޮވާލާ މީހުންވެސް މަދެއް ނޫނެވެ.\nއައިޝްވާރިޔާ އާއި ވައްތަރު ކަމަށް ބުނާ ކުއްޖާ މަސައްކަތް ކުރަނީ އެމެރިކާގައި\nރިތިކްއަށް ފުރަތަމަ ލިބުނު ހޮލީވުޑު ފިލުމު އައިޝްވާރިޔާއާއި އެކު\nޖޫން 5, 2020 17:06\nވަރަށް ރީތި މިއީ ނެޗުރަލް ކައިޒީން އަށް އިނގޭބާ...\nޖޫން 5, 2020 17:26\nއައިޝްވަރިޔާއާ އޭނަ ވއްތަ ރީކީނުން، އޭނާއާ އައިޝްވަ ރިޔާ ވައްތަ ރު ވާން އުޅެނީ\nޖޫން 5, 2020 22:13\nހަގީގަތުގައި އައިޝްވަރިޔާ އަށްވުރެ މާބޮޑަށްވެސް ނެޗުރަލް ބިއުޓީ. އައިޝްވަރިޔާ އަކީ ނެޗުރަލް ބިއުޓީ އެއްނޫން އެއީ ސާރޖަރީ އާއި މޭކަޕްގެ ރީތިކަން ދައްކުވާދޭ އަންހެނެއް. އެކަން އެގިގެންދާނެ އޭނާ ކުޅެފައިވާ ހޮލީވޫޑްގެ ފިލްމުން.\nޖޫން 6, 2020 10:45\nތިދެމީހުންވެސް އައިޝްވަރާއި އާއި ވައްތަރެއްނޫން\nޖޫން 6, 2020 16:15\nޖުލައި 17, 2020 23:42\nކޮންނަމެއް ކިޔާ މަންޖެއެއްތަ މީ؟


މަސްއޫލިއްޔަތު އަދާނުކޮށް “ހަރުކަށި ޢިބާރާތުން ކުށްވެރިކުރުން” – DhiSalafiyyah\nމުންކަރެއްކުރެވޭ ހިނދު އެކަން ފެންނަމީހަކު ނުވަތަ އެކަން އިނގޭމީހަކު އެކަމަށް އިންކާރުކުރަންޖެހެއެވެ. މިއީ ދީނުގައި ވަރަށްވެސް ބާރުއަޅާފައިވާކަމެކެވެ. މިގޮތުން ރަސޫލާ صلى الله عليه وسلم ޙާދީޘްކުރެއްވިއެވެ.\n(صحيح) ((مَنْ رَأَى مِنْكُمْ مُنْكَرًا فَلْيُغَيِّرْهُ بِيَدِهِ فَإِنْ لَمْ يَسْتَطِعْ فَبِلِسَانِهِ فَإِنْ لَمْ يَسْتَطِعْ فَبِقَلْبِهِ وَذَلِكَ أَضْعَفُ الإِيمَانِ )). [رواه مسلم / كتاب: الإيمان/ باب: كون النهي عن المنكر من الإيمان… / رقم: 175-1/78]\nމާނައީ” ތިޔަބައިމީހުންގެ ތެރެއިން މީހަކަށް މުންކަރާތެއް ފެނިއްޖެނަމަ ، އެމީހެއްގެ އަތުން އެކަން ހުއްޓުވާށެވެ. ފަހެ އަތުން ހުއްޓުވަން ކުޅަދާނަ ނުވާ މީހެއްނަމަ ދުލުން އެކަމަށް އިންކާރުކޮށް މަނާކުރާށެވެ. އެކަމަށްވެސް ކުޅަދާނަ ނުވާނަމަ ހިތުން އެކަމަށް އިންކާރުކުރާށެވެ. އަދި އެއީ އީމާންކަމުގެ އެންމެ ދަށް މިންވަރެވެ”.\nމިގޮތުން ކޮންމެ މީހަކަށްވެސް ވާޖިބުވެގެންވަނީ އޭނާއާ އެކަށީގެންވާގޮތަށް މުންކަރުތައް އިންކާރުކުރުމަށެވެ. ދުލުން ކަމެއް މަނާކުރުމުގެ ބާރަކީ ޢާންމު ފަރުދުންނަށްވެސް ލިބިފައިވާ ބާރެކެވެ. ނަމަވެސް އަތުން މަނާކުރުން ނުވަތަ ޢަމަލީ ފިޔަވަޅުއަޅާ ކަމެއްމަނާކުރުމުގެ ބާރު އޮންނާނީ ވެރިންނާއި މަސްއޫލިއްޔަތު އެޅިފައިވާ އިދާރާތަކާއި ފަރާތްތަކުގެ އަތުގައެވެ.\nއެފަދަ މަސްއޫލުވެރިފަރާތަކުން މީޑިއާގައި ނުވަތަ ސޯޝަލް ނެޓްވޯކެއްގައި “ހަރުކަށި ޢިބާރާތުން ކުށްވެރިކުރަން”، ހަމައެކަނި މިހެން ބުނުމުން މަސްއޫލިއްޔަތު އަދާކުރީކަމަކަށް ނުވާނެއެވެ. އެހެނީ ކުށްވެރިއަކު ކުށްކުރާއިރުވެސް އޭނާއަށް މިކުރެވެނީ ކުށެއްކަން ގިނަފަހަރަށް އެނގޭނެއެވެ. ނަމަވެސް އޭނާ އެކުށަށް ގިނަފަހަރަށް އަރައިގަންނަނީ ހުރިހާ މުއައްސަސާތަކުންވެސް އޭނާ ޖެހިލުންވާފަދަ ފިޔަވަޅެއްނޭޅޭނެކަމުގެ ޔަޤީންކަމުގައެވެ. ނުވަތަ އެކަމުގެ އުންމީދުގައެވެ.\nމަސްއޫލުވެރި އިދާރާގެ ޒިންމާ އަދާނުކޮށް އެމީހަކަށް އިނގޭ އެންމެ ހަރުކަށި ޢިބާރާތުން ކުށްވެރިކުރުން މިއަދު ރާއްޖޭގައި ވެފައިމިވަނީ، ސިނގިރޭޓުފޮށީގެ ބޭރުގައި ޖަހާ ލޭބަލްތައްފަދަ އެއްޗަކަށެވެ. “ސިނގިރޭޓަކީ ކެންސަރަށް މަގުފަހިވާ އެއްޗެއް” މިފަދަ ލޭބަލްތަކެވެ. ހަރުކަށިބަސްތައް ބުނުމަށްފަހު ޢަމަލީ ފިޔަވަޅެއް އަޅަން މަސައްކަތް ނުކުރާތަން ފެންނަނީ މަދަކުންނޫނެވެ. މިއަށް ކިޔާނީ ބުނާބަހާއި ކުރާޢަމަލާ ދިމާނުވުމެވެ.\nމިޘާލަކަށް ކުޑަކުއްޖަކާ ބަދުއަޚުލާޤީ ޢަމަލެއް ގަދަކަމުން މީހަކު ހިންގުމުން، އެކަމަށް މަސްއޫލުވެރިވާ އިދާރާތަކުން އެކަމާ އެކަށީގެންވާ ފިޔަވަޅެއްނާޅާ ކިތަންމެ ހަރުކަށި ޢިބާރާތުން އެކަން ކުށްވެރިކޮށް، އަދި އެކުށްކުރި މީހާއަށް އެކުށަށް ނުވަތަ އެފަދަ ކުށަކަށް އަރައިގަނެވޭ ގޮތަށް މަގުފަހިވާފަދަގޮތަށް ޢަމަލުކުރަން ދޫކޮށްލާފައިފިނަމަ، މުޖުތަމަޢުގައި ކުރެވޭ ކުށްތައް ހުއްޓޭނެ ދުވަހެއް ފެނުމަކީ ވަރަށްވެސް ދުރުކަމެކެވެ.\nހަމައެފަދައިން ރާއްޖޭގައި މިއަދު ފުރާނައާއި ނަފްސުގެ އަގު މިވަނީ ވަރަށްވެސް ދަށަށް ގޮސްފައެވެ. އެއްވެސް ކުށަކާ ނުލާ މީހުންމަރާފައި މަގުމައްޗަށް އެއްލާލެވެމުން ދާއިރުވެސް މިކަމުގައި ﷲ ތަޢާލާ ކަނޑައަޅާފައިވާ ޙުކުމާ އެއްގޮތަށް ޙުކުމް ކުރަންވީ ވަޤުތު ބުއްދީގެ އަހުލުވެރިންނަށް އަދިވެސް ނުޖެހެނީ ތޯއެވެ؟\n﴿وَلَكُمْ فِي الْقِصَاصِ حَيَاةٌ يَا أُولِي الْأَلْبَابِ لَعَلَّكُمْ تَتَّقُونَ﴾ سورة البقرة ١٧٩\nމާނައީ: “އޭ ބުއްދީގެ އަހުލުވެރިންނޭވެ. އަދި ޤިޞާޞްހިފުމުގައި ތިޔަބައިމީހުންނަށް ދިރުމެއްވެއެވެ. އެއީ ތިޔަބައިމީހުން ތަޤްވާވެރިވުމަށްޓަކައެވެ.”\nއެންމެ މީހަކުމަރައިފިމީހަކީ އެންމެހާ މީސްތަކުންމެރިމީހެއްފަދަ މީހެކެވެ. ނުޙައްޤުން މީހަކު މަރާލުމަކީ ވަރަށްވެސް ބޮޑުކަމެކެވެ. ކޮންމެ މީހަކަށްވެސް މިފަދަކަމެއް ބޮޑަށް އިޙުސާސްވާނީ އޭނާގެ ގާތްމީހެއް ނުވަތަ އާއިލާގެ މީހަކަށް މެދުވެރިވުމުންނެވެ. މިކަމުގެ ހިތާމައާއި ވޭނާއި ހޫނުކަން ތަޙައްމަލުކުރަންޖެހުމުންނެވެ. އެދުވަހުން އޭނާގެ އަތުގައި ބާރުއޮތްނަމަ ދެވެން އޮތް އެންމެ ހަރުކަށި އަދަބު ދީގެންވެސް މުޖުތަމަޢުން މިކަން ހުއްޓުވާނަމޭ ހިތަށް އަރާނެއެވެ.\nބުއްދީގެ އަހުލުވެރީންނޭވެ! މުޖުތަމަޢު ދިރުވާ މީސްތަކުންގެ ނަފްސުތަކަށް އަމާންކަން ލިބުމަށް އެދޭނަމަ މީހަކު މަރާމީހެއް މެރުމަށް މަސްއޫލުވެރި އިދާރާތަކުން ފަށާށެވެ. މަރަށްމަރުނުހިފާ ކިތަންމެ މޮޅު ޤާނޫނެއް މިކަމަށް ހެދިނަމަވެސް އެޤާނޫނެއް ފެއިލްވާނެކަމާމެދު އެއްވެސް ޝައްކެތްނެތެވެ.\nބަނޫ އިސްރާއީލުގެ މީހުންނަށް ގެރިކަތިލަން އަމުރުވެވުނީމަ ކަންތައްކުރިފަދައިން އެކި ބަހަނާތަކާ ޢުޛުރުތަކާ ދައްކާ މިކަމުން ރެކެން ނޫޅޭށެވެ. އެކަކު އަތުގަ އޮންނަ މަސްއޫލިއްޔަތު އަދާނުކޮށް އަނެކަކުގެ ބޮލުގައި އަޅުވާފައި އެއްފަރާތަށް ނުޖެހޭށެވެ. މިކަމަކީ ޚަރަދު ބޮޑުކަމެކޭ ނުވަތަ މިކަން ކުރާނެ އެންމެ ރަނގަޅު ވަޞީލަތް ހޯދަން ފޮނުވާގޮތަށް އަނެއްކާވެސް ފަސްކޮށްނުލާށެވެ. މަރުގެ އަދަބު ތަންފީޛުކުރާނެ ގޮތް ނުވަތަ އާލަތާ ބެހޭގޮތުން ނުވަތަ ފަރާތަކާ ބެހޭގޮތުން ބަހުޘްކުރަން ތިއްބާ އިތުރުމީހުން ރަޙުމެއްނެތި މަރާލެވޭތަން މިއޮއްފެންނަނީއެވެ. މިއަދު އެއީ ތިބާކަމުގައި ނުވިޔަސް މާދަމާ ތިބާގެ ސައިކަލު ޕާކުކޮށްފައި ގެއަށް ވަދެގެން އާދެވޭނެކަމުގެ ޔަޤީންކަން ތިބާއަށް އެބައޮތް ހެއްޔެވެ؟\nއަމާންކަމުގެ ނިޢުމަތަކީ ވަރަށްވެސް ބޮޑު ނިޢުމަތެކެވެ. އަމާންކަމަކީ ކާބޯތަކެތީގެ ނިޢުމަތަށްވުރެވެސް އަސާސީ ނިޢުމަތެކެވެ. ނުވަތަ އެފަދަ ނިޢުމަތެކެވެ.\n﴿وَإِذْ قَالَ إِبْرَاهِيمُ رَبِّ اجْعَلْ هَـٰذَا بَلَدًا آمِنًا وَارْزُقْ أَهْلَهُ مِنَ الثَّمَرَاتِ مَنْ آمَنَ مِنْهُم بِاللَّـهِ وَالْيَوْمِ الْآخِرِ… ﴾ سورة البقرة ١٢٦\nމާނައީ: “އަދި އިބްރާހީމުގެފާނު ދުޢާކުރައްވައި ވިދާޅުވިހިނދު ހަނދުމަކުރައްވާށެވެ. މިއަޅާގެ ރައްބެވެ. މިރަށަކީ އަމާންކަން ލިބިގެންވާ ރަށެއްކަމުގައި ލައްވައިފާނދޭވެ. އަދި އެރަށުގެ އަހުލުވެރިންކުރެ الله އަށާއި އާޚިރަތްދުވަހަށް އީމާންވި މީހުންނަށް މޭވާތަކުން ރިޒްޤުދެއްވައިފާނދޭވެ.”\nވަޤުތު ފާއިތުވުމުގެކުރިން ހޭ ޖެހޭށެވެ. އަދި އިސްލާމީ ޝަރީޢަތް ރާއްޖޭގައި ތަންފީޛުކުރުމަށް މަސައްކަތްކުރަމާ ހިނގާށެވެ. ޚާއްޞަކޮށް އިސްލާމްދީނުގައިވާ ޙައްދުތައް ފަހަނައަޅާދާމީހުންގެ މައްޗަށް ޝަރުޢީ ޙައްދުތައް ޤާއިމުކޮށް އިސްލާމީ ޝަރީޢަތް ޤާއިމުކުރުމަށް ބާރުއަޅަމާ ހިނގާށެވެ.\nނުޙައްޤުން ޤަތުލުކުރެވިފައިވާ އަދި އަނިޔާލިބިފައިވާ އެންމެހާ އަޚުންނަށާއި އުޚްތުންނަށް ﷲ ތަޢާލާ ހެޔޮރަޙްމަތްލައްވާށިއެވެ. އަދި އެބައިމީހުންގެ އާއިލާތަކަށް ކެތްތެރިކަމާ ޘާބިތުކަން ދެއްވާށިއެވެ.


MIRA in deemed partnerships Register kurumugai luyeh dheefi\nމީރާއިން ޑީމްޑް ޕާޓްނާޝިޕް ރަޖިސްޓަރީކުރުމުގައި ލުޔެއްދީފި\nޕާޓްނަރޝިޕެއްގެ ގޮތުގައި ރަޖިސްޓަރީ ނުކޮށް އެކަކަށްވުރެ ގިނަ ފަރާތްތައް ގުޅިގެން ހިންގާ ވިޔަފާރި "ޑީމްޑް ޕާޓްނާޝިޕް" ތައް ރަޖިސްޓަރީކުރުމުގައި މީރާ އިން ލުމެއް ދީފި އެވެ.\nމީރާއިން ނެރެފައިވާ "ޓެކްސް ރޫލިން" ގައިވާ ވާގޮތުން، އެ ފަދަ ފަރާތްތަކުން ހިންގާ އެއްވެސް ވިޔަފާރި ހަރަކާތެއް ހިންގުމަށް ސަރުކާރުގެ އިދާރާ އަކުން ނުވަތަ ދައުލަތުގެ މުއައްސަސާ އަކުން ދޫކުރާ ހުއްދައެއް ނުވަތަ ލައިސަންސެއް ނަގަން ނުޖެހުމާއި، މުވައްޒަފުންގެ ގޮތުގައި މީހުން ނުގެންގުޅުމާއި އަދި އެ ފަދަ ވިޔަފާރި ހަރަކާތްތަކުން އެއް އަހަރު މަސްދުވަހުގެ ތެރޭގައި މަހެއްގެ މައްޗަށް އެވްރެޖްކޮށް ލިބޭ ޖުމުލަ އާމްދަނީ 20,000ރ. އަށްވުރެ އިތުރު ނުވާ ފަރާތްތަކުން މީރާގައި ރަޖިސްޓަރީ ކުރުން ލާޒިމެއްނޫން ކަމަށެވެ.\nނަމަވެސް އެ ފަރާތްތަކުން ބޭނުންވެއްޖެނަމަ އެ ފަދަ ވިޔަފާރި ހަރަކާތްތައް މީރާ ގައި ރަޖިސްޓަރީކުރެވޭނެ ކަމަށާއި، ރަޖިސްޓަރީ ނުކުރާ ފަރާތްތަކުން ވެސް، ހުރިހާ ހިސާބުތަކާއި ލިޔެކިޔުންތައް ފުރިހަމަ އަށް ބަލަހައްޓަން ޖެހޭނެ އެވެ.\n"މީރާ ނިއުސް" އަށް ޑިރެކްޓަރު ޖެނެރަލް ޕޭމަންޓް ޕްރޮސެސިން އަހުމަދު ޝަރީފު ވިދާޅުވީ މި ބަދަލުގެ ސަބަބުން މީރާގައި ރަޖިސްޓްރީ ކުރުން ލާޒިމްވަނީ ވިޔަފާރި ކުރުމަށް ސަރުކާރުގެ އެއްވެސް ތަނަކުން ހުއްދައެއް ނަގަން ޖެހޭނަމަ ކަމަށެވެ.\n"އެ ފަރާތުން އެ ކުރާ ވިޔަފާރިއެއްގެ އާމްދަނީއަކީ 20،000 ނުލިބޭ އަދި މުވައްޒަފަކު ނުގެންގުޅޭނަމަ މީރާގައި ރަޖިސްޓްރީ ކުރާކަށް ލާޒިލެއް ނޫން،" ޝަރީފު ވިދާޅުވި އެވެ.\nދައުލަތުގެ އާމްދަނީ ދަށްވިއަސް، ހަރަދުތައް މައްޗަށް!


BREAKING: Fandiyaaru Didi ge thahugeegu aammukoh hulhuvaalaigen Dharubaarugeygai | Mihaaru\nފަނޑިޔާރު ޑީޑީ މިދިޔަ ހޯމަ ދުވަހުގެ ޖޭއެސްސީ އަށް ހާޒިރުވެވަޑަައިގަންނަވަނީ.---ފޮޓޯ: ހުސައިން ވަހީދު/މިހާރު\n19 ޖޫން 2019 - 15:16 58 comments\nމިއީ ފަނޑިޔާރެއްގެ ތަހުގީގު މީޑިއާ އާއި އާއްމުންނަށް ހުޅުވާލައިގެން ބާއްވާ ފުރަތަމަ ފަހަރެވެ.\nމި ތަހުގީގު އާއްމުކޮށް ހުޅުވާލައިގެން ބާއްވަން މި ނިންމީ ޑީޑީ އެގޮތަށް ޖޭއެސްސީގައި އެދިވަޑައިގަތުމުންނެވެ. މިއީ ރާއްޖޭގައި ފަނޑިޔާރެއްގެ މައްޗަށް ހިންގާ ތަހުގީގެއް އާންމުކޮށް ހުޅުވާލައިގެން ބާއްވާ ފުރަތަމަ ފަހަރެވެ.\nޖޭއެސްސީން ބުނިގޮތުގައި ފަނޑިިޔާރު ޑީޑީގެ މައްސަލާގެ ތަހުގީގު އޮންނާނީ ދަރުބާރުގޭގެ ރަންނަބަނޑޭރި މާލަމުގަ އެވެ. އެ ތަހުގީގު މާދަމާ ހެނދުނު 10 ޖަހާއިރު ފަށާނެ ކަމަށާއި އެ ތަހުގީގަށް ހާޒިރުވުމަށް ފަނޑިޔާރު ޑީޑީއަށް މިހާރު އަންގާފައިވާނެ ކަމަށް ޖޭއެސްސީން ބުންޏެވެ.\nޖޭއެސްސީން ބަލަމުންދާ މައްސަލައާ ގުޅިގެން ފަނޑިޔާރު ޑީޑީ މިހާރު ހުންނެވީ ސަސްޕެންޑްކޮށްފަ އެވެ. އެ ސަސްޕެންޝަނަށް އަމަލުކުރުން ފަސްކުރަން ސުޕްރީމް ކޯޓުން އަމުރު ކުރިޔަސް، ޖޭއެސްސީން އެ އަމުރު ގަބޫލެއް ނުކުރެ އެވެ. ސުޕްރީމް ކޯޓުގެ އަމުރެއް އޮތުމުން ފަނޑިޔާރު ޑީޑީ މިހާރު ރަސްމީ މަސައްކަތަށް ނިކުމެ ވަޑައިގަންނަވަ އެވެ.\nފަނޑިޔާރު ޑީޑީގެ މައްސަލަ ބެލުމަށް ޖޭއެސްސީން ވަނީ ހަތް މެމްބަރުންގެ ކޮމެޓީއެއް އެކުލަވާލައިފަ އެވެ.\nއިތުރު ލިޔުންތައް ގާޒީ އަބްދުﷲ ދީދީ ޖުޑީޝަލް ސާވިސް ކޮމިޝަން ޖުޑީޝަރީ ފަނޑިޔާރުން ރިޝްވަތު


Addu mubaarathakee zuvaan kulhuntherinnah libey ranuge furusatheh: Benjo - vNews.mv\nއައްޑޫ މުބާރާތަކީ ޒުވާން ކުޅުންތެރިންނަށް ލިބޭ ރަނުގެ ފުރުސަތެއް: ބެންޖޯ\nއިސްމާޢީލް ޝާހު 11 July 2019, 15:12\nއައްޑޫ ސިޓީގައި ބާއްވާ ޔުއެފާ އެސިސްޓް 15 އަހަރުން ދަށުގެ ފުޓުބޯޅަ މުބާރާތަކީ ރާއްޖޭގެ ޒުވާން ކުޅުންތެރިންނަށް ލިބިގެންދާ ރަނުގެ ފުރުސަތެއް ކަމަށް އައްޑޫސިޓީއަށް ނިސްބަތްވާ ތަޖުރިބާކާރު ފޯވާޑް އަބްދުﷲ ހަނީފު (ބެންޖޯ) ބުނެފިއެވެ.\nރާއްޖޭގެ އިތުރުން ދެން މިމުބާރާތުގައި ވާދަކުރަނީ ސައުދީ އަރަބިއްޔާ އާއި، ލެޓްވިއާ އަދި ބޫޓާން އެވެ.ލެޓްވިއާ އަކީ ޔޫރަޕުން މި މުބާރާތުގައި ވާދަކުރާ ގައުމެޮެވެ. މިއީ "ޓުވާޑްސް ފިއުޗާ" މަޝްރޫއުގެ ދަށުން ރާއްޖޭގައި ބާއްވާ މުބާރާތެކެވެ.\nބެންޖޯ ބުނީ މިއީ ރާއްޖޭގެ ޒުވާން ކުޅުންތެރިން ކުރިއަރަން ލިބިގެންދާ ރަނުގެ ފުރުސަތެއް ކަމަށާއި ވަރުގަދަ ޓީމުތަކާއި ދެކޮޅަށް ކުޅުމުގެ ފުރުސަތު ލިބިގެންދިއުމަކީ މުސްތަގްބަލަށް ބޮޑެތި ފައިދާތަކެއް ކުރާނެ ކަމެއް ކަމަށެވެ.\nމިއީ 2014 ވަނަ އަހަރު ބޭއްވި ޗެލެންޖް ކަޕް ފުޓްބޯޅަ މުބާރާތަށްފަހު އައްޑޫ ސިޓީގައި ބާއްވާ ބައިނަލްއަގުވާމީ ފުރަތަމަ މުބާރާތެވެެ. މިމުބާރާތް އައްޑޫގައި ބާއްވަން ތައްޔާރުވެފައިވާއިރު، މުބާރާތް ކުޅޭ ސްޓޭޑިއަމަށް ގިނަ މަރާމާތުތަކެއް ދަނީ ގެންނަމުންނެވެ. އެގޮތުން ލައިޓިން ސިސްޓަމާއި އެހެނިހެން ގިނަ ކަންކަން ދަނީ ރަނގަޅުކުރަމުންނެވެ.\nބެންޖޯއަކީ ފުރަތަމަ ޑިވިޝަނުގައި ގިނަ އަހަރުތަކެއް ވަންދެން ކުޅެފައިވާ ކުޅުންތެރިއެކެވެ. އޭނާ މިދިޔަ ސީޒަނުގައި ކުޅެފައިވަނީ ޓީސީ ސްޕޯޓްސް ކުލަބަށެވެ. އަދި މިއަހަރުގެ ސީޒަނުގައި ކުޅެނީ މާޒިޔާއަށެވެ.


COVID-19 : India Gai Miskeenu Vi Kuda Kujjeh Ah Shah Rukh Khan Ehee Vanee! - Vaguthu\nމުޅި ދުނިޔޭގައި ހަލުވިކަމާއި އެކު ކޮވިޑް-19 ވައިރަސް ފެތުރެމުން އަންނަ މި ދަނޑިވަޅުގައި އިންޑިއާގައި ދާދި ފަހުން މިސްކީނުވި ކުއްޖާ އަށް ބޮލީވުޑްގެ ތަރި ޝާހްރުކު ޙާން އެހީވާން ފަށައިފިއެވެ.\nމިފަހުން ވައިރަލް ވި ވީޑިއޯ އަކުން ފެންނަ ގޮތުގައި އެ ގައުމުގެ ބީހާރުގެ ރެއިލްވޭ ސްޓޭޝަނެއްގައި ތުއްތު ކުއްޖާގެ މަންމަ މަރުވުމާއި އެކު އެ ކުއްޖާ ވަނީ މެދެކެނޑުމެއް ނެތި އެ ކުއްޖާގެ މަންމަ ހޭ އަރުވަން މަސައްކަތް ކޮށްފައެވެ. ވީޑިއޯ އިން ފެންނަ ފެނުމުން އެ ކުއްޖާ އަށް އޭނާގެ މަންމަ މަރުވެފައިވާ ކަމެއް ނުވެސް އެނގެއެވެ.\nއެ ކުއްޖާގެ މަންމަ އޭގެ ކުރީ ރޭ ނިދީ ރެއިލްވޭ ސްޓޭޝަންގައެވެ. އަދި ހެނދުނު އިރު އެރި އިރުވެސް ހޭލާފައެއް ނުވެއެވެ.\nޙާންގެ މީރު ފައުންޑޭޝަނުން ހާމަ ކޮށްފައިވާ ގޮތުގައި އެ ކުއްޖާ މިހާރު ހުރީ އޭނާގެ ކާފަގެ ބެލުމުގެ ދަށުގައި ކަމަށާއި ކުއްޖާގެ ހާލަތު އެ ފައުންޑޭޝަނުގެ ސަމާލުކަމަށް ގެނެސްދިން ފަރާތްތަކަށް ޝުކުރު އަދާ ކުރާ ކަމަށެވެ. އަދި ކުއްޖާ އަށް ބޭނުންވާނެ ކަންކަން އެ ފައުންޑޭޝަނުގެ ޙަރަދުގައި މިހާރު ވަނީ ކޮށްދޭން ފަށާފައެވެ.\nބޮލީވުޑްގެ މަޝްހޫރު އެކްޓަރުގެ އެތައް ފައުންޑޭޝަނެއް އޮންނަ އިރު، އެ ފައުންޑޭޝަން ތަކުން އަންނަނީ ކޮވިޑް-19ގެ ސަބަބުން ހާލުގައި ޖެހިފައިވާ ފަރާތްތަކާއި ހޮސްޕިޓަލްތަކަށް ބޭނުންވާނެ ކިޓް ފަދަ ތަކެތިވެސް ފޯރު ކޮށްދެމުންކަން ފާހަގަކޮށްލެވެއެވެ.


Emme fahun Ziyadha ah insaafu: Shah3aharah jalah! | Jazeera\tއެންމެފަހުން ޒިޔާދާއަށް އިންސާފު: ޝާހް ތިން އަހަރަށް ޖަލަށް! - Jazeera\nއެންމެފަހުން ޒިޔާދާއަށް އިންސާފު: ޝާހް ތިން އަހަރަށް ޖަލަށް!\nނާޒިމް ހަސަން October 1, 2020 82 views0\nއަނބިމީހާ، ޒިިޔާދާ ނައީމަށް ކުރި އަނިޔާތަކާ ގުޅިގެން ކުށް ސާބިތުވެ އިބްރާހިމް ޝާހް ތިން އަހަރަށް ޖަލަށްލުމަށް ހައިކޯޓުން މިއަދު ހުކުމްކޮށްފިއެވެ.\nއަނިޔާތަކަށް ފަރުވާ ހޯދަމުން ދަނިކޮށް މަރުވި ޒިޔާދާގެ މަރާ ގުޅިގެން ޝާހްގެ މައްޗަށް ހަތަރު ދައުވާއެއް ދައުލަތުން އުފުލިއެވެ. އެއީ ފިރިމީހާ އަނބިމީހާ ރޭޕް ކުރުމުގެ ދައުވާ އާއި މީހަކު މަރުވެ ދިއުމުގެ އިިހުމާލުގެ އަމަލެއް ކުރުމުގެ ދައުވާ އާއި މީހަކު މަރުވެ ދިއުމުގެ ފަރުވާ ކުޑަ އަމަލެއް ކުރުމުގެ ދައުވާގެ އިތުރުން އޮރިޔާންކާޑު ގެންގުޅުމުގެ ދައުވާއެވެ.\nމިހުރިހާ ދައުވާއެއް ވެސް ސާބިތުނުވާ ކަމަށް ކުރިމިނަލް ކޯޓުން ހުކުމްކުރިއެވެ. އެކަމާ ގުޅިގެން ދައުލަތުން ވަރަށް ކަންބޮޑުވުން ވެސް ފާޅުކުރިއެވެ. އަދި އެކަށީގެންވާ ހެކި ހުށަހެޅި ކަމަށާއި ދައުވާ ސާބިތުނުވާންވީ އެއްވެސް ސަބަބެއް ނުވިސްނޭ ކަމަށް ވެސް އޭރު ދައުލަތުން ބުނެފައިވެއެވެ. އެހެންވެ، އެ މައްސަލަ ދައުލަތުން ހައިކޯޓުގައި އިސްތިއުފާކުރިއެވެ.\nއެގޮތުން މިއަދު ވަނީ އެއް ދައުވާއަށް ހުކުމް އިއްވާފައެވެ. ހައިކޯޓުން މިއަދު ކަނޑައެޅީ ފިރިމީހާ އަނބިމީހާ ރޭޕް ކުރުމުގެ ދައުވާ ޝާހްގެ މައްވަށް ސާބިތުވާ ކަމަށެވެ. އެހެންވެ، އެ ކުށުގައި ޝާހު ތިން އަހަރަށް ޖަލަށްލުމަށް ހުކުމްކުރިއެވެ.\nމި ޝަރީއަތް ވެސް ހައިކޯޓުގައި ސިއްރުން ކުރިއަށް ދިޔައި މައްސަލައިގެ ބާވަތުން ހުކުމްގެ ތަފްސީލްތަކެއް ވެސް އެ ކޯޓުން އާންމެއް ނުކުރެއެވެ.\nއަނެއް ތިން ދައުވާއާ ގުޅޭ ގޮތުން އަދި ހައިކޯޓުން ގޮތެއް ނުނިންމައެވެ. އެ ތިން ދައުވާގެ ތެރެއިން އޮރިޔާންކާޑް ގެންގުޅުމުގެ ދައުވާގެ ޝަރީއަތް ގެންދަނީ ހުޅުވާލައިގެންނެވެ. އަނެއް ދެ ދައުވާ ސިއްރުން ކުރިއަށްދާއިރު ޝަރީއަތް ދަނީ ހިނގަމުންނެވެ.\nޝާހްގެ މައްޗަށް އިއްވި ތިން އަހަރުގެ ޖަލު ހުކުމާ ގުޅިގެން ޕްރޮސެކިއުޓާ ޖެނެރަލް ހުސައިން ޝަމީމް ވަނީ އުފާ ފާޅުކުރައްވާފައެވެ. ޝާމީމް ވިދާޅުވީ ހައި ކޯޓުގެ ހުކުމަކީ ލިބުނު ކާމިޔާބީއެއް ކަމަށެވެ. ޝާހުއާ ދެކޮޅަށް ދެން ހުރި މައްސަލަތައް ނިމި އޭނާ ޖަލަށްލެވޭނެ ކަމުގެ އުއްމީދު އެބައޮތް ކަމަށް ވެސް ވިދާޅުވިއެވެ.


parkthah huree veeraanaavaan dhookohlaafa: Muizzu\nޕާކުތައް ހުރީ ވީރާނާވާން ދޫކޮށްލާފައި: މުއިއްޒު\nރަސްރަނި ވިންޓާ ޕާކް -- އަވަސް ފޮޓޯ\nމާލެ ސިޓީގަައި ކުރީ ސަރުކާރުން ހަދާފައިވާ ހުރިހާ ޕާކްތަކާއި މައިދާންތައް މި ސަރުކާރުން ވަނީ ވީރާވާން ދޫކޮށްލާފައި ކަމަށާ އެ ތަންތަން ބެލެހެއްޓުމަށް އެ ޕާކުތަކާއި މައިދާންތައް ހެދިއިރު ހައުސިން މިނިސްޓަރަކަށް ހުންނެވި ޑރ. މުހައްމަދު މުއިއްޒު ގޮވާލައްވައިފި އެވެ.\nމުއިއްޒު މިހެން ވިދާޅުވީ މާލޭގެ ލޮނުޒިޔާރަތްކޮޅުގެ އަޑި ޕާކްގައި ތަރައްގީ ކޮށްފައިވާ "ލޮނުޒިޔާރަތް ޕާކު" ނޮވެމްބަރު 11 ގައި ހުޅުވަން ނިންމުމާއި ގުޅިގެން ކުރައްވާފައިވާ ޓްވީޓެއްގައެވެ. އަޑި ޕާކް ހުޅުވަން ސިޓީ ކައުންސިލުން ވަނީ މިހާތަނަށް ގިނަ ތާރީހުތަކެއް ދީފައެވެ. އެ ޕާކް މި މަހު ހުޅުވާފައިވާއިރު އެ ތަން ހެދުމަށް ދޮޅު އަހަރެއްހާ ދުވަސް ވަނީ ހޭދަވެފައެވެ. ގިނަ އަދަދެއްގެ މާމެލާމެލި ހަދާ އަޑި ޕާކް ވަނީ ވަރަށް ރީތިކޮށްފައެވެ.\nސިޓީ ކައުންސިލްގެ މައްޗަންގޮޅީ ދެކުނު ދާއިރާގެ މެމްބަރު އަހުމަދު ޒަމީރު މިއަދު ވިދާޅުވީ، މިމަހުގެ 11 ވަނަ ދުވަހު އެ ޕާކް ހުޅުވާނެ ކަމަށާއި ހުޅުވާއިރު ޕްރެސް ކޮންފަރެންސެއް ބާއްވާނެ ކަމަށެވެ.\nމުއިއްޒު ވިދާޅުވީ އެތައް ތާރީހެއް ދިނުމަށްފަހު ނޮވެންބަރު 11 ގައި ލޮނު ޒިޔާރަތް ޕާކް ހުޅުވާ ކަމަށެވެ. އެއީ "ކޮރަޕްޝަން ޕާކް" ގެ ގޮތުގައި މުއިއްޒު ވަނީ ސިފަކުރައްވާފައެވެ. އެ ޕާކުގެ މަސައްކަތްތައް ކުރުމުގައި އަމަލުކޮށްފައިވާ ގޮތުން މާލޭގެ މޭޔަރު ޝިފާ މުހައްމަދުގެ މައްޗަށް ދައުވާ ކޮށް ދިނުމަށް އެދި އޭސީސީން ވަނީ ޕީޖީގައި އެދިފައެވެ. ލޮނު ޒިޔާރަތް ޕާކް "ކޮރަޕްޝަން ޕާކް" ގެ ގޮތުގައި މުއިއްޒު ސިފަ ކުރެއްވީ މި ސަބަބާއި ގުޅިގެން ކަމަށް ބެލެވެއެވެ. ނަމަވެސް މަސް ދުވަސްވީއިރުވެސް ދައުވާ ކުރުމާމެދު ޕީޖީ ގޮތެއް ނިންމާފައެއް ނުވެއެވެ. މިއީ މި ފަހުން އޭސީސީން ފޮނުވި މައްސަލައަކާއި ގުޅިގެން ޕީޖީން ގޮތެއް ނުނިންމާ މިހާ ގިނަ ދުވަސްވީ ފުރަތަމަ މައްސަލައެވެ.\nމުއިއްޒު ވިދާޅުވީ މާލޭގައި ހުރި ހުރިހާ ޕާކްތަކާއި މައިދާންތައް މި ސަރުކާރުން ވަނީ ވީރާވާން ދޫކޮށްލާފައި ކަމަށެވެ.\n"މާލޭގަައި ހުރި ހުރިހާ ޕާކްތަކާއި މައިދާންތައް މަރާމާތުކޮށް އަބަދުވެސް ސާފުކޮށް ބެލެހެއްޓުމަށް ގޮވާލަން،" މުއިއްޒުގެ ޓްވީޓްގައިވެއެވެ.\nކުރީ ސަރުކާރުގެ ދުވަސްވަރު މާލޭގައި 11 ޕާކެއް ތަރައްގީ ކުރިއެވެ. އަދި ސުނާމީ ބިނާ މައިޒާނާއި ރަސްފަންނު އަދި ޖުމްހޫރީ މައިދާން ސަރަހައްދުވެސް ތަރައްގީ ކުރިއެވެ. ނަމަވެސް ގިނަ ޕާކްތައް މަރާމާތު ނުުކުރެވި އަދި ރަނގަޅަށް ނުބެލެހެއްޓުމުގެ ސަބަބުން ވަނީ ހަލާކުވެފައެވެ. ނަމަވެސް ސިޓީ ކައުންސިލުން އެ ތުހުމަތު ދޮގު ކުރެއެވެ. އެ ކައުންސިލުން ބުނީ ބައެއް ތަންތަން އަހަރަކު އެތަށް ފަހަރަކު މަރާމާތު ކުރާ ކަމަށެވެ.\nޑރ. މުހައްމަދު މުއިއްޒު މާލޭ ސިޓީ މާލޭ ސިޓީ ކައުންސިލް + ޝިފާ މުހައްމަދު\nބުޅާ ފެސިލިޓީއަކީ ކުރީ ދައުރުގެ ކަމެއް: ޝިފާ\nއިންތިހާބީ ކައުންސިލަރުންނަށް މައުލޫމާތު ދީފި\nއިންތިގާލީ މަރުހަލާއާ ގުޅޭގޮތުން މަޝްވަރާކޮށްފި\nމައިޒާންތައް ނުބަލަހައްޓާތީ ފާޑު ކިޔައިފި